ΠΡΑΚΤΙΚΑ ΒΟΥΛΗΣ
Κ΄ ΠΕΡΙΟΔΟΣ
ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ
ΣΥΝΟΔΟΣ Δ΄
ΣΥΝΕΔΡΙΑΣΗ Κ΄
Τρίτη 3 Νοεμβρίου 2026

Αθήνα, σήμερα στις 3 Νοεμβρίου 2026, ημέρα Τρίτη και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. ΒΑΣΙΛΕΙΟΥ ΒΙΛΙΑΡΔΟΥ.
ΠΡΟΕΔΡΕΥΩΝ (Βασίλειος Βιλιάρδος): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
Κυρίες και κύριοι συνάδελφοι, εισερχόμεθα στην ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με την εδραίωση συνεργασίας για εκπαίδευση πιλότων».
Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδος.
Συμφωνεί το Σώμα;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Βασίλειος Βιλιάρδος): Το Σώμα συνεφώνησε. 
Έχω την τιμή να ανακοινώσω προς το Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις Εκθέσεις της επί των σχεδίων νόμων του Υπουργείου Εθνικής Άμυνας:
α) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με την εδραίωση συνεργασίας για εκπαίδευση πιλότων» και
β) «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας εκπροσωπούμενου από τη Σχολή Εθνικής Άμυνας και του Υπουργείου Άμυνας της Ομοσπονδιακής Δημοκρατίας της Γερμανίας εκπροσωπούμενου από το Πανεπιστήμιο των Ομοσπονδιακών Γερμανικών Ενόπλων Δυνάμεων στο Μόναχο».
Τον λόγο έχει ο κ. Αλέξανδρος Καζαμίας, ειδικός αγορητής της Πλεύσης Ελευθερίας για πέντε λεπτά. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κυρίες και κύριοι Βουλευτές, προτού περάσω στη σύμβαση που συζητούμε σήμερα, θα ήθελα να παρατηρήσω ότι σε χθεσινή συνέντευξή του ο κ. Δένδιας, ο Υπουργός Εθνικής Άμυνας, ο οποίος δυστυχώς δεν μας τιμά με την παρουσία του στις συζητήσεις νομοσχεδίων που έρχονται από το Υπουργείο Άμυνας, σπανίως συμβαίνει αυτό, εν πάση περιπτώσει σχολίασε την παρέλαση της Θεσσαλονίκης στις 28 Οκτωβρίου για την Επέτειο της 28ης Οκτωβρίου και είπε όσον αφορά την παρέλαση αυτή ότι πρόκειται για μία επίδειξη της καινοτομίας και αυτού που αποκάλεσε του «μετασχηματισμού των Ενόπλων Δυνάμεων». 
Η Πλεύση Ελευθερίας θεωρεί ότι οι εξοπλισμοί και οι στρατιωτικές παρελάσεις δεν πρέπει να εξυπηρετούν έναν ναρκισσιστικό σκοπό. Δεν πρέπει δηλαδή να έχουν στόχο να θαυμάζουμε την τεχνολογία των εξοπλισμών που παρουσιάζονται και παρελαύνουν μπροστά στους επισήμους και στους πολίτες, ούτε βεβαίως θα πρέπει -κάτι το οποίο δυστυχώς συμβαίνει πάρα πολύ συχνά στις συζητήσεις που έχουμε στη Βουλή- να παρουσιάζονται ως επίτευγμα επειδή στοίχισαν πολλά δισεκατομμύρια ευρώ. Οι εξοπλισμοί δεν έχουν τον σκοπό αυτό. Έχουν έναν και μοναδικό σκοπό και είναι να παρουσιάζουν μία δύναμη αποτροπής, η οποία να στηρίζει την εξωτερική πολιτική μας με σκοπό την προάσπιση των εθνικών συμφερόντων και των δίκαιων εθνικών αιτημάτων στα μεγάλα ζητήματα που αφορούν την εξωτερική μας πολιτική που είναι το Κυπριακό και το ζήτημα του Αιγαίου. 
Δεν έχει νόημα, με άλλα λόγια, να θαυμάζουμε την υψηλή τεχνολογία και τα τεράστια ποσά που δαπανώνται για εξοπλισμούς τη στιγμή που αυτοί οι εξοπλισμοί δεν μπορούν να παρουσιάσουν μια ικανή δύναμη αποτροπής που να σταματά την Τουρκία από το να δημιουργεί αλλεπάλληλα τετελεσμένα στο Αιγαίο και στην Κύπρο. Είχαμε πρόσφατα την κύρωση του τουρκολιβυκού μνημονίου από τη Βουλή της Ανατολικής Λιβύης, η οποία ήταν μια αρνητική εξέλιξη. Είχαμε προηγουμένως την ανακοίνωση των τουρκικών θαλασσίων πάρκων πάνω από την ελληνική υφαλοκρηπίδα και ΑΟΖ και γύρω από τα νησιά μας και έχουμε πολλές άλλες εξελίξεις, οι οποίες δείχνουν πως η Τουρκία υιοθετεί μία στάση απέναντι στη χώρα μας που παραβιάζει τα κυριαρχικά μας δικαιώματα στο Αιγαίο. 
Το να βλέπουμε, με άλλα λόγια, τους εξοπλισμούς και να τους θαυμάζουμε για την τεχνολογία τους ή για τα ποσά, δεν κάνει τίποτα στην παρούσα συγκυρία για να αποτρέψει την Τουρκία από το να επιβάλει αυτά τα τετελεσμένα. Πρόκειται για τετελεσμένα τα οποία δεν είναι νομικά. Η Τουρκία δρα παραβιάζοντας το Διεθνές Δίκαιο, αλλά δημιουργεί επί του πεδίου καταστάσεις τις οποίες η ελληνική αμυντική και εξωτερική πολιτική θα έπρεπε να μπορεί να αποτρέψει. 
Η Πλεύση Ελευθερίας συζήτησε την περασμένη Παρασκευή επίκαιρη ερώτηση και θα θέσουμε ξανά στην ενημέρωση που θα έχουμε λίγο αργότερα από τον κ. Γεραπετρίτη καίρια ζητήματα σχετικά με το τουρκολιβυκό μνημόνιο. Ο κ. Γεραπετρίτης ισχυρίζεται ότι γνώριζε και ανέμενε ότι αυτό θα συνέβαινε όταν κυρώθηκε από την κυβέρνηση της Ανατολικής Λιβύης στις 20 Οκτωβρίου. Η ερώτησή μας είναι τι έκανε η Ελληνική Κυβέρνηση για να αποτρέψει αυτήν την εξέλιξη και τι πρόκειται να κάνει, πέρα από τις φραστικές δηλώσεις και καταδίκες οι οποίες δεν αλλάζουν κάτι επί του πεδίου. Σε αυτά τα ερωτήματα οι παρελάσεις και η επίδειξη των υψηλής τεχνολογίας εξοπλισμών δυστυχώς δεν απαντούν. 
Έρχομαι τώρα στη συμφωνία που έχουμε μπροστά μας. Πρόκειται, σύμφωνα με την τίτλο της, για μία εδραίωση ενός ήδη υπάρχοντος προγράμματος ανταλλαγής πιλότων ανάμεσα στη χώρα μας και την Ιταλία με σκοπό την εκπαίδευση. Η σύμβαση αυτή υποτίθεται ότι έρχεται στο πλαίσιο και της συνεργασίας μέσα στην Ευρωπαϊκή Ένωση, αλλά είναι κυρίως μια σύμβαση που εδράζεται στις διακρατικές συνεργασίες μέσα στο ΝΑΤΟ, στη συμφωνία του 1951 του ΝΑΤΟ, γνωστή ως SOFA. Τα προβλήματα που σχετίζονται με τη σύμβαση αυτή είναι ότι, πρώτον, οι τέσσερις εκπαιδευόμενοι συν δύο εκπαιδευτές Έλληνες πιλότοι οι οποίοι θα πάνε στη Γκαλατίνα στην Ιταλία και η υποδοχή Ιταλών εκπαιδευτών και εκπαιδευόμενων στην Καλαμάτα δεν βασίζεται σε αυστηρά κριτήρια. 
Με άλλα λόγια, έχουμε για άλλη μια φορά μια σύμβαση η οποία θα δώσει την ευκαιρία σε Έλληνες πιλότους εκπαιδευόμενους να λάβουν υψηλή εκπαίδευση, αλλά τα κριτήρια του ποιοι θα επιλεγούν γι’ αυτό δεν είναι σαφή. Και αυτό είναι ένα πρόβλημα, γιατί αρχίζει και δημιουργείται ένα καθεστώς ευνοιοκρατίας και πελατειακών σχέσεων ανάμεσα στα στελέχη των Ενόπλων Δυνάμεων που θα επιλέξουν τους πιλότους και σε κάποιους πιλότους. 
Επίσης, είναι αόριστο το ζήτημα του τι προϋπολογίζεται για τη σύμβαση αυτή. Υπάρχει προϋπολογισμός στην έκθεση του Λογιστηρίου του Κράτους για το 2026, ενώ αν κυρωθεί σήμερα η σύμβαση θα έχει φύγει σχεδόν όλο το 2026. Και ζητήσαμε διευκρίνιση ως προς αυτό. 
Επιπλέον, είναι μία σύμβαση χωρίς προθεσμία, είναι αόριστη, είναι στο διηνεκές δηλαδή, θα συνεχίζεται επ’ άπειρον. 
Τέλος, υπάρχει ένα ζήτημα στο άρθρο 33 της σύμβασης σχετικά με την αναθεώρησή της. Προβλέπεται σε μία σαφή γλώσσα ότι μπορεί να αναθεωρηθεί, αλλά οποιαδήποτε τροποποίηση στα άρθρα της σύμβασης δεν προβλέπεται να περάσει από τη Βουλή. 
Αυτά για την Πλεύση Ελευθερίας δεν είναι αποδεκτά, διότι δημιουργούν ένα δημοκρατικό έλλειμμα. Δεν πρόκειται να την υπερψηφίσουμε. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία. 
Πριν συνεχίσουμε, θα ήθελα να κάνω μία ανακοίνωση στο Σώμα. 
Ο Βουλευτής κ. Αθανάσιος Σταυρόπουλος ζητεί άδεια ολιγοήμερης απουσίας στο εξωτερικό από 11 Νοεμβρίου έως 21 Νοεμβρίου 2026.  
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Βασίλειος Βιλιάρδος): Η Βουλή ενέκρινε τη ζητηθείσα άδεια.
Καλείται στο Βήμα ο κ. Γεώργιος Ρούντας, ειδικός αγορητής της Νίκης. 
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, η εκπαίδευση των ιπτάμενων αποτελεί επένδυση στην ασφάλεια της πατρίδας. Κάθε διεθνής συνεργασία στον τομέα αυτό πρέπει να βελτιώνει την κατάρτισή τους και να υπηρετεί τον συνολικό σχεδιασμό της Πολεμικής Αεροπορίας. 
Η συμφωνία που εξετάζουμε επικαιροποιεί τη συνεργασία του από το 2018. Προβλέπει μια βασική εκπαίδευση στην Καλαμάτα και εκπαίδευση Ελλήνων στην Καλατίνα. 
Αναγνωρίζουμε τη χρησιμότητα τέτοιων συναλλαγών. Η εμπειρία διαφορετικών εκπαιδευτικών μεθόδων μπορεί να ενισχύσει και πρέπει να ενισχύει τους ιπταμένους μας και να αναδείξει τις ικανότητες και τις δυνατότητες των Ελλήνων εκπαιδευτών. 
Θέσαμε κάποια ερωτήματα στην Επιτροπή για τον απολογισμό της συνεργασίας στην αβεβαιότητα και προφανώς και το συνολικό κόστος. Διευκρίνισε ο κύριος Υπουργός ότι η επικαιροποίηση ενσωματώνει τη δυνατότητα εκπαίδευσης με Τ-345 και αναπροσαρμόζει την αποτίμηση των ωρών. Εξήγησε επίσης ότι το ελληνικό χρεωστικό υπόλοιπο περίπου διακοσίων ωρών θα εξισορροπηθεί με την εκπαίδευση δύο επιπλέον Ιταλών πιλότων στην Καλαμάτα. 
Είναι ουσιαστικές απαντήσεις και τις λαμβάνουμε υπόψη. Εξηγούν έναν συγκεκριμένο μηχανισμό ανταλλαγής. Παρ’ όλα αυτά, κατά τη γνώμη μας, θεωρούμε ότι δεν επαρκούν για τη συνολική αποτίμηση της συνεργασίας που λειτουργεί από το 2018 και τώρα επικαιροποιείται για αόριστο χρονικό διάστημα. Αυτό είναι ένα θέμα που μας προβληματίζει αρκετά. 
Θεωρούμε ότι χρειάζεται ένας συγκεντρωτικός απολογισμός, δηλαδή πόσοι Έλληνες εκπαιδεύτηκαν, ποια τα αποτελέσματα που προέκυψαν και ποια συγκεκριμένη ανάγκη καλύπτει σήμερα η αποστολή. 
Χρειάζεται επίσης να εξηγηθεί πώς αυτή η εκπαίδευση συνδυάζεται με τις δυνατότητες που αναπτύσσονται στη συγκεκριμένη περιοχή. Πρόκειται για ένα βασικό στοιχείο του εθνικού εκπαιδευτικού σχεδιασμού και της ορθής αξιοποίησης των διαθέσιμων μέσων. 
Το Γενικό Λογιστήριο υπολογίζει τα έξοδα αποστολής έξι αξιωματικών σε 1.678.000 ευρώ για την περίοδο 2026-2029. Προβλέπονται και πρόσθετες δαπάνες χωρίς συνολικό προσδιορισμό. 
Επομένως, ο συμψηφισμός των ωρών πρέπει να εξετάζεται μαζί με το πλήρες κόστος και το εκπαιδευτικό αποτέλεσμα. Θεωρούμε ότι αυτή η συνολική εικόνα είναι απαραίτητη για μια τεκμηριωμένη κοινοβουλευτική απόφαση. 
Καταγράφουμε θετικά τη διατήρηση της εθνικής, διοικητικής και πειθαρχικής υπαγωγής του προσωπικού, τον αποκλεισμό συμμετοχής σε αποστολές μάχης και τους περιορισμούς στη διαβίβαση διαβαθμισμένων πληροφοριών. Παραμένει όμως, κατά τη γνώμη μας, ανάγκη σαφούς ελέγχου των μεταβολών στα παραρτήματα, ιδίως όταν αυτά επηρεάζουν τους οικονομικούς όρους και το περιεχόμενο της εκπαίδευσης. 
Αναγνωρίζουμε τη χρησιμότητα της συνεργασίας και τις διευκρινήσεις που δόθηκαν. Παρ’ όλα αυτά όμως, για να μπορέσουμε να δώσουμε μια θετική ψήφο, θέλουμε πληρέστερη τεκμηρίωση. Για τους λόγους αυτούς δηλώνουμε «παρών» στη συγκεκριμένη κύρωση. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ρούντα. 
Καλείται στο Βήμα ο κ. Στυλλιανός Φωτόπουλος, ειδικός αγορητής της Ελληνικής Λύσης. 
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ, κύριε Πρόεδρε. 
Κύριε Υπουργέ, κυρίες και κύριοι Βουλευτές, δεν ξέρω αν το μάθατε, την Κύπρο τη χάσαμε γιατί δεν είχαμε αεροσκάφη αεροπορικού ανεφοδιασμού, αλλά τώρα που αποκτήσαμε τα ΚC-390, τα οποία βέβαια ακόμα δεν μπορούν να τροφοδοτήσουν την κύρια δύναμη των μαχητικών μας, τα F-16, θα την προστατεύσει ο κ. Δένδιας. 
Καλό είναι να μετράμε τα λόγια μας, κύριε Υπουργέ. Και δεν απευθύνομαι σε εσάς, το γνωρίζετε πάρα πολύ καλά. Όμως, ο κ. Δένδιας, ο οποίος έχει λάμψει διά της απουσίας του από το Κοινοβούλιο, θα πρέπει να είναι λίγο πιο προσεκτικός εκ της θέσεώς του. 
Συζητάμε σήμερα μια τεχνική διευθέτηση με την Ιταλία και την εκπαίδευση των πιλότων της Πολεμικής μας Αεροπορίας. Φαινομενικά είναι ένα τεχνικό κείμενο. Στην ουσία όμως ανοίγει τρία πολύ μεγαλύτερα ζητήματα: Πόση εθνική αυτοδυναμία έχουμε στην εκπαίδευση των χειριστών μας, ποιος είναι ο ρόλος της Βουλής στα θέματα άμυνας και φυσικά με ποιους όρους χτίζουμε τις συμμαχίες μας. 
Στην Επιτροπή θέσαμε συγκεκριμένα ερωτήματα -όχι μόνο εμείς, και τα άλλα κόμματα της Αντιπολίτευσης-, με τα οποία ζητήσαμε τα ίδια πράγματα σχεδόν: Απολογισμό της Συμφωνίας του 2018, σύγκριση κόστους, έλεγχο της Βουλής στα παραρτήματα.
Τι απάντησε ο κύριος Υπουργός; Δύο πράγματα: Πρώτον, ότι η νέα διευθέτηση γίνεται για να εκπαιδεύονται οι πιλότοι μας σε Τ-345, που έχει μικρότερο κόστος ώρας από τα FT-339, άρα η ισορροπία είναι προς όφελος της χώρας. Και δεύτερον, ότι αυτή τη στιγμή χρωστάμε στην Ιταλία περίπου διακόσιες ώρες πτήσης και θα τις ξεχρεώσουμε εκπαιδεύοντας δύο ακόμα πιλότους στην Καλαμάτα. 
Κυρίες και κύριοι Βουλευτές, αυτά τα δύο δεν συμβαδίζουν. Αν το ισοζύγιο είναι υπέρ μας, δεν θα χρωστούσαμε. Το αντιλαμβάνεται ο καθένας μας. Επτά χρόνια μετά τη Συμφωνία του 2018 είμαστε οφειλέτες. Και αυτό το μάθαμε προφορικά μέσα σε μία πρόταση, χωρίς κανένα έγγραφο, χωρίς καμία ανάλυση ανά έτος, χωρίς να ξέρουμε πόσοι Έλληνες και πόσοι Ιταλοί έχουν εκπαιδευτεί. 
Προσέξτε το δεύτερο σκέλος. Το χρέος θα εξοφληθεί με δύο ακόμα πιλότους εκπαιδευόμενους στην Καλαμάτα. Σε όλα τα υπόλοιπα, καμία απάντηση. Η Κυβέρνηση δεν απάντησε ούτε για τη σύγκριση κόστους, ούτε για τον έλεγχο των παραρτημάτων, ούτε για τις τρίτες χώρες, ούτε για την ασφάλεια των πληροφοριών. Ο κύριος Υπουργός ξεκίνησε να μας παραπέμπει στο παράρτημα 4 και κάπου εκεί η απάντησή του έμεινε στη μέση.
Ερωτήθη ο Υπουργός για το πώς ξεκίνησε η συνεργασία. Είναι πολύ σαφές το πώς ξεκίνησε. Ξεκίνησε από το γεγονός ότι είχαμε μείνει χωρίς αξιόμαχα αεροσκάφη για την προκεχωρημένη εκπαίδευση των πιλότων μας. Η συνεργασία με την Ιταλία λοιπόν ήταν εξ αυτού του λόγου, ήταν μια λύση ανάγκης, η οποία όμως στην παρούσα φάση δεν υφίσταται. 
Εσείς πανηγυρίζετε για το στήσιμο του Διεθνούς Κέντρου Εκπαίδευσης στην Καλαμάτα, για το γεγονός ότι έχουμε μία επένδυση και ένα πρόγραμμα είκοσι δύο ετών, το οποίο θα κοστίσει στον ελληνικό λαό περίπου 1,5 δισ. -1,4-, με Μ-346 αεροσκάφη, τα οποία προσομοιώνουν με αεροσκάφη νέας γενιάς, τα μαχητικά δηλαδή τα οποία θα πετάνε οι πιλότοι μας για να υπερασπιστούν το Αιγαίο. Το παρουσιάσατε ως έναν κόμβο το οποίο θα εκπαιδεύει πιλότους απ’ όλο τον κόσμο. Και ξαφνικά συνεχίζουμε να στέλνουμε πιλότους στην Ιταλία, αντί να έρχονται ξένοι πιλοτές να εκπαιδεύονται στο Διεθνές Αεροδρόμιο της Καλαμάτας και να αναβαθμίζεται το Διεθνές Αεροδρόμιο της Καλαμάτας και η εξωστρέφειά του να επιδεικνύεται κάθε μέρα. 
Η εκπαίδευση των πιλότων δεν είναι απλώς ώρες πτήσης, είναι δόγμα, είναι νοοτροπία, είναι η εθνική αεροπορική σχολή. Μία χώρα η οποία απειλείται, όπως η δική μας, δεν μπορεί να εξαρτά το βασικό της όπλο, όπως είναι η Αεροπορία και οποιοδήποτε στάδιο της εκπαίδευσης, σε τρίτους. 
Και κάτι ακόμα. Εκπαιδεύουμε πιλότους με κόστος, με κόπο, το έχουμε πληρώσει με αίμα. Ένας χειριστής που έχει κοστίσει στο Δημόσιο εκατομμύρια πρέπει να έχει αμοιβή και προοπτική. Αυτό είναι κάτι το οποίο σας το είπαμε μετ' επιτάσεως στη συζήτηση για τα στελέχη των Ενόπλων Δυνάμεων στο νομοσχέδιο του Ιανουαρίου. Χωρίς αυτό, οποιαδήποτε επένδυση ή οποιασδήποτε σύμβαση θα είναι ημιτελής. 
Δεύτερο μεγάλο ζήτημα, ο ρόλος της Βουλής, η δυσανεξία την οποία έχετε ως Κυβέρνηση στον κοινοβουλευτικό έλεγχο. Το τμήμα 33 λέει ότι όλα τα παραπατήματα αλλάζουν με απλή έγγραφη συμφωνία των δύο αεροποριών. Μέσα σε αυτά είναι και το παράρτημα 4, δηλαδή οι οικονομικοί συντελεστές, οι συντελεστές που βγαίνουν από κόστη τα οποία κάθε πλευρά δηλώνει από μόνη της, μπορεί να πει κάποιος και αυθαίρετα. 
Ακόμα και η έκθεση του Γενικού Λογιστηρίου του Κράτους για μία ακόμα φορά, κύριε Υπουργέ, προκαλεί ερωτήματα. Και αυτό δυστυχώς δεν είναι μεμονωμένο περιστατικό. 
Η Βουλή, το έχουμε ξαναπεί πάρα πολλές φορές, δεν μπορεί να είναι συμβολαιογράφος της Κυβέρνησης. Δεν μπορεί να ψηφίζει οτιδήποτε μας φέρνετε, οτιδήποτε υπογράφετε. Ζητάμε κάτι πάρα πολύ απλό και κοινοβουλευτικά ορθό. Κάθε αλλαγή σε οικονομικούς όρους διεθνούς αμυντικής συμφωνίας να έρχεται ενώπιον της Βουλής. Και κάθε χρόνο ένα γραπτό απολογισμό όλων αυτών των τεχνικών διευθετήσεων για το τι κοστίζουν και τι αποδίδουν στο αξιόμαχο των Ενόπλων Δυνάμεων. 
Ζήτημα τρίτο: με ποιους όρους χτίζουμε τις συμμαχίες μας. Η Ιταλία είναι σύμμαχος στο ΝΑΤΟ και μια χώρα εταίρος στην Ευρωπαϊκή Ένωση. Είναι όμως και μια χώρα η οποία χτίζει στενότατες συμμαχίες και αμυντικούς δεσμούς με την Τουρκία. Η τουρκική Baykar εξαγόρασε την Piaggio Aerospace, μια εμβληματική αμυντική βιομηχανία της Ιταλίας. Η Ελλάδα είχε αντιδράσει και ορθώς είχε αντιδράσει. Η Baykar ίδρυσε κοινοπραξία κατά 50/50 με την Leonardo μια άλλη αμυντική βιομηχανία της Ιταλίας με την οποία εμείς έχουμε συμβάσεις. Η Leonardo κατασκευάζει τα εκπαιδευτικά μας M-346 ενώ συμμετέχει και στη συντήρηση των μεταγωγικών αεροσκαφών. Είναι τα αεροσκάφη μας στα οποία εκπαιδεύονται οι πιλότοι μας στην Ιταλία την ίδια ώρα που η Τουρκία αγοράζει Eurofighter. Και φυσικά αυτό δεν μπορεί να γίνει χωρίς τη σύμφωνη γνώμη της Ιταλίας. 
Δεν λέμε να βάλουμε την Ιταλία απέναντι. Λέμε όμως ότι θα πρέπει κάποια στιγμή να ορθώσουμε το ανάστημά μας και να απαιτήσουμε από τους συμμάχους μας, εάν θέλουμε να είναι σύμμαχοι, να συμπεριφέρονται με τον τρόπο τον οποίο επιτάσσει το ευρωπαϊκό κεκτημένο. Για όλους αυτούς τους λόγους επιφυλασσόμαστε να ακούσουμε τις απαντήσεις του κυρίου Υπουργού. 
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Φωτόπουλε. 
Καλείται στο Βήμα ο κ. Χρήστος Γιαννούλης, ειδικός αγορητής του ΣΥΡΙΖΑ. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, περίεργες μέρες, περίεργες κοινοβουλευτικές ημέρες ξημερώνουν. Και αυτό το λέω γιατί σήμερα και αύριο έχουμε να αντιμετωπίσουμε εκτός του περιεχομένου των νομοθετικών πρωτοβουλιών της Κυβέρνησης και μια σειρά αντικοινοβουλευτικών συμπεριφορών με χαρακτηριστικότερη -και θέλω να το πω ξεκινώντας την ομιλία μου- την άρνηση της Κυβέρνησης να υπάρξει διαφάνεια και λογοδοσία, ενημέρωση και ουσιαστική προσέγγιση σε ένα ζήτημα που αφορά το ιδιωτικό χρέος και την αδιαμφισβήτητη στήριξη, ανοχή και υποβοήθηση των servicers από την Κυβέρνηση που τους παρέχει το δικαίωμα σιωπής στην πιο καθοριστική νομοθετική εξέλιξη και στιγμή για το ιδιωτικό χρέος και την τύχη χιλιάδων οφειλετών. Και το λέω αυτό, κύριε Υπουργέ, χωρίς να φύγω απολύτως από το περιεχόμενο της κύρωσης και της σημερινής νομοθετικής μας ευθύνης γιατί πολλές τέτοιες συμπεριφορές συναντάμε και σε άλλες προεκτάσεις του κυβερνητικού έργου. 
Συγκεκριμένα, εάν δεν κάνω λάθος ο τίτλος αυτού που συζητάμε σήμερα είναι τεχνική διευθέτηση μεταξύ Υπουργείου Άμυνας της Ιταλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας για την εδραίωση συνεργασίας για την εκπαίδευση πιλότων. Ανέπτυξε και ο εισηγητής μας, κ. Αμανατίδης -που έχω την τιμή να τον αντικαθιστώ σήμερα- με επάρκεια τα επιχειρήματα που έρχονται και θέτουν και ερωτήματα. Σε ό,τι αφορά στην κύρωση αυτής της τεχνικής διευθέτησης θέλω να εστιάσω στο τμήμα 22, στο παράρτημα 4 της κύρωσης. Αυτό ίσως είναι και μία από τις εξηγήσεις, κύριε Δαβάκη, για τον λόγο της καταψήφισης της συγκεκριμένης κύρωσης. Το κείμενο ορίζει ρητά ότι η εκπαίδευση μεταξύ Ελλάδας και Ιταλίας θα διεξάγεται αποκλειστικά βάσει της αρχής της αμοιβαίας αποζημίωσης ανταλλάσσοντας μόνο ώρες πτήσης και εξομοιωτή χωρίς καμία χρηματική συναλλαγή ή ροή κεφαλαίων. 
Σύμφωνα, λοιπόν, με την προς ψήφιση κύρωση προβλέπεται ότι οι Ιταλοί πιλότοι θα έρχονται για εκπαίδευση στη μοίρα της Καλαμάτας για να πετάξουν με τα ελληνικά T-6A και αυτές οι ώρες πτήσης θα καταγράφονται στο πιστωτικό της Ελλάδας. Για να έχουμε μία εικόνα του κόστους σύμφωνα με το παράρτημα 4 που ορίζει τις κοστολογήσεις αναφοράς ανά ώρα πτήσης που χρησιμοποιούνται για τον μαθηματικό συμψηφισμό, η ώρα πτήσης πχ του ελληνικού αεροσκάφους ορίζεται στα 4.150 ευρώ για το 2024. Εδώ τώρα υπάρχει ένα πολύ ενδιαφέρον σημείο. Σύμφωνα με τη συμφωνία που έχει υπογραφεί, η συντήρηση και υποστήριξη αυτών των αεροσκαφών στην Καλαμάτα έχει ανατεθεί σε μια ιδιωτική εταιρεία ισραηλινών συμφερόντων. Είναι η δέσμευση του ελληνικού δημοσίου να πληρώσει περίπου 1,85 δισεκατομμύρια ευρώ στη συγκεκριμένη εταιρεία για τη διαχείριση του κέντρου. Ένα ζήτημα που ο ΣΥΡΙΖΑ έχει καταγγείλει καθώς αντί για 1,85 δισεκατομμύρια, είχε διασφαλίσει ανάλογη προσφορά leasing κόστους περίπου 1,2 δισεκατομμυρίων ευρώ. 
Στο πλαίσιο της τεχνικής διευθέτησης το ελληνικό κράτος θα πληρώνει έναν ιδιώτη -την συγκεκριμένη εταιρεία- για τις πτήσεις που θα κάνουν οι Ιταλοί πιλότοι ή και άλλοι ξένοι πιλότοι που θα έρχονται στην Ελλάδα. Με άλλα λόγια είναι μια συμφωνία που ξεκίνησε ως δωρεάν ανταλλαγή μεταξύ δύο κρατών, μια δημόσια διακρατική συμφωνία που καταλήγει να είναι κοστοβόρα, να κοστίζει λεφτά στις Ελληνίδες και τους Έλληνες φορολογούμενους τα οποία καταλήγουν απευθείας στα ταμεία μιας ιδιωτικής εταιρείας. Αυτό είναι προφανώς και το πολιτικό σας δόγμα. Αυτή είναι και η πολιτική σας ιδεοληψία η οποία συντρέχει συνολικά τον δημόσιο χώρο. Αυτή παράγει μειωμένης αποτελεσματικότητας ελέγχους από τους φορείς και λέμε ότι το ελληνικό FBI έρχεται να καλύψει τις ατέλειες των φορέων που έχουν πολιτική επίβλεψη και παρουσία, όπως την ΑΔΑΕ του κ. Πιτσιλή ο οποίος δεν ήξερε, δεν άκουσε, δεν είδε ποτέ. Αυτή είναι και η ιδεοληψία που σας διατρέχει από το 2019. Λιγότερη δημόσια διοίκηση, λιγότερο κράτος, λιγότερη δημόσια παρέμβαση, λιγότεροί ελεγκτικοί μηχανισμοί είτε σε ζητήματα οικονομίας είτε σε ζητήματα ασφάλειας των εργαζομένων. Ας μην ξεχνάμε την Βιολάντα. 
Πού συνδέονται όλα αυτά; Συνδέονται στην πολιτική σας πρακτική, στην πολιτική σας ηθική, στην πολιτική σας ανεντιμότητα, η οποία ως αποτέλεσμα έχει και το άρθρο 23 του νομοσχεδίου για το ιδιωτικό χρέος, servicers και funds. Καταψηφίζουμε. Προφανώς και είναι εμφανές το γιατί. Αλλά σήμερα και αύριο αξίζει ο Έλληνας πολίτης να στρέψει το ενδιαφέρον του στη μη υποβαθμισμένη Βουλή κυρίως με την πίστωση της εργατικότητας και της παραγωγής πολιτικού έργου στην Αντιπολίτευση. Μια Βουλή που έχει αναντιστοιχία πολιτικής γενναιότητας της Κυβέρνησης σε σχέση με αυτή που επιδεικνύει η Αντιπολίτευση, που δίνει μάχες και τις κερδίζει. Καλό θα ήταν, λοιπόν, οι Έλληνες πολίτες να έχουν στραμμένο το βλέμμα τους σήμερα και αύριο στη Βουλή. Πολλά και ενδιαφέροντα πράγματα για τη ζωή τους θα ακουστούν και ελπίζω να κερδηθούν εάν υπάρχει -ξαναλέω- πολιτική εντιμότητα από την πλευρά της Κυβέρνησης. 
Σας ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ- Προοδευτική Συμμαχία) 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γιαννούλη.
Καλείται στο Βήμα ο ειδικός αγορητής του Κομμουνιστικού Κόμματος Ελλάδος, κ. Ιωάννης Δελής. 
ΙΩΑΝΝΗΣ ΔΕΛΗΣ: Έρχεται σήμερα, κυρίες και κύριοι, για κύρωση στη Βουλή μια στρατιωτική συμφωνία μεταξύ των Υπουργείων Άμυνας Ελλάδας και Ιταλίας, μεταξύ, δηλαδή, δύο κρατών μελών του ΝΑΤΟ και της Ευρωπαϊκής Ένωσης. Φαινομενικά ο σκοπός της υλοποίησής της είναι τεχνικός και αφορά στη στενή διακρατική συνεργασία στον τομέα της αεροπορικής εκπαίδευσης και συγκεκριμένα στην εκπαίδευση χειριστών πολεμικών αεροσκαφών, των πιλότων. Στον τίτλο δε της συμφωνίας γίνεται λόγος για εδραίωση συνεργασίας. Σαφώς θέλει να τονίσει, να υπογραμμίσει αυτή η συμφωνία να μην αφορά απλώς μια προσωρινή και ήσσονος σημασίας συνεκπαίδευση αλλά την ισχυρή πρόθεση παγιοποίησης και ενίσχυσης μιας μακροχρόνιας συνεργασίας μεταξύ της ελληνικής και της ιταλικής πολεμικής αεροπορίας στα πλαίσια όμως πάντα του ΝΑΤΟ. Μάλιστα για να μην υπάρχει και η παραμικρή αμφιβολία για το ότι η συμφωνία είναι νατοϊκής κοπής, το ΝΑΤΟ το έχει στην ούγια της, συγκεκριμένα στο άρθρο 30 της συμφωνίας όπου αναφέρεται ρητά ότι το εμπλεκόμενο αεροπορικό προσωπικό των δύο χωρών θα υπόκειται στις σχετικές διατάξεις της σύμβασης ΝΑΤΟ SOFA δηλαδή της ιδρυτικής συμφωνίας του ΝΑΤΟ που υπογράφηκε το μακρινό 1951 στο Λονδίνο. 
Θέλουμε, επίσης, να επισημάνουμε το γεγονός ότι αυτή η Συμφωνία έρχεται σήμερα που δύο πολεμικά μέτωπα είναι ενεργά στην ευρύτερη γειτονιά μας -στην Ουκρανία, τη Μέση Ανατολή- με τη χώρα μας, βέβαια, να εμπλέκεται πολύτροπα σε αυτά, σε συνθήκες γενικευμένης πολεμικής προετοιμασίας τόσο της Ευρωπαϊκής Ένωσης όσο και του ΝΑΤΟ ασφαλώς, και με διακηρυγμένη την απαίτηση για άμεση εφαρμογή της ευρωνατοϊκής στρατηγικής για τη διαλειτουργικότητα -προσέξτε τη λέξη- των Ενόπλων Δυνάμεων των κρατών-μελών τους. 
Η «διαλειτουργικότητα» πρόκειται για έναν όρο κλειδί, ο οποίος επισκιάζει και καθορίζει, πλέον, όλο και περισσότερο, κάθε πτυχή ανάπτυξης, εξοπλισμού και εκσυγχρονισμού των Ενόπλων Δυνάμεων -φυσικά και της Ελλάδας ως μέλος του ΝΑΤΟ- και εφαρμόζεται φυσικά και στο στρατιωτικό πρόγραμμα που βρίσκεται σε εξέλιξη με την επωνυμία «Ατζέντα 2030». Όπως είναι γνωστό, το ίδιο το Γενικό Επιτελείο Εθνικής Άμυνας της χώρας αποδέχεται απόλυτα το περιεχόμενο της έννοιας «διαλειτουργικότητα», όπως ακριβώς την περιγράφει το νατοϊκό STANAG -η νατοϊκή, δηλαδή, μεθοδολογία τυποποίησης. Πώς την περιγράφει; Ως την υποχρέωση των συμμαχικών Ενόπλων Δυνάμεων -άρα και των ελληνικών- να επιχειρούν μαζί, αποτελεσματικά, χρησιμοποιώντας κοινές διαδικασίες, δόγματα και πρότυπα τυποποίησης, προφανώς υπό νατοϊκή ή αμερικανική διοίκηση, πάντως όχι ελληνική. 
Ο όρος «διαλειτουργικότητα» ορίζει, επίσης, και το τέμπο κάθε φορά του επιπέδου συνεργασίας μεταξύ των Ενόπλων Δυνάμεων δύο κρατών-μελών του ΝΑΤΟ και της Ευρωπαϊκής Ένωσης. 
Και εδώ είναι κρυστάλλινη η θέση του ΚΚΕ ότι αυτή η έννοια της νατοϊκής διαλειτουργικότητας αποτελεί μια βαθιά πολιτική και στρατιωτική επιλογή, η οποία μετατρέπει τον εθνικό στρατό κάθε χώρας -και της χώρας μας- σε γρανάζι της ευρωατλαντικής πολεμικής μηχανής και αυτό, αντικειμενικά, σοβεί τεράστιους κινδύνους για τον λαό και τη χώρα μας. 
Αντίθετα, όλα, χωρίς εξαίρεση, τα αστικά κόμματα έχουν ως κοινό παρονομαστή της πολιτικής τους και την Ευρωπαϊκή Ένωση και το ΝΑΤΟ. Πρόκειται, βέβαια, για τις στρατηγικές επιλογές της ελληνικής αστικής τάξης, όπως παραδείγματος χάριν το ΠΑΣΟΚ, που κάνει δυναμική αντιπολίτευση στην Κυβέρνηση υποστηρίζοντας, όμως, σταθερά τον ευρωατλαντικό προσανατολισμό της χώρας και θεωρώντας αυτήν τη διαλειτουργικότητα ως αυτονόητο στοιχείο της συμμετοχής στη «λυκοσυμμαχία» του ΝΑΤΟ. 
Ή όπως ο ΣΥΡΙΖΑ και το κόμμα του Τσίπρα που, πατώντας ως συνήθως σε δύο βάρκες, από τη μία αναγνωρίζουν τη συμμετοχή της χώρας στο ΝΑΤΟ και την ανάγκη επιχειρησιακής συνεννόησης και από την άλλη, μαλώνουν την Κυβέρνηση για την υιοθέτηση της λογικής του προκεχωρημένου φυλακίου ή του δεδομένου συμμάχου. 
Μόνο που έτσι όλα τα αστικά κόμματα τοποθετούνται απέναντι από τα συμφέροντα του λαού, των εργαζομένων και της νεολαίας αυτού του τόπου, γιατί  Ευρωπαϊκή Ένωση και  ΝΑΤΟ και λαϊκά συμφέροντα είναι πράγματα αντίθετα. 
Κλείνοντας, η σημερινή Συμφωνία αποτελεί ένα νομικό εργαλείο με το οποίο η Ελλάδα προτίθεται να αναβαθμίσει τις γενικότερες στρατιωτικές της σχέσεις με την Ιταλία στον τομέα της στρατιωτικής αεροπορικής εκπαίδευσης και σύμφωνα με τη Συμφωνία, αυτή η αεροπορική εκπαίδευση επί ελληνικού εδάφους θα υλοποιείται στο ονομαζόμενο Διεθνές Κέντρο Εκπαίδευσης Πιλότων στην Καλαμάτα, στις εγκαταστάσεις της 120ης Πτέρυγας Εκπαίδευσης Αέρος. 
Όμως, με βάση διακρατική συμφωνία με το Ισραήλ από το 2021, αυτό το Κέντρο, μέσω σύμβασης χρηματοδοτικής μίσθωσης, έχει παραχωρηθεί για είκοσι δυο χρόνια στην Ισραηλινή Πολεμική Εταιρεία Elbit Systems, η οποία και το λειτουργεί. 
Το ότι παραδώσατε μια τόσο κρίσιμη εθνική αμυντική υποδομή σε έναν ιδιωτικό επιχειρηματικό όμιλο, το ΚΚΕ το έχει καταγγείλει και εδώ, στη Βουλή, όχι μόνο γιατί την αεροπορική εκπαίδευση των Ελλήνων Ικάρων -και μάλιστα στο πιο προχωρημένο της στάδιο- την εμπορευματοποιείτε και την υπάγετε στις κερδοφόρες ορέξεις του κεφαλαίου, αλλά και γιατί με την εμπλοκή ισραηλινών εταιρειών οπλικών συστημάτων στην ελληνική στρατιωτική εκπαίδευση, η Ελληνική Κυβέρνηση, ως συνένοχη των συνεχιζόμενων εγκλημάτων των Ισραηλινών στη Μέση Ανατολή, εκθέτει όλο και περισσότερο τη χώρα και τον λαό σε σοβαρούς κινδύνους. 
Επειδή, λοιπόν, η σημερινή Συμφωνία υπηρετεί την επικίνδυνη πολιτική της μετατροπής των Ενόπλων Δυνάμεων σε εξάρτημα της πολεμικής μηχανής του ΝΑΤΟ, επειδή την προετοιμάζει για αποστολές που καμία σχέση δεν έχουν με την άμυνα της χώρας, επειδή πρόκειται για μια πολιτική που οδηγεί τη χώρα σε επικίνδυνες περιπέτειες, την καταψηφίζουμε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Δελή.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις συνοδοί εκπαιδευτικοί από το 2ο Γενικό Λύκειο Αγίου Δημητρίου.  
Η Βουλή σάς καλωσορίζει και σας ευχόμαστε καλή πρόοδο. 
(Χειροκροτήματα από όλες τις πτέρυγες της Βουλής)
Καλείται στο Βήμα ο κ. Μιχάλης Κατρίνης, εισηγητής του ΠΑΣΟΚ. 
ΜΙΧΑΗΛ ΚΑΤΡΙΝΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, στα ζητήματα εθνικής ασφάλειας η Κυβέρνηση οφείλει να σταθμίζει τα λόγια της με μεγαλύτερη περίσκεψη απ’ όση επιδεικνύει στις τελετές παραλαβής, γιατί οι καταστροφές σε στρατιωτικές εγκαταστάσεις δεν διαγράφονται με τους πανηγυρισμούς για τον «Νέαρχο». 
Ο Πρωθυπουργός παρουσιάζει τη χώρα ως πιο ασφαλή από ποτέ και διαβεβαιώνει ότι κάθε ευρώ πιάνει τόπο. Ας εξηγήσει, λοιπόν, πώς συμβιβάζεται αυτή η βεβαιότητα με όσα συνέβησαν στο Κοτρώνι και γιατί η Κυβέρνησή του χθες στην Επιτροπή άφησε αναπάντητα όλα τα ερωτήματα που θέσαμε για τις ζημιές. Ζητάμε να μάθουμε τι ακριβώς καταστράφηκε και ποιο είναι το κόστος των ζημιών, αν αληθεύουν οι πληροφορίες ότι επλήγησαν χώροι φύλαξης υλικών και ανταλλακτικών των ελικόπτερων Romeo και αν έχει επηρεαστεί η πτητική τους ικανότητα. Πόσα χρήματα χρειάζονται για την αποκατάσταση και πότε θα ολοκληρωθεί; Όλα αυτά τα ρωτήσαμε εγγράφως, τα ρωτήσαμε και χθες και δεν πήραμε καμία απάντηση. 
Αν λείπουν τα αναγκαία ανταλλακτικά, ακόμα και ένα σύγχρονο ελικόπτερο μπορεί να μείνει καθηλωμένο.
Και βεβαίως είχαν προηγηθεί η Νέα Αγχίαλος, το Στεφανοβίκειο. Τρία χρόνια μετά, ποια έργα προστασίας ολοκληρώθηκαν; Τι άλλαξε στην πρόληψη, τη φύλαξη, αλλά και τη στελέχωση των εγκαταστάσεων; Πώς προστατεύεται το προσωπικό το οποίο υπηρετεί εκεί; Γιατί από τα στελέχη ζητάμε καθημερινά ετοιμότητα και υπευθυνότητα, οφείλουμε όμως και οφείλετε να δείχνετε τη ίδια υπευθυνότητα απέναντί τους. 
Και ενώ αποφεύγετε να δώσετε λογαριασμό για τις καταστροφές, στις νέες προμήθειες προκύπτουν σοβαρά ερωτήματα διαφάνειας και έλλειψης ενημέρωσης της Βουλής. 
Στην Επιτροπή Εξοπλιστικών στις 11 Ιουλίου ελήφθη απόφαση για προμήθεια τριών μεταγωγικών ΚC-390 συνολικού κόστους 597,5 εκατομμυρίων ευρώ. Χθες διαβάσαμε την ανακοίνωση -την καταθέτω στα Πρακτικά- της κατασκευάστριας εταιρείας για την υπογραφή συμφωνίας για την προμήθεια τριών αεροσκαφών, συν τριών επιπλέον με option. 
(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Σας ρώτησα, κύριε Δαβάκη, σχετικά στην Επιτροπή. Τι είπατε χθες; Καταθέτω τη δήλωσή σας από τα Πρακτικά της Βουλής. Με παραπέμψατε στην ανακοίνωση του Υπουργείου, επιμένοντας και λέγοντας και διαβεβαιώνοντας ότι η ανακοίνωση μιλά ξεκάθαρα για τρία μόνο αεροσκάφη. 
Ας δούμε, λοιπόν, τι λέει η επίσημη ανακοίνωση του Υπουργείου Εθνικής Άμυνας, την οποία θα καταθέσω στα Πρακτικά. Ο τίτλος ανακοίνωσης του Υπουργείου, που μας διαβεβαιώσατε, γράφει για τρία συν τρία (3+3). Το κείμενο αναφέρει ρητά «προαίρεση για άλλα τρία» και φιλοξενεί και δήλωση του κ. Δένδια που μιλάει για «τρία συν τρία». Αυτό λέει η ανακοίνωση του Υπουργείου. Αυτά μας είπατε εσείς εχθές. 
(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Άρα, ο Υπουργός ανακοινώνει δημόσια την προαίρεση και ο Υφυπουργός του, απλά, εξαπατά τους Βουλευτές στη Βουλή, κύριε Δαβάκη, λέγοντας ότι η ανακοίνωση του Υπουργείου μιλάει για τρία. Την κατέθεσα. Αν μπορείτε, διαψεύστε τη σήμερα. 
Θεωρείτε ότι εκπληρώνετε την υποχρέωση ενημέρωσης της Βουλής με αυτόν τον τρόπο, κύριε Υφυπουργέ; Και πότε αποφασίστηκε η προαίρεση; Και με ποιους οικονομικούς όρους; Ποιες υποχρεώσεις δημιουργεί και ποια διαδικασία θα ακολουθηθεί για την ενεργοποίησή της; 
Φέρτε, λοιπόν, τη συμφωνία για την προαίρεση στην αρμόδια Επιτροπή και εξηγήστε τη διαφορά σε σχέση με όσα εγκρίθηκαν στην Επιτροπή. Και πείτε μας γιατί χθες διαβεβαιώνατε για τρία, ενώ η ανακοίνωση του Υπουργείου γράφει για τρία συν τρία. Αν μου πείτε ότι κάνατε λάθος, εγώ θα το δεχτώ. Πείτε «έκανα λάθος» το δέχομαι. Την ίδια πλήρη εικόνα, λοιπόν, ζητάμε και για το SAFE. 
Χθες ο Υφυπουργός μας παρέπεμψε…
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): … (Δεν ακούστηκε)
 ΜΙΧΑΗΛ ΚΑΤΡΙΝΗΣ: Δεν είναι όλα για αστεϊσμό, κύριε Υφυπουργέ. Η Βουλή είναι Βουλή. Όταν ρωτάμε κάτι επισήμως, θέλουμε υπεύθυνες απαντήσεις.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θα σας απαντήσω.
ΜΙΧΑΗΛ ΚΑΤΡΙΝΗΣ: Κι επειδή τα Πρακτικά έχουν κατοχυρώσει την απάντησή σας και τα δημοσιευμένα από το Υπουργείο αναιρούν αυτό που λέτε, θέλω να μας το εξηγήσετε. 
Χθες, λοιπόν, μας είπατε στο δωδεκαετές πρόγραμμα. Με υπεκφυγές, όπως αυτές που ακούσαμε από την Κυβέρνηση στην Επιτροπή, δεν αντιμετωπίζεται το αίτημά μας για ενημέρωση σε ειδική συνεδρίαση. Το να μαθαίνουμε σε κάθε Επιτροπή Εξοπλιστικών ποιο πρόγραμμα χρηματοδοτείται από το SAFE -τονίζω ότι δεν αναγράφεται ποτέ στις γραπτές εισηγήσεις ότι ένα εξοπλιστικό πρόγραμμα έχει υπαχθεί στον μηχανισμό SAFE- αποδεικνύει την προχειρότητα και την έλλειψη λογοδοσίας που σας διακρίνει. 
Η Βουλή πρέπει να συζητήσει συνολικά ποια προγράμματα επιλέγετε μέσω SAFE, με ποια κριτήρια, ποιες συνεργασίες επιδιώκετε και ποιο έργο εξασφαλίζετε για την ελληνική αμυντική και ναυπηγική βιομηχανία. Σας ρωτήσαμε χθες. Δεν απαντήσατε. Θα συμμετάσχει η Ελλάδα στη δεύτερη φάση του SAFE ή θα το αποφασίσουμε κι αυτό την παραμονή της λήξης της προθεσμίας; Με ποιες προτάσεις; Πότε θα ενημερώσετε επιτέλους την Επιτροπή; 
Η ίδια εικόνα αδιαφάνειας και για το περιβόητο 25% εγχώριας συμμετοχής στις προμήθειες εξοπλιστικών. Εμείς, ως ΠΑΣΟΚ, τι λέμε; Λέμε φέρτε υπογεγραμμένες τις συμβάσεις που να αποδεικνύουν τη συμμετοχή ελληνικών εταιρειών σε ποσοστό 25% στα πάνω από 8 δισεκατομμύρια συνολικά προγράμματα που έχουν εγκριθεί από τις 2 Απριλίου, όταν ο κ. Μητσοτάκης δεσμεύτηκε ότι δεν θα υπάρχει πρόγραμμα χωρίς 25% συμμετοχή. Σας το ζητήσαμε εγγράφως πριν από δύο μήνες. Δεν προγραμματίζετε συνεδρίαση. Γιατί; Γιατί δεν έχετε να παρουσιάσετε υπογεγραμμένες συμβάσεις με ικανοποιητικό ποσοστό συμμετοχής της ελληνικής αμυντικής και ναυπηγικής βιομηχανίας. Και μας λέτε ότι επειδή περιγράφεται το 25% ως επιδίωξη σε κάθε εξοπλιστικό που εγκρίνει η Επιτροπή, ότι ο στόχος επιτυγχάνεται αυτόματα. Αν το 25% έχει επιτευχθεί, φέρτε συμβάσεις να το αποδεικνύουν. 
Οι ελληνικές επιχειρήσεις χρειάζονται συγκεκριμένο έργο για να επενδύσουν και να προσλάβουν προσωπικό. Και η χώρα, κυρίες και κύριοι συνάδελφοι, χρειάζεται δυνατότητες παραγωγής και συντήρησης που θα στηρίζουν τις Ένοπλες Δυνάμεις και σε συνθήκες κρίσης.
 Κυρίες και κύριοι συνάδελφοι, το ΠΑΣΟΚ στηρίζει την ενίσχυση των Ενόπλων Δυνάμεων και γι’ αυτό επιμένει να ελέγχει πώς αξιοποιούνται τα χρήματα των πολιτών. Με το ίδιο αίσθημα ευθύνης στηρίζουμε τις διεθνείς συνεργασίες που ωφελούν τη χώρα. Η συμφωνία με την Ιταλία δίνει τη δυνατότητα στους ιπταμένους μας να εκπαιδευτούν καλύτερα και ενισχύει, βεβαίως, τη συνεργασία των δύο χωρών με όρους αμοιβαιότητας. 
Γι’ αυτό και το ΠΑΣΟΚ, παρά το γεγονός ότι σε επιμέρους ερωτήματα δεν πήραμε ούτε εδώ απαντήσεις, υπερψηφίζει την Κύρωση αυτής της Συμφωνίας.
 Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κατρίνη. 
Θα ολοκληρώσουμε τον κατάλογο των ειδικών αγορητών και εισηγητών με τον κ. Διαμαντή Γκολιδάκη, εισηγητή της Νέας Δημοκρατίας. 
ΔΙΑΜΑΝΤΗΣ ΓΚΟΛΙΔΑΚΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, η ενίσχυση της εθνικής μας άμυνας δεν εξαρτάται μόνο από την απόκτηση σύγχρονων οπλικών συστημάτων για τα οποία αυτή η Κυβέρνηση έχει κάνει πάρα πολύ μεγάλα βήματα. Κάποια από τα νεότερα από αυτά τα είδαμε να παρελαύνουν στην παρέλαση της ιδιαίτερης πατρίδας μου, της Θεσσαλονίκης, με αθρόα συμμετοχή κόσμου, μικρών παιδιών, οικογενειών, μεγαλύτερων, οι οποίοι πρέπει να βλέπουν το αποτύπωμα των ενεργειών τις οποίες κάνει το κράτος, δηλαδή η Ελλάδα μας, η πατρίδα μας, ούτως ώστε να μπορεί να υπερασπιστεί τα δίκαιά μας. 
Βέβαια, καλά είναι τα οπλικά συστήματα τα οποία παίρνουμε, αλλά κυρίως βασιζόμαστε στους ανθρώπους, στις γυναίκες και τους άνδρες των ελληνικών Ενόπλων Δυνάμεων. Αυτοί καλούνται καθημερινά να ανταποκριθούν σε μια απαιτητική αποστολή, με επαγγελματισμό, υψηλή κατάρτιση και αίσθημα ευθύνης. Γιατί η τεχνολογία, τα αεροσκάφη, οι υποδομές είναι καλές και άγιες, αλλά αποκτούν πραγματική αξία όταν υπάρχουν οι κατάλληλα εκπαιδευμένοι άνθρωποι ώστε να μπορούν να τα χειριστούν και να τα αξιοποιήσουν. 
Προφανώς και η εκπαίδευση στην Ελλάδα είναι σε πολύ υψηλό επίπεδο. Εμείς, όμως, συνεχίζουμε και προσπαθούμε να εκπαιδεύουμε με τον καλύτερο τρόπο τα στελέχη των Ενόπλων Δυνάμεών μας. Αυτή ακριβώς την προτεραιότητα υπηρετεί η τεχνική διευθέτηση μεταξύ της Ελλάδας και Ιταλίας που καλούμαστε σήμερα να ακυρώσουμε. Είναι μια συμφωνία που ενισχύει τη συνεργασία των δύο πλευρών, των Πολεμικών Αεροποριών στον κρίσιμο τομέα της εκπαίδευσης πιλότων και εκπαιδευτών πιλότων. Κυρίως, είναι μια συμφωνία που μετατρέπει τη διεθνή συνεργασία στις συγκεκριμένες εκπαιδευτικές δυνατότητες, με οργανωμένα προγράμματα, σαφείς κανόνες και καθορισμένες ευθύνες. 
Ξέρετε, ακόμη και οι μεγαλύτερες πολεμικές αεροπορίες του κόσμου -η Ελληνική Πολεμική Αεροπορία συγκαταλέγεται μέσα στις καλύτερες από αυτές- ανταλλάζουν, κατ’ αρχάς, εκπαιδευτικά προγράμματα, αλλά και κατά δεύτερον συνεκπαιδεύονται με άλλες πολεμικές αεροπορίες, ιδίως όταν είναι προφανώς συμμαχικές. Δεν μιλάω μόνο για τις ασκήσεις. Επομένως, αυτή είναι μια κοινή πρακτική την οποία και η δική μας η Πολεμική Αεροπορία εφαρμόζει με επιτυχία. 
Τώρα, στον πυρήνα αυτής της κύρωσης της σύμβασης την οποία έχουμε φέρει στη Βουλή βρίσκονται δύο σημαντικές εκπαιδευτικές μονάδες, η 120 Πτέρυγα Εκπαίδευσης Αέρος στην Καλαμάτα και η 61 Πτέρυγα στη Γκαλατίνα της Ιταλίας. Αυτά είναι δύο εκπαιδευτικά κέντρα που προσφέρουν διαφορετικές, αλλά συμπληρωματικές δυνατότητες. Στην Καλαμάτα η ελληνική πλευρά παρέχει στους Ιταλούς αρχική εκπαίδευση με αεροσκάφη Τ-6 και στη Γκαλατίνα προσφέρεται στους Έλληνες προκεχωρημένη εκπαίδευση με αεροσκάφη FT-339 και T-345. 
Η διευθέτηση περιλαμβάνει δύο βασικά προγράμματα, την εκπαίδευση σπουδαστών πιλότων και την εκπαίδευση εκπαιδευτών πιλότων. Θα ήθελα να σταθώ ιδιαίτερα στο δεύτερο αυτόν άξονα, διότι ο εκπαιδευτής δεν είναι μόνο αυτός που καθοδηγεί ένα νέο ιπτάμενο. Είναι εκείνος που μεταφέρει εμπειρία, διαμορφώνει πρότυπα, καλλιεργεί μεθόδους εκπαίδευσης και συμβάλλει στη συνεχή απόκτηση εμπειρίας για τη βελτίωση της εκπαιδευτικής διαδικασίας. Όταν ένας εκπαιδευτής συμμετέχει σε ένα διαφορετικό εκπαιδευτικό σύστημα, αποκτάει εμπειρίες και γνώσεις που μπορεί στη συνέχεια να αξιοποιήσει για την υπηρεσία του. Με αυτόν τον τρόπο τα οφέλη της συνεργασίας τα οποία επιστρέφουν πίσω στην πατρίδα μας είναι πολλαπλά και εκτείνονται πέρα από τη διάρκεια της συμμετοχής ενός συγκεκριμένου προσώπου. Αυτό πρέπει να το κρατήσουμε και είναι ιδιαίτερα σημαντικό, κυρίες και κύριοι συνάδελφοι, γιατί πιστεύω και είμαι βέβαιος ότι όλους μας ενδιαφέρει η διαρκής αναβάθμιση της εκπαίδευσης του πτητικού προσωπικού. 
Η Καλαμάτα κατέχει κεντρική θέση σε αυτή τη συνεργασία και αποτελεί έναν από τους δύο βασικούς εκπαιδευτικούς πόλους. Η εμπειρία που έχει αποκτηθεί από τη συνεργασία των προηγούμενων ετών αξιολογείται θετικά από την αρμόδια υπηρεσία και επισημαίνεται η συμβολή της στη βελτίωση της παρεχόμενης πτητικής εκπαίδευσης, η εξοικείωση των Ελλήνων ιπταμένων με διαφορετικές εκπαιδευτικές διαδικασίες στην Ιταλία, καθώς και η αξιοποίηση γνώσης του ιταλικού εκπαιδευτικού συστήματος σε λειτουργία του Διεθνούς Κέντρου Πτήσεως στην Καλαμάτα. 
Αυτή η εμπειρία αποτελεί και τη βάση στην οποία εξελίσσεται η διαδικασία και η συνεργασία. Η προηγούμενη τεχνική διευθέτηση έχει ξεκινήσει το 2018 και το νέο κείμενο που υπογράφηκε 14 Μαΐου 2025 επικαιροποιεί το υφιστάμενο πλαίσιο, ενσωματώνοντας νέα αναλυτικά προγράμματα εκπαίδευσης και νεότερες εκπαιδευτικές προσεγγίσεις. Πρόκειται, επομένως, για τη συνέχεια και την εξέλιξη μιας συνεργασίας, η οποία έχει ανακοινωθεί και ισχύει.
 Παράλληλα, η νέα διευθέτηση διαμορφώνει βασικές αρχές που θα μπορούσαν να υποστηρίξουν μια μελλοντική διεύρυνση της συνεργασίας στην πτητική εκπαίδευση μεταξύ των ευρωπαϊκών χωρών. Είναι θεμιτό αυτό. Δεν θα θεσπίζει, βέβαια, από μόνη της μια πολυμερή δομή. 
Μια αποτελεσματική αμυντική συνεργασία προφανώς δεν στηρίζεται μόνο στους κοινούς στόχους. Χρειάζεται σαφείς κανόνες, προσδιορισμένες αρμοδιότητες και ουσιαστικές εγγυήσεις ασφαλείας. Σε αυτά τα ζητήματα η τεχνική διευθέτηση περιλαμβάνει συγκεκριμένες προβλέψεις. Πρώτα απ’ όλα, καθορίζει με σαφήνεια τον εκπαιδευτικό χαρακτήρα της συμμετοχής του προσωπικού. Αφορά την εκπαίδευση και δεν αποτελεί εξουσιοδότησης ανάληψης επιχειρησιακής δράσης ή πολεμικής δράσης. 
Ιδιαίτερη μέριμνα αναλαμβάνεται για την ασφάλεια των πληροφοριών. Έχουν παρουσιαστεί στην Επιτροπή τα διαθέσιμα στοιχεία για τα αυστηρά κριτήρια επιλογής προσωπικού και τις απαιτήσεις οι οποίες υπάρχουν. Είναι ουσιώδεις εγγυήσεις όλα αυτά.
Τα οικονομικά στοιχεία τώρα. Για την οικονομική διάσταση της διευθέτησης, σύμφωνα με την ειδική έκθεση που συνοδεύει το σχέδιο νόμου, για την αποστολή των έξι Ελλήνων αξιωματικών στην Γκαλατίνα το άθροισμα των εκτιμήσεων του ποσού που απαιτείται 1.678.000 ευρώ για όλη την τετραετία. Οι σχετικές ελληνικές δαπάνες καλύπτονται από πιστώσεις του προϋπολογισμού του Υπουργείου Εθνικής Άμυνας. 
Υπάρχει αμοιβαιότητα στις υποχρεώσεις. Επομένως και οι Ιταλοί από την πλευρά τους καλύπτουν τα ανάλογα.
Όπως προείπαμε και εν κατακλείδι, για να κλείσουμε -γιατί ο χρόνος είναι αμείλικτος- αυτή εδώ η κύρωση, δηλαδή αυτή η κύρωση της Σύμβασης την οποία συζητάμε σήμερα, είναι προς τη σωστή κατεύθυνση, κυρίες και κύριοι συνάδελφοι, ούτως ώστε να μπορέσουμε να ενισχύσουμε τη δυναμική και την επιχειρησιακή ικανότητα της Πολεμικής Αεροπορίας, η οποία αποτελεί έναν κρίσιμο κλάδο για την ενίσχυση των Ενόπλων Δυνάμεών μας.
Επομένως, εννοείται ότι στηρίζουμε και υπερψηφίζουμε τη συγκεκριμένη πρόταση.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γκολιδάκη.
Θα συνεχίσουμε τώρα με τους Κοινοβουλευτικούς Εκπροσώπους, όποιοι θέλουν φυσικά να μιλήσουν.
Καλείται στο Βήμα η κ. Γεωργία Κεφαλά, Κοινοβουλευτική Εκπρόσωπος της Πλεύσης Ελευθερίας.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
Συμφωνίες θα εξετάσουμε και σήμερα, οι οποίες, κατά τη γνώμη της Πλεύσης Ελευθερίας, δεν είναι κάποια τυπικά χαρτιά, αλλά αφορούν ανθρώπους, αφορούν στρατιωτικές υποδομές και αφορούν, φυσικά, δημόσιους πόρους.
Η Κυβέρνηση, λοιπόν, οφείλει να αποδείξει με συγκεκριμένα στοιχεία ότι οι όροι που εξυπηρετούν πραγματικά τις εθνικές μας ανάγκες και προστατεύουν το ελληνικό δημόσιο συμφέρον είναι αυτοί που έχει φέρει μπροστά στη Βουλή. Δυστυχώς, οι κατατεθειμένοι φάκελοι δεν παρέχουν επαρκή τεκμηρίωση σε κρίσιμα ζητήματα. Τέλος, ο τίτλος «Τεχνική Διευθέτηση» δεν απαλλάσσει ποτέ την Κυβέρνηση από την υποχρέωση ουσιαστικού κοινοβουλευτικού ελέγχου.
Πρόκειται, λοιπόν, για διεθνείς συμφωνίες που κυρώνονται με αυξημένη ισχύ του άρθρου 28 παράγραφος 1 του Συντάγματος και περιλαμβάνουν οικονομικούς όρους, υπηρεσιακές υποχρεώσεις, ρυθμίσεις για ατυχήματα, αξιώσεις και δικαιοδοσία.
Η Βουλή των Ελλήνων οφείλει να γνωρίζει. Όμως, σχεδόν σε καμία περίπτωση από όσες κυρώσεις έχουν έρθει εδώ στη Βουλή, η Βουλή δεν γνωρίζει.
Στη συγκεκριμένη, λοιπόν, περίπτωση έχουμε τη Συμφωνία που αφορά στην εκπαίδευση των ιπταμένων μας, η οποία υπογράφηκε στις 14 Μαΐου του 2025 και κατατέθηκε στις 30 Οκτωβρίου του 2026. Μεσολάβησαν περισσότεροι από δεκαεπτά μήνες.
Η Κυβέρνηση, λοιπόν, οφείλει να εξηγήσει γιατί χρειάστηκε τόσος χρόνος. Αυτό που θέλουμε να πούμε είναι ότι η απουσία απολογισμού της προηγούμενης συνεργασίας είναι κάτι εξαιρετικά σημαντικό και σοβαρό. Διότι η Συμφωνία αυτή αναθεωρεί μια συνεργασία που, σύμφωνα με το προοίμιό της, λειτουργεί ήδη βάσει τεχνικής διευθέτησης από τις 8 Οκτωβρίου του 2018.
Υπάρχει, επομένως, πλούσια προηγούμενη εμπειρία και απορούμε εμείς πού βρίσκεται στον φάκελο ο συγκεντρωτικός απολογισμός αυτής της συνεργασίας. Δεν υπάρχει. Πόσοι Έλληνες εκπαιδεύτηκαν στην Ιταλία και πόσοι Ιταλοί εκπαιδεύτηκαν στην Ελλάδα; Αυτό είναι ένα δεύτερο ερώτημα το οποίο δεν έχει απαντηθεί. Πόσες ώρες εκπαίδευσης προσφέραμε και πόσες λάβαμε; Ποιες καθυστερήσεις αντιμετωπίστηκαν και ποια υπόλοιπα προέκυψαν υπέρ ή σε βάρος της ελληνικής πλευράς;
Η Κυβέρνηση, λοιπόν, διαθέτει την εμπειρία, όφειλε να την παρουσιάσει με στοιχεία, ώστε η αναθεώρηση να αξιολογηθεί βάσει πραγματικών αποτελεσμάτων και όχι γενικόλογων διαπιστώσεων.
Φυσικά, κατά τη γνώμη μας, υπάρχουν κρυφά κόστη και υπάρχει και οικονομική επιβάρυνση. Το αντικείμενο είναι πάρα πολύ συγκεκριμένο. Η ελληνική πλευρά παρέχει Εκπαίδευση «Φάσης ΙΙ» στην Καλαμάτα με διάφορα μέσα και η έκθεση του Γενικού Λογιστηρίου του Κράτους εκτιμά τις δαπάνες αποστολής σε 1.678.000 ευρώ συνολικά για την τετραετία, δηλαδή 2026-2029.
Ωστόσο, ο αριθμός αυτός, που βασίζεται μόλις σε έξι στελέχη -τέσσερις εκπαιδευόμενους, δηλαδή και δύο εκπαιδευτές- δεν εξαντλεί την οικονομική επιβάρυνση ούτε αποτελεί συνολικό συμβατικό τίμημα. Η έκθεση αναφέρει πρόσθετες δαπάνες για υγειονομικές εξετάσεις, εξοπλισμό, στρατιωτικές μεταφορές και υποδομές, χωρίς καμία ποσοτικοποίηση και αναρωτιόμαστε ποια περίοδο και ποιες δραστηριότητες καλύπτει ειδικά η δαπάνη του 2026, όταν η κύρωση έρχεται τον Νοέμβριο.
Το πρόβλημα, λοιπόν, είναι ότι χρησιμοποιούνται στοιχεία του κόστους του 2023 για τα ιταλικά μέσα και του 2024 για τα ελληνικά, χωρίς να παρουσιάζεται η αναλυτική κοινή μεθοδολογία, η συντήρηση, τα ανταλλακτικά, τα καύσιμα. Και μάλιστα, όταν μιλάμε για τα καύσιμα, θα πρέπει να σημειώσουμε ότι οι γεωπολιτικές εξελίξεις φυσικά κάνουν εντελώς ασαφή και απροσδιόριστο τον υπολογισμό του κόστους, με όλη αυτή την επικινδυνότητα που υπάρχει πάνω από το κεφάλι μας και όλη αυτή την παραφιλολογία ή μπορεί και τις βάσιμες υποψίες ότι μπορεί οι σύμμαχοί σας να μας βάλουν ακόμα μια φορά στη δίνη του πολέμου. Και ποιοι είναι οι σύμμαχοί σας; Μιλάμε για το Ισραήλ και τις Ηνωμένες Πολιτείες της Αμερικής, κάτι που σημαίνει ότι οι αγορές θα είναι πάλι ασταθείς και δεν μπορούμε να κάνουμε καμία πρόβλεψη για το μέλλον της Ευρώπης ή το δικό μας.
Να σημειώσουμε εδώ πέρα ότι αυτοί οι περίφημοι σύμμαχοι για ακόμα μια φορά καταστέλλουν ανθρώπινα δικαιώματα που έχουν να κάνουν με την ελευθερία της γνώμης και την ελευθερία του να διαμαρτύρεται κάποιος για αυτά που συμβαίνουν. Στη Σύρο υπάρχει για ακόμα μια φορά απαγόρευση συναθροίσεων σήμερα, για να έρθει το ισραηλινό κρουαζιερόπλοιο να κάνει ανεμπόδιστα τη δουλειά του. Θα πρέπει οι Έλληνες πολίτες να κατασταλούν και να χάσουν το δικαίωμά τους στη διαμαρτυρία.
Ανεπίτρεπτα είναι όλα αυτά και όλα όσα θα συναντήσουμε, φυσικά, με την έλλειψη της εξωτερικής πολιτικής, με τις λάθος γραμμές που τραβάτε και ουσιαστικά, την ανύπαρκτη στάση σας στα θέματα της εξωτερικής πολιτικής. Διότι για άλλη μια φορά οι Έλληνες θα περάσουν έναν εξαιρετικά δύσκολο χειμώνα. Φυσικά, τα μέτρα που έχετε πάρει όσον αφορά στην ακρίβεια, στο πετρέλαιο θέρμανσης και στη βενζίνη, στο καύσιμο κίνησης είναι για ακόμα μια φορά τίποτα μπροστά σε αυτό που έρχεται. Διότι βλέπουμε την Ευρώπη ξανά να στραγγαλίζεται.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Κεφαλά.
Κύριε Ξανθόπουλε, θα πάρετε τον λόγο;
ΘΕΟΦΙΛΟΣ ΞΑΝΘΟΠΟΥΛΟΣ: Βεβαίως, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Παρακαλώ, έχετε τον λόγο.
ΘΕΟΦΙΛΟΣ ΞΑΝΘΟΠΟΥΛΟΣ: Από εδώ, κύριε Πρόεδρε;
ΠΡΟΕΔΡΕΥΩΝ (Βασίλειος Βιλιάρδος): Ναι, καλύτερα. Πέντε λεπτά είναι.
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ πολύ, κύριε Πρόεδρε.
Κύριε Υπουργέ, η Βουλή ασχολείται με την κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας, σχετικά με την εδραίωση της συνεργασίας για την εκπαίδευση των πιλότων.
Έχει πολύ ενδιαφέρον, γιατί θυμάμαι το «αρχή σοφίας ονομάτων επίσκεψις». Τεχνική διευθέτηση ονομάζεται αυτή η Σύμβαση που καλείται να κυρώσει η Βουλή. Και παρακολουθώντας το περιεχόμενο, στο Τμήμα 20 επισημαίνω ότι προβλέπεται ότι οι εκπαιδευτικές πτήσεις διεξάγονται σύμφωνα όχι μόνο με τους εθνικούς κανονισμούς, αλλά και με τις οδηγίες του ΝΑΤΟ. Πρόκειται, δηλαδή, για εκπαίδευση ενταγμένη σε νατοϊκά πρότυπα και επιχειρησιακές αντιλήψεις.
Και κάνω την πρωτογενή, την πρωτόλεια σκέψη: Εμείς, ως χώρα, έχουμε προβλήματα με τον εξ ανατολών γείτονα, ο οποίος και αυτός συμμετέχει στο ΝΑΤΟ. Ερχόμαστε, δηλαδή και κάνουμε μια εκπαίδευση πιλότων η οποία εντάσσεται στα νατοϊκά πρότυπα και επιχειρησιακές αντιλήψεις, όπως ρητά καταγράφεται. Εφόσον η εθνική άμυνα οφείλει να είναι προσανατολισμένη απέναντι στη γείτονα Τουρκία, πώς αυτή η εκπαίδευση των πιλότων θα εντάσσεται στον σχεδιασμό της εθνικής άμυνας;
Αντίστοιχα, τα τμήματα 21, 29 και 30, συνδέουν τη συνεργασία με το νατοϊκό πλαίσιο διαβαθμισμένων πληροφοριών, αξιώσεων και δικαιοδοσίας, ενώ προβλέπεται και πρόσβαση σε διαβαθμισμένο υλικό υπό κανόνες του ΝΑΤΟ. Και εδώ, δηλαδή, η πρόσβαση στο διαβαθμισμένο υλικό του ΝΑΤΟ, αφορά προφανώς και τα υπόλοιπα μέλη της Συμμαχίας. Και ξαναμπαίνει, λοιπόν, το ερώτημα εάν όντως αυτή η τεχνική διευθέτηση, την οποία επικαλείστε, ενισχύει τις αμυντικές δυνατότητες της χώρας ή απλώς αποτελεί προκάλυμμα καπνού για νατοϊκού χαρακτήρα διευθετήσεις. Και στο κομμάτι αυτό θα θέλαμε σαφείς απαντήσεις από πλευράς της Κυβέρνησης. 
Θέλω, όμως, να επισημάνω και μια άλλη παράμετρο, η οποία περνάει στα ψηλά της δημόσιας συζήτησης, 1 δισεκατομμύριο 800 εκατομμύρια ευρώ είναι το κόστος αυτής της διαδικασίας ενώ, όπως είπε και ο εισηγητής μας ο κ. Γιαννούλης, υπήρχε καλύτερη πρόταση, στο 1 δισεκατομμύριο διακόσια εκατομμύρια ευρώ. Αξιολογούνται, λοιπόν, το 1 δισεκατομμύριο 800 εκατομμύρια ευρώ ως συμφερότερη πρόταση και βεβαίως, είναι χαρακτηριστικό ότι όλη αυτή η ιστορία της εκπαίδευσης των πιλότων έχει ως αποδέκτη αυτήν την ισραηλινών συμφερόντων ιδιωτική εταιρεία, η οποία τελικώς θα είναι από πλευράς οικονομίας η μόνη κερδισμένη. Και σε αυτήν τη συγκυρία τη διεθνή, όπου ο ίδιος ο ισραηλινός λαός αποδοκίμασε τον επί σχεδόν είκοσι χρόνια Πρωθυπουργό, τον Νετανιάχου, σήμερα ερχόμαστε εμείς και νομοθετούμε για να υπάρξει ένα απρόσμενο και πολύ μεγάλο κέρδος για μια ισραηλινών συμφερόντων επιχείρηση.
Κλείνω με δύο παρατηρήσεις. Αύριο έχουμε ένα νομοσχέδιο μείζονος σημασίας, γι’ αυτό το συνδέω με το 1 δισεκατομμύριο 800 εκατομμύρια ευρώ με βάση το οποίο αναδιαρθρώνεται όλο το σχέδιο λειτουργίας των funds, της αναγκαστικής εκτέλεσης και του κινδύνου που έχουν οι περιουσίες των ιδιωτών. Αύριο στην Ολομέλεια θα τα πούμε. Το γεγονός ότι υποχωρήσατε και πήρατε πίσω το κατάπτυστο άρθρο 23, δεν απαλείφει τις ευθύνες σας για το τι φέρνετε και το τι διακυβεύετε για την πλειοψηφία των Ελλήνων πολιτών.
Τέλος, θα ήθελα να κάνω μία παρατήρηση ως Βουλευτής Δράμας. Κύριε Υπουργέ, σας έχω ενοχλήσει και προσωπικά. Στη Δράμα υπάρχει μια πολύ σοβαρή συζήτηση για το ενδεχόμενο μεταφοράς στρατοπέδων. Σας υπενθυμίζω ότι πριν από πολύ λίγο καιρό το 518 συγχωνεύτηκε με το 519 και έφυγε ένα στρατόπεδο από το Νευροκόπι, που αποτελούσε ταυτοτικό στοιχείο -τοπόσημο θα έλεγα- του Νευροκοπίου. Έχω ζήσει στο Νευροκόπι και ξέρω τι σήμαινε η παρουσία του τάγματος εκεί. Αυτό συγχωνεύτηκε με το 519, κατέβηκε στη Δράμα και τώρα συζητείται μεταφορά εκ νέου αυτών των στρατοπέδων, απορφανισμός δηλαδή, της Δράμας από τους στρατιωτικούς, από τα στρατόπεδα, αλλαγή της καθημερινότητας των στρατιωτικών, διότι τα μόνιμα στελέχη των Ενόπλων Δυνάμεων έχουν προγραμματίσει μάλλον τη ζωή τους στη Δράμα και ξαφνικά υπάρχει μία έντονη φημολογία ότι πρόκειται να μετατεθούν. Και βλέπω και βεβαίως μια πολύ μεγάλη απογοήτευση σε όλους μας επάνω, διότι ενώ η Δράμα στερείται βασικών δομών του κράτους, άλλοι όμοροι και μη νομοί αυξάνουν την κρατική παρουσία στις περιοχές, στις οποίες αναφέρονται.
Βεβαίως, είναι ζητήματα εθνικής άμυνας, δεν θεωρώ ότι συζητούνται με πολύ μεγάλη ευκολία δημόσια, αλλά θα ήθελα από την πλευρά σας μία δέσμευση ότι θα λάβετε πολύ σοβαρά υπόψη σας την ανάγκη της περιοχής μας για να κρατήσει στα στρατόπεδα που της αναλογούν πρώτον και δεύτερον, τις βιοτικές ανάγκες των στελεχών του στρατού ξηράς εν προκειμένω, γιατί δεν μπορεί να τους υποβάλλουμε σε συνεχείς ταλαιπωρίες εκτός από τις πάγιες μετακινήσεις, που είναι οργανικό στοιχείο της καθημερινότητάς τους να έχουν και έκτακτες μετακινήσεις των στρατοπέδων τους. 
Σας ευχαριστώ πολύ, κύριε Πρόεδρε. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ξανθόπουλε. 
Κύριε Μάντζο, θα πάρετε τον λόγο; 
ΔΗΜΗΤΡΙΟΣ ΜΑΝΤΖΟΣ: Όχι, κύριε Πρόεδρε. Θα μιλήσω στην επόμενη κύρωση.
ΠΡΟΕΔΡΕΥΩΝ (Βασίλειος Βιλιάρδος): Άρα, δεν υπάρχει κάποιος άλλος που να θέλει τον λόγο.
Τον λόγο έχει τώρα ο Υφυπουργός Εθνικής Άμυνας, κ. Αθανάσιος Δαβάκης.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κύριε Ξανθόπουλε, επειδή σας εκτιμώ και για το ύφος του κοινοβουλευτικού σας λόγου, αλλά και για την παράθεση των επιχειρημάτων σας κατά καιρούς, θέλω να πω ότι η νέα δομή δυνάμεων -ως απάντηση έχουμε και τη Δευτέρα επίκαιρη ερώτηση, ή την επόμενη εβδομάδα, την εβδομάδα που μας έρχεται- βρίσκεται ακόμη στο στάδιο της σχεδίασης. Δεν μπορούν να αποδεσμευθούν πληροφορίες, οι οποίες έχουν να κάνουν με αυτήν. 
Αυτό που μπορώ να πω και να σας διαβεβαιώσω, επειδή και εγώ ως Βουλευτής της Ελληνικής Περιφέρειας, αλλά και οι περισσότεροι εξ ημών, καταλαβαινόμαστε, ας το πούμε έτσι, είναι ότι όποια απόφαση ληφθεί, θα ληφθεί και με βασικό κριτήριο την παρουσία των στελεχών μας, την διασφάλιση της προβλεψιμότητας της καθημερινότητάς τους, ας το πούμε έτσι, και όλα αυτά τα οποία συνθέτουν μία σωστή και όχι αιφνιδιαστική επιλογή. Όλα αυτά συντίθεται σε μία συγκεκριμένη επιλογή η οποία θα αποτυπωθεί στη δημοσιοποίηση της νέας δομής δυνάμεων όσον αφορά τη Δράμα, αλλά και άλλες περιοχές και στρατιωτικές εγκαταστάσεις της χώρας μας. 
Κυρίες και κύριοι συνάδελφοι, όλα τα είχαμε ακούσει ή σχεδόν όλα, ακούσαμε και ότι εξαπατούμε και την Βουλή από τον φίλο, τον κ. Κατρίνη. Δεν το δέχομαι αυτό, όπως αντιλαμβάνεστε. Και θα καταθέσω, πριν ξεκινήσω, στα Πρακτικά, το Δελτίο Τύπου της 1ης Νοεμβρίου 2026, στο οποίο αναφερόμουν, απαντώντας στον κ. Κατρίνη εχθές, το οποίο ρητά αναφέρει τα τρία αεροσκάφη. 
(Στο σημείο αυτό Υφυπουργός Εθνικής Άμυνας, κ. Αθανάσιος Δαβάκης καταθέτει για τα Πρακτικά το προαναφερθέν Δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Εγώ έκανα χρήση αυτού του επισήμου Δελτίου Τύπου όταν κατά τη διάρκεια κυρώσεως συμβάσεως στη Βουλή, ο κ. Κατερίνης, συμβουλευμένος -έβλεπα το κινητό του- μου είπε ότι είναι τρία συν τρία. Στις 14.59΄, που εξεδόθη το νέο Δελτίο Τύπου -και θα σας πω μετά την θέση μου επί της ουσίας για το τρία συν τρία, για την option δηλαδή στην οποία αναφερθήκατε- δεν μπορούσα, προσπαθώντας να απαντήσω στα άλλα ερωτήματα, τα οποία ετίθεντο από τους κυρίους συναδέλφους, να γνωρίζω το νέο Δελτίο Τύπου, το οποίο καταθέτω και αυτό και αναφέρεται και η ώρα της δημοσιοποίησης του.
(Στο σημείο αυτό Υφυπουργός Εθνικής Άμυνας, κ. Αθανάσιος Δαβάκης καταθέτει για τα Πρακτικά το προαναφερθέν Δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Επίσης, αναφέρεστε στα συγκεκριμένα γεγονότα ότι είπα ψέματα. Δεν θέλω να το σχολιάσω. Θέλω να κάνω μία γενική αναφορά σχετικά με τα αιτήματα που πολλές φορές θέτετε και έχετε υποχρέωση να θέτετε σχετικά με την ενημέρωση που σας παρέχεται από την Κυβέρνηση. Κάνω χρήση της ιδιότητός μου και ως Προέδρου της Επιτροπής Εξοπλιστικών Προγραμμάτων, αλλά και ως μέλος της Επιτροπής Εξωτερικών και Άμυνας πολλά χρόνια. Ποτέ δεν έχει υπάρξει καλύτερη, ενδελεχέστερη ενημέρωση στα μέλη της Επιτροπής και στα μέλη του Κοινοβουλίου και γενικότερα στα κόμματα από αυτή την Κυβέρνηση, από τον Υπουργό, τον κ. Δένδια, αλλά και από εμένα, όποτε έρχομαι στη Βουλή και δέχομαι βροχή ερωτημάτων, ενστάσεων και παρατηρήσεων. 
Εμείς φέραμε για πρώτη φορά τον μεσοπρόθεσμο προγραμματισμό στη Βουλή. Εμείς είμαστε αυτοί που μειώσαμε το όριο στο 1/3 από τα τριάντα εκατομμύρια για να έρθει στην Επιτροπή Εξοπλισμών πρόγραμμα στα δέκα εκατομμύρια. Επίσης, ειδικά το ΠΑΣΟΚ, το οποίο ενίσταται και συνέχεια μας κατηγορεί, έχει ενημερωθεί σε ειδική σύσκεψη -δεν ξέρω άλλο κόμμα να το έχει κάνει- πριν από μερικούς μήνες από τον κύριο Υπουργό, παρισταμένου και του κ. Κατρίνη και του αρχηγού του ΠΑΣΟΚ και πιστεύω ότι και εκεί έπρεπε εσείς ως επισπεύδον να είχατε υποβάλει βροχή ερωτημάτων στον κ. Δένδια. Δεν έχω δει μέχρι στιγμής δικά σας ερωτήματα. Στον Δαβάκη μόνο υποβάλετε ερωτήματα. 
ΜΙΧΑΗΛ ΚΑΤΡΙΝΗΣ: Υποβάλαμε! Δεν ήσασταν παρών!
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δεν ήμουν παρών, αλλά ξέρω ότι δεν είχαν υποβληθεί πολλά ερωτήματα. Κάποια γενική τοποθέτηση ίσως υπήρξε. 
ΜΙΧΑΗΛ ΚΑΤΡΙΝΗΣ: Ίσα-ίσα! Μας ζητήθηκε να βγάλουμε και τα κινητά μας εκτός της Αίθουσας!
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Μου θυμίζετε άλλες εποχές, του κ. Καμμένου, που μπαίναμε στην Επιτροπή και μας έλεγε να βγάλουμε τα κινητά. 
Εν πάση περιπτώσει, εγώ προσβλέπω, προσδοκώ και θα έλεγα ότι ονειρεύομαι τη στιγμή που ο κ. Κατρίνης θα υποβάλει και στον Υπουργό μου ερωτήματα με τόσο…
ΜΙΧΑΗΛ ΚΑΤΡΙΝΗΣ: Άμα έρθει! Αν μας κάνει την τιμή κι έρθει!
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Μα, ήταν! Είχε έρθει και ουδείς από το ΠΑΣΟΚ υπέβαλε ερωτήματα, κάτι που σημαίνει την διπροσωπία η οποία σας διακρίνει. 
ΜΙΧΑΗΛ ΚΑΤΡΙΝΗΣ: Αφού έφυγε!
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Μπορούσατε να πείτε: «Μείνετε λίγο». Δεν άκουσα κιχ. Δεν άκουσα, κύριε συνάδελφε, τσιμουδιά από κανέναν συνάδελφο οποιασδήποτε πτέρυγας. 
ΔΗΜΗΤΡΙΟΣ ΜΑΝΤΖΟΣ: Δεν θα προβάλλετε τα εσωκομματικά σας ζητήματα στο ΠΑΣΟΚ.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ποια εσωκομματικά ζητήματα;
Πάμε τώρα ειδικά στο θέμα των 3 συν 3, που είναι σημαντικό και θα έλεγα ότι σκιάζει μια σημαντική εξοπλιστική -θα την πω έτσι- επιλογή αυτής της Κυβέρνησης, όλος αυτός ο τυπικός, αν θέλετε, διαπληκτισμός. 
Είναι κάτι που προέκυψε ως ευκαιρία κατά τις διαπραγματεύσεις. Είναι κάτι εξαιρετικά σημαντικό. Είναι κάτι που, όπως είπε και ο κύριος Υπουργός, δεν θα είχε συμβεί στην Κύπρο του 1974 εάν είχαμε ενός τέτοιου τύπου αεροσκάφος ανεφοδιασμού στον αέρα. Για να λήξει εδώ το θέμα, θέλω να ενημερώσω πως είναι προφανές ότι εφόσον αποφασιστεί να ενεργοποιηθεί η προαίρεση, θα έρθει και αυτή σαν εξοπλιστικό πρόγραμμα στη Βουλή. 
Όσον αφορά το SAFE, φυσικά και αναφέρεται κάθε φορά το χρηματοδοτικό εργαλείο -το είπα και στην Επιτροπή- στην ενότητα για την υλοποίηση του προγράμματος. Ξαναδείτε και τις σχετικές εκθέσεις. 
Θέλω να απαντήσω στον κ. Φωτόπουλο στις πάντοτε εμπεριστατωμένες παρατηρήσεις του σχετικά με τον υπολογισμό της εκπαίδευσης με την Ιταλία. 
Μέχρι σήμερα, κύριε συνάδελφε, έχουν εκπαιδευτεί ενενήντα οκτώ Ιταλοί αεροπόροι και δικοί μας αεροπόροι, Έλληνες αεροπόροι, πενήντα ένας στην Ιταλία. Παράλληλα στο Εκπαιδευτικό Κέντρο της Καλαμάτας έχουν ολοκληρώσει την εκπαίδευσή τους ένας Κροάτης και δύο Γερμανοί ιπτάμενοι, ενώ αυτή τη στιγμή εκπαιδεύονται σε όλες τις φάσεις οκτώ Ιταλοί, πέντε Γερμανοί και δύο Σέρβοι. Τα νούμερα αυτά επιβεβαιώνουν στην πράξη την εδραίωση της διεθνούς πορείας του Αεροπορικού Κέντρου της Καλαμάτας. 
Όσον αφορά στα κριτήρια επιλογής των αξιωματικών της Πολεμικής Αεροπορίας που αποστέλλονται στην Ιταλία, για τους εκπαιδευτές ισχύει η θεσμοθετημένη μοριοδότηση τοποθέτησης στο εξωτερικό, όπως ακριβώς εφαρμόζεται σε όλες τις θέσεις του εξωτερικού. 
Τελείωσε ο χρόνος μου. Τον «έφαγε» ο κ. Κατρίνης. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. Τελείωσε, δυστυχώς, ο χρόνος.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με την εδραίωση συνεργασίας για εκπαίδευση πιλότων» και η ψήφισή τους θα γίνει χωριστά.
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
















(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Βασίλειος Βιλιάρδος): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:



ΠΡΟΕΔΡΕΥΩΝ (Βασίλειος Βιλιάρδος): Συνεπώς, το σχέδιο νόμου του Υπουργείου Εθνικής Άμυνας: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με την εδραίωση συνεργασίας για εκπαίδευση πιλότων» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)












ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να διακόψουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος διακόπτεται η συνεδρίαση για σήμερα, ημέρα Τρίτη 3 Νοεμβρίου 2026 και ώρα 11.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας και του Υπουργείου Άμυνας της Ομοσπονδιακής Δημοκρατίας της Γερμανίας, εκπροσωπούμενου από το Πανεπιστήμιο των Ομοσπονδιακών Γερμανικών Ενόπλων Δυνάμεων στο Μόναχο», σύμφωνα με την ημερήσια διάταξη που έχει διανεμηθεί.  
(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ.  ΙΩΑΝΝΗΣ ΠΛΑΚΙΩΤΑΚΗΣ)
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Θα ήθελα να σας ανακοινώσω ότι ο Βουλευτής κ. Γεώργιος Βαρεμένος, με την από 3 Νοεμβρίου 2026 επιστολή του προς τον Πρόεδρο της Βουλής, μας γνωστοποιεί την ανεξαρτητοποίησή του από την Κοινοβουλευτική Ομάδα ΣΥΡΙΖΑ-Προοδευτική Συμμαχία. 
Η προαναφερθείσα επιστολή κατατίθεται στα Πρακτικά. 
(Στο σημείο αυτό κατατίθεται για τα Πρακτικά η προαναφερθείσα επιστολή, η οποία έχει ως εξής: 









ΠΡΟΕΔΡΕΥΩΝ (Ιωάννης Πλακιωτάκης): Εισερχόμαστε στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας εκπροσωπούμενου από τη Σχολή Εθνικής Άμυνας και του Υπουργείου Άμυνας της Ομοσπονδιακής Δημοκρατίας της Γερμανίας εκπροσωπούμενου από το Πανεπιστήμιο των Ομοσπονδιακών Γερμανικών Ενόπλων Δυνάμεων στο Μόναχο».
Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της Κυρώσεως της Συμφωνίας για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. 
Η ψηφοφορία θα γίνει μετά το τέλος της συζήτησης.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συμφώνησε. 
Τον λόγο έχει ο κ. Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κυρίες και κύριοι Βουλευτές, έχουμε σήμερα προς κύρωση μια διμερή συμφωνία ανάμεσα στο Ομοσπονδιακό Υπουργείο Άμυνας της Γερμανίας και στο δικό μας Υπουργείο Εθνικής Άμυνας. 
Με τη Γερμανία, κυρίες και κύριοι Βουλευτές, μας χωρίζουν πολλά ζητήματα, με κορυφαίο το θέμα της διεκδίκησης των γερμανικών οφειλών από τον Β’ Παγκόσμιο Πόλεμο. Υπάρχει η ομόφωνη απόφαση της Βουλής, στη βάση πορίσματος που υιοθέτησε ομόφωνα διακομματική Επιτροπή της Βουλής, την οποία το 2015 αναβάθμισε η τότε Πρόεδρος της Βουλής και σήμερα επικεφαλής της Πλεύσης Ελευθερίας, η Ζωή Κωνσταντοπούλου, με το οποίο πόρισμα προσδιορίζεται το διεκδικούμενο ποσό των γερμανικών αποζημιώσεων που δεν έχουν ποτέ δοθεί στη χώρα μας. 
Είμαστε στο όγδοο έτος διακυβέρνησης της χώρας από τη Νέα Δημοκρατία. Μέχρι τώρα, δεν έχει τεθεί επιτακτικά ποτέ από την Κυβέρνηση της Νέας Δημοκρατίας προς τη Γερμανία το ζήτημα της διεκδίκησης των γερμανικών οφειλών. Γιατί, κύριε Υφυπουργέ; Η Νέα Δημοκρατία δεν ψήφισε το ομόφωνο πόρισμα της διακομματικής Επιτροπής της Βουλής για τις γερμανικές αποζημιώσεις; Γιατί η Κυβέρνηση της Νέας Δημοκρατίας δεν προωθεί σε κάθε ευκαιρία αυτό το εθνικό θέμα, το οποίο είναι κομβικό, όσον αφορά τις σχέσεις μας με την Ομοσπονδιακή Δημοκρατία της Γερμανίας; 
Αν θέλουμε να παραπεμφθεί το θέμα αυτό στις καλένδες, τότε ο μόνος τρόπος είναι να κάνουμε αυτό που κάνει η Κυβέρνηση με διμερείς συμφωνίες, με συνεργασία στο πεδίο της άμυνας με τη Γερμανία. Δηλαδή τι; Να προτείνει την κύρωσή τους, χωρίς ποτέ να θέτει το θέμα των γερμανικών οφειλών και έτσι, η σχέση της Ελλάδας με τη Γερμανία, οι διμερείς σχέσεις θα συνεχίζονται κανονικά και αρμονικά. Εμείς διαφωνούμε με αυτή την προσέγγιση. 
Επίσης, μας προβληματίζει το γεγονός ότι στη σύμβαση που έχουμε τώρα εδώ μπροστά μας, η οποία είναι μία σύμβαση συνεργασίας σε ακαδημαϊκό επίπεδο ανάμεσα στη Σχολή Εθνικής Άμυνας και στο Πανεπιστήμιο Ομοσπονδιακών Γερμανικών Ενόπλων Δυνάμεων του Μονάχου, με ανταλλαγή τριών σπουδαστών ένθεν κακείθεν και απάλειψη των διδάκτρων, στο άρθρο 3 κάνει λόγο με πολύ πομπώδη τρόπο για το γεγονός ότι οι δύο χώρες μοιράζονται ένα κοινό όραμα, αξίες και κοινή αντίληψη. Αυτά τα πράγματα, τη στιγμή που εκκρεμούν σοβαρά ζητήματα διαφωνίας με τη Γερμανία, ακριβώς, προσπαθούν να σπρώξουν το εθνικό θέμα των γερμανικών οφειλών κάτω από το χαλί. 
Η συμφωνία αυτή, κατά τα άλλα, θα πρέπει να μας προβληματίσει σε διάφορα επίπεδα. Ενώ φαίνεται να είναι μια ανώδυνη συμφωνία συνεργασίας σε ακαδημαϊκό επίπεδο, για συμμετοχή σε σεμινάρια, σε συνέδρια και σε ζητήματα εκπαιδευτικής συνεργασίας, το πρώτο πρόβλημα που θα πρέπει να ληφθεί υπόψη είναι ότι αυτή η συμφωνία δεν σχετίζεται, δεν είναι με το Ομοσπονδιακό Πανεπιστήμιο Γερμανικών Ενόπλων Δυνάμεων στο Μόναχο στο σύνολό του, αλλά είναι με ένα κέντρο μελετών, το οποίο κέντρο μελετών στο πανεπιστήμιο αυτό περιγράφεται στην ελληνική μετάφραση της συμφωνίας ως Κέντρο για Μελέτες Πληροφοριών και Ασφάλειας. Αυτό μοιάζει ανώδυνο. Η μετάφραση, όμως, είναι προβληματική. Στα αγγλικά, αυτό το CISS, είναι Center for Intelligence. Intelligence δεν είναι πληροφορίες. Information είναι πληροφορίες. Intelligence είναι πληροφορίες κατασκοπίας, μυστικών υπηρεσιών. Και το ερώτημα είναι το εξής: Γιατί απ’ όλο το πανεπιστήμιο βρήκαμε να συνεργαστούμε με αυτό το κέντρο, το οποίο ειδικεύεται σε ζητήματα ανάλυσης, κατασκοπίας και μυστικών πληροφοριών; Αυτό δεν αιτιολογείται ούτε από την έκθεση, ούτε από τον κύριο Υφυπουργό, παρά το γεγονός ότι το θέσαμε επιτακτικά στη χθεσινή συνεδρίαση. Και η μετάφραση, βεβαίως, το αποκρύπτει και δεν το αφήνει να φανεί, γιατί χρησιμοποιεί λάθος όρο. 
Επιπλέον, η σύμβαση αυτή, η οποία είναι για τρία χρόνια, με πιθανή ανανέωση άλλη μια πενταετία, γίνεται στο πλαίσιο του ΝΑΤΟ, δηλαδή της συμφωνίας ενθάρρυνσης διμερών συνεργασιών ανάμεσα στα κράτη μέλη του ΝΑΤO, γνωστής ως SOFA και δεν προσδιορίζει πώς θα επιλέγονται οι τρεις σπουδαστές αυτοί από τις ελληνικές ακαδημαϊκές σχολές. Πάλι το θέμα της επιλογής μένει ρευστό. Τα κριτήρια είναι πολύ χαλαρά. Επομένως, πολλοί θα μπορούν να περάσουν και δεν φαίνεται ποιοι είναι αυτοί που θα επιλεγούν, για να συμμετέχουν σε αυτό το πρόγραμμα, κάτι το οποίο δημιουργήσει σχέσεις εύνοιας, πελατειακές σχέσεις μέσα στη Σχολή Εθνικής Άμυνας. 
Επίσης, έχουμε διαφωνίες σχετικά με το γεγονός ότι η σύμβαση δεν είναι κοστολογημένη. Δεν υπάρχει ούτε ένας αριθμός στην Έκθεση του Γενικού Λογιστηρίου του Κράτους, παρά το γεγονός ότι ο Πρωθυπουργός επαίρεται γιατί τα πάντα είναι κοστολογημένα από τη Νέα Δημοκρατία. Όμως, δεν είναι. Υπάρχουν πάρα πολλές συμβάσεις που έρχονται προς κύρωση στη Βουλή και πάρα πολλά νομοσχέδια δεν είναι κοστολογημένα. 
Τέλος, έχουμε και το θέμα της τροποποίησης της συμφωνίας. Λέει ότι κάθε τροποποίηση θα τίθεται σε ισχύ, σύμφωνα με τη διαδικασία που προβλέπεται για τη θέση της σε ισχύ. Αν καταλάβατε κάτι, καταλάβαμε κι εμείς. 
Καταψηφίζουμε.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καζαμία. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τρεις συνοδοί εκπαιδευτικοί από το 2ο Γενικό Λύκειο Αγίου Δημητρίου (Β’ Τμήμα). 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο. 
Τον λόγο έχει ο ειδικός αγορητής από τη Νίκη, ο κ. Ρούντας. 
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε. 
Καλώς ήρθατε, παιδιά, σε αυτόν τον ιστορικό χώρο. Να σας καλωσορίσω κι εγώ με τη σειρά μου. Εύχομαι σε όλη σας τη ζωή να είστε πάντοτε καλά με τη συνείδησή σας, με την καρδιά σας, να έχετε πάντα αλληλοπεριχώρηση ο ένας προς τον άλλον, να θυμάστε ότι τα αξιώματα πάντα έρχονται και παρέρχονται, αλλά αυτό που θα μείνει είναι μια αγνή καρδία, μια καρδιά καθαρή από πάθη, από έριδες, από διαφωνίες. Να προσπαθείτε όταν διαφωνείτε μεταξύ σας, γιατί συμβαίνει αυτό στα ανθρώπινα, να έχετε την καρδιά σας γλυκιά. Γιατί οι διαφωνήσεις υπάρχουν, αλλά αυτό -σας ξαναλέω- που θα μείνει είναι η συνύπαρξη, η αγνή συνύπαρξη. 

Να φροντίσετε πάντοτε να μένετε αγνοί, να μένετε άνθρωποι ελεύθεροι. Να προσεγγίζετε τον κόσμο και τη ζωή σας με κριτική σκέψη. Να μην αφήνετε κανέναν να σας επιβάλει με κακό τρόπο και αυταρχικό τρόπο το τι θα κάνετε και πώς θα ζήσετε. Πάντοτε να είστε ανοικτοί. Να ακούσετε τους γονείς σας, τους δασκάλους σας, οι οποίοι σας αγαπάνε, και οι μεν και οι δε. Να κρατάτε τις φιλίες σας και πάντοτε να θυμάστε ότι ο σκοπός της ζωής είναι η κατά χάριν θέωση. Όλα τα άλλα θα φύγουν. Ευχαριστούμε πολύ που είστε εδώ μαζί μας.
Κύριε Πρόεδρε, κυρίες και κύριοι συνάδελφοι, η Σχολή Εθνικής Άμυνας έχει κρίσιμη αποστολή, να προετοιμάζει στελέχη που κατανοούν το διεθνές περιβάλλον και μπορούν να επεξεργάζονται τεκμηριωμένες επιλογές για την ασφάλεια της χώρας. Η συνεργασία με εκπαιδευτικά και ερευνητικά ιδρύματα του εξωτερικού μπορεί να ενισχύσει αυτή την αποστολή, εφόσον προσφέρει γνώση χρήσιμη για τις ελληνικές ανάγκες. 
Η διευθέτηση με το Πανεπιστήμιο των Ομοσπονδιακών Γερμανικών Ενόπλων Δυνάμεων στο Μόναχο προβλέπει ανταλλαγές προσωπικού, κοινά προγράμματα και συμμετοχή σε επιστημονικές δραστηριότητες. Προβλέπει επίσης μία έως τρεις θέσεις ετησίως για Γερμανούς ανώτερους αξιωματικούς στο Διεθνές Σχολείο Σπουδών της ΣΕΘΑ χωρίς δίδακτρα. 
Στην Επιτροπή, η οποία διεξήχθη εχθές, θέσαμε το ζήτημα της αμοιβαιότητας, επειδή δεν προβλέπονται αντίστοιχες αριθμητικά καθορισμένες θέσεις φοίτησης Ελλήνων στη Γερμανία. Ο Υφυπουργός εξήγησε ότι η διαφοροποίηση συνδέεται με τη διαφορετική φύση των δύο ιδρυμάτων. Διευκρίνισε, επίσης, ότι μέχρι σήμερα δεν έχει φοιτήσει Γερμανός αξιωματικός στο συγκεκριμένο σχολείο και ότι η γερμανική πλευρά προσκαλεί την ελληνική σε διεθνή συνεδρία. 
Λαμβάνουμε υπόψη αυτές τις εξηγήσεις. Η αμοιβαιότητα μπορεί πράγματι να επιτυγχάνεται μέσα από διαφορετικές παροχές. Χρειάζεται όμως κάθε φορά να προσδιορίζεται τι ακριβώς εξασφαλίζει η ελληνική πλευρά. Αναφέρθηκαν ως οφέλη η βελτίωση του επιπέδου σπουδών, η διεύρυνση των επιστημονικών επαφών και η συμμετοχή σε εργαστήρια για εξελίξεις στα Βαλκάνια, στη Μέση Ανατολή και στην Ανατολική Μεσόγειο. 
Πρόκειται προφανώς για χρήσιμες κατευθύνσεις. Η περιγραφή τους όμως δεν υποκαθιστά ένα συγκεκριμένο πρόγραμμα εφαρμογής. Οι θέσεις που αναλαμβάνει να προσφέρει η ΣΕΘΑ είναι αριθμητικά προσδιορισμένες. Αντίστοιχα, κατά τη γνώμη μας, θα πρέπει να γνωρίζουμε και εμείς από την πλευρά μας, ποιες εκπαιδευτικές και ποιες ερευνητικές δυνατότητες θα αξιοποιήσουν τα ελληνικά στελέχη, με ποιους όρους και σε ποιο χρονικό διάστημα. 
Ζητήσαμε πρόγραμμα για την πρώτη τριετία με συγκεκριμένες δράσεις, συμμετοχές και τρόπο αξιολόγησης και αυτό γιατί χρειάζεται κατά τη γνώμη μας να διασφαλίζεται ότι η ελληνική πλευρά συμμετέχει στην επιλογή των θεμάτων και ότι τα πορίσματα υπηρετούν τις προτεραιότητες της εθνικής μας άμυνας. 
Υπάρχει επίσης και μία οικονομική επιβάρυνση. Το Γενικό Λογιστήριο του Κράτους καταγράφει δαπάνες φοίτησης, μετακινήσεων και κοινών δραστηριοτήτων χωρίς συνολική εκτίμηση. Η έγκριση λοιπόν ενός πλαισίου συνεργασίας πρέπει να συνοδεύεται από επαρκή εικόνα των πόρων που απαιτεί η εφαρμογή του. Παράλληλα, κατά τη γνώμη μας, χρειάζονται σαφείς διαδικασίες για την εμπιστευτικότητα, την κοινοποίηση δεδομένων και την αξιοποίηση των κοινών μελετών. Η επιστημονική συνεργασία πρέπει να ενισχύει την ικανότητα αυτοτελούς ελληνικής στρατηγικής σκέψης και νομίζω είναι αυτονόητο. 
Τέλος, η συμφωνία υπογράφηκε τον Μάρτιο του 2023, ενώ η ομαδοποίηση των συμβάσεων κατά θεματική περιγράφει τον τρόπο εισαγωγής τους στη Βουλή, χωρίς όμως να εξηγεί πλήρως αυτή την καθυστέρηση. 
Κυρίες και κύριοι συνάδελφοι, η Νίκη αναγνωρίζει τη δυνατότητα συνεργασίας. Οι εξηγήσεις όμως που δόθηκαν στην Επιτροπή -περιμένουμε να ακούσουμε και σήμερα βέβαια τον κύριο Υπουργό- θεωρούμε ότι δεν προσδιορίζουν επαρκώς το πρόγραμμα, το κόστος και το συγκεκριμένο εκπαιδευτικό αντάλλαγμα για τη ΣΕΘΑ. Γι’ αυτό λοιπόν δηλώνουμε «παρών» στη συγκεκριμένη κύρωση. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Ρούντα. 
Τον λόγο έχει ο ειδικός αγορητής από την Ελληνική Λύση, ο κ. Στυλιανός Φωτόπουλος. 
ΣΤΥΛΙΑΝΟΣ ΦΩΤΟΠΟΥΛΟΣ: Ευχαριστώ, κύριε Πρόεδρε. 
Να καλωσορίσω κι εγώ από την πλευρά μου τα παιδιά και να τους ευχηθώ ό,τι καλύτερο. 
Η κύρωση, την οποία συζητάμε σήμερα, αφορά μια τεχνική διευθέτηση ανάμεσα στη Σχολή Εθνικής Άμυνας και στο Πανεπιστήμιο των Γερμανικών Ενόπλων Δυνάμεων στο Μόναχο. Θα το ξαναπώ, όπως και το είπα και στην Επιτροπή, όπως το λέω με αφορμή κάθε τέτοιου είδους σύμβαση. Η Ελληνική Λύση δεν είναι αντίθετη στην ακαδημαϊκή συνεργασία των στρατιωτικών μας σχολών, των παραγωγικών σχολών των Ενόπλων Δυνάμεων με σχολές του εξωτερικού και ιδιαιτέρως με σχολές συμμαχικών χωρών. 
Η στρατιωτική διπλωματία είναι χρήσιμη. Το αν ένας Γερμανός συνταγματάρχης ή αντισυνταγματάρχης μάθει στην Αθήνα το πώς βλέπει η Ελλάδα το Αιγαίο και την Ανατολική Μεσόγειο, αυτό είναι κέρδος για τη χώρα. Όμως οι συνεργασίες είναι αμφίδρομες. Όταν η Ελλάδα δίνει, πληρώνει και δεσμεύεται, ενώ η άλλη πλευρά απλώς προτίθεται, αυτό δεν λέγεται συνεργασία, αυτό λέγεται μονομέρεια. 
Επιτρέψτε μου να ξεκινήσω από αυτά τα οποία είπαμε χθες στην Επιτροπή, γιατί είναι ιδιαιτέρως αποκαλυπτικά. Ρωτήσαμε αν έχουν ήδη φοιτήσει οι Γερμανοί στην Σχολή Εθνικής Άμυνας. Εντίμως όχι, ο Υπουργός μας απάντησε κανένας. Σε τρεισήμισι χρόνια δηλαδή από την υπογραφή της σύμβασης, ούτε ένας. Εν τω μεταξύ τι μας έκανε η γερμανική πλευρά σε όλο αυτό το διάστημα; Μας έστελνε κάποιες προσκλήσεις για διάφορα συνέδρια. 
Ρωτήσαμε γιατί δεν υπάρχουν αντίστοιχες θέσεις για Έλληνες αξιωματικούς ή υπαξιωματικούς στη σχολή στο Μόναχο. Η απάντηση ήταν ότι η Σχολή Εθνικής Άμυνας είναι μια αμιγώς στρατιωτική σχολή, ενώ ο αντισυμβαλλόμενος είναι πανεπιστήμιο. Αυτό ακριβώς όμως είναι το επιχείρημα το οποίο ουσιαστικά βοηθά αυτό το οποίο λέμε. Ένα πανεπιστήμιο, το οποίο εκπαιδεύει και αξιωματικούς και δίνει μεταπτυχιακούς τίτλους, θα μπορούσε κάλλιστα να δεχθεί και Έλληνες αξιωματικούς και υπαξιωματικούς. Δεν το ζητήσαμε; Δεν το διαπραγματευτήκαμε; Δεν μας πέρασε από το μυαλό; Θα πρέπει κάποια στιγμή να μας απαντήσετε πριν κλείσει αυτή η συνεδρίαση. 
Στην Επιτροπή, επίσης, ρωτήσαμε για κάτι απλό. Πόσο κοστίζει αυτή η σύμβαση; Η έκθεση του Γενικού Λογιστηρίου του Κράτους απαριθμεί τέσσερις κατηγορίες δαπάνης και πρώτη από αυτές τη φοίτηση των Γερμανών αξιωματικών. Ποσό, φυσικά, δεν δίνει. Η ειδική έκθεση του άρθρου 75 λέει από τον προϋπολογισμό του Υπουργείου. Ποσό επίσης δεν δίνει. Η ανάλυση συνεπειών ρύθμισης μάς στέλνει πίσω στο Λογιστήριο του Κράτους. Γενικά γυρνάμε γύρω γύρω από τα έντυπα, νούμερο δεν έχουμε δει. 
Είπα τότε ότι η απάντηση βγαίνει με τρεις πολύ απλές πράξεις, τα δίδακτρα που πληρώνει ένας αλλοδαπός σπουδαστής, επί της θέσης, επί τα έτη. Μπορεί σε κάποιους αυτό να φάνηκε μπακαλίστικο και όντως έτσι να είναι. Θα πω όμως κάτι από το Βήμα της Ολομέλειας και ας φανεί μπακαλίστικο. Ο μπακάλης στο τέλος της ημέρας ξέρει τι έχει δώσει δωρεάν και πόσο του κοστίζει. Το ίδιο και η νοικοκυρά, το ίδιο και ο μικρός ελεύθερος επαγγελματίας. Ο μόνος που δεν ξέρει και θεωρεί ότι δικαιούται να υπογράφει χωρίς να μετράει είναι το Ελληνικό δημόσιο. 
Η ίδια η ανάλυση συνεπειών γράφει ότι η διάθεση θέσεων χωρίς δίδακτρα απαιτεί εξέταση πρόσθετου κόστους και απώλειας εσόδων. Τρεισήμισι χρόνια μετά την υπογραφή η εξέταση ακόμα δεν έχει γίνει και στην Επιτροπή δεν πήραμε ούτε έναν αριθμό, ούτε κανέναν κωδικό προϋπολογισμού. Το θέτω ξανά σήμερα ενώπιον της Ολομέλειας. Πόσα δίδακτρα πληρώνουν οι άλλοι αλλοδαποί σπουδαστές στη Σχολή Εθνικής Άμυνας ή για να καταλάβουμε και πόσα θα χαρίσουμε στη Γερμανία, όταν εδεήσουν να στείλουν κάποιον Γερμανό αξιωματικό. Τόσο απλά. 
Με το άρθρο 10, μετά την τριετία η διευθέτηση ανανεώνεται ανά πενταετία με απλή συναίνεση των μερών. Η Βουλή, δηλαδή, υπογράφει σήμερα έναν λογαριασμό χωρίς ποσό και χωρίς ημερομηνία λήξης. Ζητάμε το αυτονόητο. Ζητάμε μια δέσμευση ότι κάθε ανανέωση και ότι κάθε κόστος, με ό,τι αυτό συνεπάγεται για τον Κρατικό Προϋπολογισμό, θα περνά από αυτήν εδώ την Αίθουσα γι’ αυτό που λέμε κοινοβουλευτική λογοδοσία και έλεγχο. 
Και δύο ακόμα σημεία από το ίδιο το κείμενο της σύμβασης. Η ανάλυση των συνεπειών γράφει ότι δεν υφίστανται κίνδυνοι. Το ίδιο όμως στο άρθρο 4 προβλέπει ότι αν προκύψουν νομικοί ή οικονομικοί κίνδυνοι ή ζητήματα πνευματικής ιδιοκτησίας, η συνέργεια αναστέλλεται. Τα μέρη προβλέπουν κινδύνους. Το Υπουργείο όμως γράφει ότι δεν υπάρχουν. Αν προκύψει διαφορά, για παράδειγμα, για τα αποτελέσματα μιας κοινής έρευνας, το άρθρο 9 δεν μας δίνει κανένα δικαστήριο, κανέναν τρίτο, μόνο διπλωματικούς διαύλους. 
Η Ελλάδα έχει καθηγητές, έχει αξιωματικούς, έχει ερευνητές, έχει στελέχη που ξέρουν την Ανατολική Μεσόγειο και την περιοχή μας καλύτερα από τον καθένα. Αυτή η γνώση έχει αξία και αυτή η αξία οφείλει να προστατευθεί με όρους και όχι με καλές προθέσεις. 
Κυρίες και κύριοι Βουλευτές, η Ελληνική Λύση λέει «ναι» στη συνεργασία με συμμάχους. Λέει «ναι» στη στρατιωτική διπλωματία, λέει «ναι» στο να μαθαίνουν οι ξένοι αξιωματικοί την αλήθεια από τις ελληνικές Ένοπλες Δυνάμεις, την αλήθεια η οποία αφορά το Αιγαίο, την Κύπρο, την Ανατολική Μεσόγειο. Λέμε όμως «όχι» στη μονομέρεια, «όχι» σε συμβάσεις χωρίς κοστολόγηση, «όχι» σε δεσμεύσεις που ανανεώνονται χωρίς να ξαναρωτηθεί η Βουλή και «όχι» σ’ ένα κράτος που πρώτα δίνει και μετά ελπίζει. 
Κύριε Υπουργέ, ζητήσατε από όλους μας στην Επιτροπή μια θετική ψήφο; Για να την πάρετε όμως, θα πρέπει να μας πείτε σήμερα τρία πράγματα. Πρώτον, πόσο κοστίζει αυτή η σύμβαση; Δεύτερον, αν πρόκειται να δούμε Έλληνες αξιωματικούς στη σχολή στο Μόναχο. Και τρίτον, αν η Βουλή θα ξαναρωτηθεί πριν από κάθε ανανέωση. Γιατί χθες στην Επιτροπή δεν πήραμε καμία απάντηση. 
Μέχρι να πάρουμε απάντηση, η Ελληνική Λύση επιφυλάσσεται για το αποτέλεσμα και για την ψηφοφορία. 
Σας ευχαριστώ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Φωτόπουλο. 
Τον λόγο έχει ο ειδικός αγορητής από τον ΣΥΡΙΖΑ, ο κ. Χρήστος Γιαννούλης.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, κυρίες και κύριοι συνάδελφοι, σε συνέχεια και της προηγούμενης συζήτησης, πριν μπούμε στο περιεχόμενο της συμφωνίας, θα πρέπει κάποια στιγμή να επαναφέρουμε το ζήτημα της πρακτικής νομοθέτησης σε αυτή την Αίθουσα αλλά και στις επιτροπές. Η μεσολάβηση τρεισήμισι και πλέον περίπου ετών από τη σύναψη της συμφωνίας μέχρι την κατάθεσή της για την έγκριση από το ελληνικό Κοινοβούλιο, δεν ξέρω αν καθιστά βέλτιστη, άριστη αποτελεσματική πρακτική για το πώς νομοθετούμε τα τελευταία περίπου επτάμισι χρόνια, με προβλήματα που έρχονται και από το παρελθόν, αλλά με μία κορύφωση και γιγάντωση αυτής της παθογένειας, αυτής της πρακτικής, ιδιαίτερα τα τελευταία επτάμισι χρόνια.
Μετατρέπεται αυτή η συζήτηση για την κύρωση μιας τεχνικής διευθέτησης μεταξύ δύο χωρών σε ζητήματα άμυνας και σε μία -το λέω με πολύ καλή πρόθεση- επίκληση και έξαρση εθνικοπατριωτικού φρονήματος σε σχέση με τις πρόσφατες τιμητικές εκδηλώσεις μνήμης και όχι εορτασμούς, εκδηλώσεις μνήμης και σεβασμού γι’ αυτούς που αγωνίστηκαν για την ελευθερία, την απελευθέρωση της χώρας, που συμμετείχαν σε έναν αγώνα για την ανεξαρτησία της χώρας, είτε τον Οκτώβριο του ΄40 είτε τον Οκτώβριο του ΄44. Κι αναφέρομαι στη Θεσσαλονίκη που απελευθερώθηκε από τα ναζιστικά στρατεύματα και τους πολύτιμους και χρήσιμους συνεργάτες ελληνικής καταγωγής αλλά γερμανικής αντίληψης και νοοτροπίας. Και ας μην το ξεχνάμε. 
Θαυμάζουμε όλοι το αξιόμαχο των ελληνικών Ενόπλων Δυνάμεων, το προσωπικό, άνδρες και γυναίκες. Σε όλα αυτά δεν θα βρεθεί κανείς να υψώσει κομματικό συμπλεγματισμό ή πολιτική ιδεοληψία για να μην τα αναγνωρίσει, αλλά δεν θα το κάνει και ποτέ εργαλείο χειραγώγησης ή παραπλάνησης των Ελλήνων πολιτών. Τα επίδικα ζητήματα τέθηκαν και πάλι στη διάρκεια της αρμόδιας επιτροπής από τον εισηγητή μας, τον κ. Αμανατίδη. Δεν θέλω να τα επαναλάβω, γιατί οδηγούν σε ερωτήματα. Και δυστυχώς με την πολιτική κατάντια των κοινοβουλευτικών διαδικασιών, δεν προσδοκούμε να πάρουμε απαντήσεις. 
Ο εθισμός σε αυτήν την αμετροεπή στάση συνολικά της Κυβέρνησης -και δεν αναφέρομαι, κύριε Δαβάκη, προσωπικά σε εσάς- με επικεφαλής τον Πρωθυπουργό, είναι ότι πλέον αποτελεί χίμαιρα το να θέτεις τις ερωτήσεις, να αξιώνεις τις απαντήσεις, να είσαι βέβαιος όμως ότι δεν θα τις πάρεις ποτέ. Ή αντί απαντήσεων μπορείς να ακούσεις απίθανα επιχειρήματα που δεν έχουν καμία απολύτως σχέση με την πραγματικότητα, όπως θα ακούσουμε σε λίγο σε μια άλλη επιτροπή. Γιατί πλέον στο ελληνικό Κοινοβούλιο ο όρος που αντιστοιχίζεται στην πρακτική που ακολουθείται, είναι το fast track. Ελάτε να τελειώνουμε! 
Μέσα σε μία μέρα να συνεδριάζουν τρεις διαρκείς επιτροπές, δύο διαρκείς επιτροπές, άλλες δύο μόνιμες επιτροπές, η Ολομέλεια. Σε λίγη ώρα, στη 13:00΄ το μεσημέρι έρχεται πάλι με διαδικασία εντατικοποίησης της εργασίας των ελαχίστων Βουλευτών που συμμετέχουν -και αυτοί είναι κυρίως από την Αντιπολίτευση- το ενεργειακό κόστος, αποφάσεις που θα ληφθούν για το ισχυρότερο ζήτημα που θέτει σήμερα η ελληνική κοινωνία που είναι το κόστος ζωής. Και βρίσκονται στην Αίθουσα της Ολομέλειας στην κύρωση του Υπουργείου Εθνικής Άμυνας δώδεκα Βουλευτές της Αντιπολίτευσης και ένας Βουλευτής της Πλειοψηφίας, ένας Υφυπουργός και -ζωή να ‘χουν- οι συνεργάτες σας, επτά τον αριθμό και δεν ειρωνεύομαι καθόλου. Είναι ετεροβαρής αυτή η εικόνα. 
Κύριε Γκολιδάκη, μη με κοιτάτε με παραπονεμένο ύφος. Πρώτα και κύρια προσβάλλει εσάς σαν εισηγητή. 
ΘΕΟΦΙΛΟΣ ΞΑΝΘΟΠΟΥΛΟΣ: Η μοναξιά του εισηγητή.
ΧΡΗΣΤΟΣ ΓΙΑΝΝΟΥΛΗΣ: Ναι, είναι η μοναξιά του τερματοφύλακα πριν το πέναλτι. 
ΔΙΑΜΑΝΤΗΣ ΓΚΟΛΙΔΑΚΗΣ: Εγώ δεν αισθάνομαι μοναξιά πάντως.
ΧΡΗΣΤΟΣ ΓΙΑΝΝΟΥΛΗΣ: Ωραία, αν δεν το αισθάνεστε, είναι ακόμα χειρότερο. 
Κλείνω, λέγοντας ότι η καταψήφιση έχει τεκμηριωθεί. Αλλά η λειτουργία του Κοινοβουλίου, η λειτουργία των επιτροπών, της Ολομέλειας, αυτό που θα ζήσουμε στις 14.00΄το μεσημέρι είναι μια αμήχανη και βαθύτατη υποχώρηση πολιτικής ανεντιμότητας Κυβέρνηση για το θέμα του ιδιωτικού χρέους. Και το δικαίωμα σιωπής, το οποίο είχε ο «Φράπες» και ο «Χασάπης» και οι servicers σε αυτή τη χώρα, σε αυτό το Κοινοβούλιο, το έχουν οι ύποπτοι -για να μην πω οι ένοχοι- τους οποίους θέλουμε να κρατάμε στο απυρόβλητο, προστατευμένους με δικαίωμα σιωπής. 
Ξέρετε, έχω ξαναπεί ότι η αλήθεια είναι σαν το νερό. Βρίσκει ρωγμή και τρόπο και βγαίνει στην επιφάνεια. Αυτό θα γίνει και τις επόμενες ώρες. 
Σας ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Γιαννούλη. 
Τον λόγο έχει ο κ. Ιωάννης Δελής, ειδικός αγορητής από το Κομμουνιστικό Κόμμα Ελλάδας. 
ΙΩΑΝΝΗΣ ΔΕΛΗΣ: Στο φόντο της ιστορικής εκκρεμότητας απόδοσης των γερμανικών αποζημιώσεων και οφειλών για τα ναζιστικά εγκλήματα της κατοχής έρχεται μια στρατιωτική συμφωνία συνεργασίας της Σχολής Εθνικής Άμυνας της Ελλάδας και του Πανεπιστημίου των Γερμανικών Ενόπλων Δυνάμεων στο Μόναχο, μεταξύ, δηλαδή, δύο στρατιωτικών εκπαιδευτικών ιδρυμάτων, δύο κρατών μελών του ΝΑΤΟ. Πότε; Σε μια περίοδο έντονης πολεμικής προετοιμασίας για την Ευρωπαϊκή Ένωση και με δυο μεγάλες πολεμικές εστίες, η Ουκρανία, η Μέση Ανατολή, να βρίσκονται σε εξέλιξη με τάσεις μάλιστα γενίκευσής τους. 
Όλα αυτά, βέβαια, αποκαλύπτουν τους στόχους και τον σκοπό της σημερινής συμφωνίας για τον οποίο η Κυβέρνηση λέει τη δική της εκδοχή, ενώ η Αξιωματική και η υπόλοιπη αστική Αντιπολίτευση το πολύ-πολύ να αναλώνεται σε ανούσιες διαχειριστικές διαφοροποιήσεις, όταν δεν επιδίδεται σε μια άσφαιρη κριτική.
 Το ΚΚΕ λέει ότι αυτή η στρατιωτική εκπαιδευτική συμφωνία συνεργασίας με τη Γερμανία στοχεύει κατ’ αρχάς στην ιδεολογική και στρατηγική στοίχιση του τρόπου σκέψης των ανώτατων στρατιωτικών στελεχών Ελλάδας και Γερμανίας, με τις επιδιώξεις του Νατοϊκού πολεμικού δόγματος. Στοχεύει, δηλαδή, στην εμπέδωση της Νατοϊκής συνείδησης μέσω της συνεκπαίδευσης και των ακαδημαϊκών ανταλλαγών για τη διαμόρφωση υψηλόβαθμων στελεχών, που θα αντιλαμβάνονται τις έννοιες «ασφάλεια» και «άμυνα», όχι μέσα από το πρίσμα της προστασίας των εθνικών συνόρων και των λαϊκών συμφερόντων, αλλά μέσα από τις προτεραιότητες και τις αποστολές του ΝΑΤΟ και της Ευρωπαϊκής Ένωσης στο πλαίσιο των ιμπεριαλιστικών ανταγωνισμών. 
Σε αυτό το πλαίσιο, υψηλόβαθμα στρατιωτικά στελέχη των Ενόπλων Δυνάμεων, αλλά και του ευρύτερου δημόσιου τομέα θα αναπτύσσουν κοινή κουλτούρα διοίκησης, θα διαπαιδαγωγούνται και επιμορφώνονται στις σύγχρονες στρατιωτικές θεωρίες της συλλογικής άμυνας εκτός συνόρων, της αντιμετώπισης υβριδικών απειλών και της διαχείρισης πολυεθνικών ιμπεριαλιστικών αποστολών σε περιοχές έξω και μακριά από τα εθνικά τους σύνορα, όπως και για την άμεση και αποτελεσματική στελέχωση των πολυεθνικών Νατοϊκών στρατηγείων. 
Επιπλέον αυτών, η τριβή, η συνεργασία με ένα από τα κεντρικά στρατιωτικά ακαδημαϊκά ιδρύματα της Γερμανίας στοχεύει και στην καλλιέργεια μιας ενιαίας νατοϊκής αντίληψης λήψης των αποφάσεων που βασικά δομικά της στοιχεία είναι: Η υποταγή των εθνικών προτεραιοτήτων στις συμμαχικές, δηλαδή, η ιδεολογική ομογενοποίηση ότι η ασφάλεια της χώρας ταυτίζεται με την προάσπιση των συμφερόντων των ευρωατλαντικών ομίλων σε κάθε γωνιά, μάλιστα, του πλανήτη. 
Επίσης, είναι η καλλιέργεια της νοοτροπίας ότι οι πολεμικές αποφάσεις αποτελούν μία αμιγώς επιχειρησιακή αναγκαιότητα ξεκομμένη απολύτως από τη λαϊκή εναντίωση ή τις επιπτώσεις στην κοινωνία -σκιαγραφώντας έτσι εδώ απερίφραστα τον εχθρό λαό- αλλά και την ανάγκη καταστολής του με βίαιη περιστολή ακόμα και βασικών δικαιωμάτων του με τη δημιουργία, βεβαίως, του κατάλληλου νομοθετικού πλαισίου από σήμερα. 
Αυτό γίνεται προκειμένου, δηλαδή, να ενισχυθεί η νατοϊκή πολεμική ιμπεριαλιστική μηχανή για το αιματοκύλισμα των λαών, με σκοπό τον έλεγχο των αγορών, πλουτοπαραγωγικών πηγών και δρόμων μεταφοράς ενέργειας. Τα παραδείγματα για όλα αυτά είναι δίπλα μας. Είναι η Ουκρανία, είναι η Μέση Ανατολή. 
Η Ελληνική Κυβέρνηση και τα κόμματα του ευρωατλαντικού τόξου, τα οποία στηρίζουν αυτή την πολεμική μηχανή, έχουν τεράστιες ευθύνες, καθώς πέρα από τη συμμετοχή τμημάτων των ελληνικών Ενόπλων Δυνάμεων σε τακτικές αποστολές εκτός συνόρων, τώρα ανεβαίνουν πίστα, προετοιμάζοντας μέσω συνεκπαιδεύσεων ανώτατους Έλληνες στρατιωτικούς να συμμετέχουν και στον σχεδιασμό, αλλά και στην επιτελική διοίκηση τέτοιων ιμπεριαλιστικών αποστολών. 
Λέμε ότι ο λαός και τα στελέχη των Ενόπλων Δυνάμεων δεν πρέπει σε καμία περίπτωση να τα αποδεχτούν και να τα υιοθετήσουν όλα αυτά, γιατί δεν εκφράζουν στο ελάχιστο τη θέληση, τα αισθήματα, αλλά και τα συμφέροντα του λαού μας απέναντι στους άλλους λαούς. Η πολιτική αυτή οδηγεί τη χώρα και τον λαό σε πολύ επικίνδυνα μονοπάτια, καθώς ήδη στοχοποιείται από τα οπλικά συστήματα των αντιπάλων του ΝΑΤΟ, των Ηνωμένων Πολιτειών και της Ευρωπαϊκής Ένωσης. 
Όμως εάν η Κυβέρνηση σήμερα, στηριζόμενη πάντα και από τα υπόλοιπα αστικά κόμματα, εμφανίζεται διαπρύσια υποστηρίκτρια του εμπλουτισμού του επιχειρησιακού γνωσιολογικού ορίζοντα μέσω συνεργασιών, όπως τώρα, των Ανώτατων Στρατιωτικών Εκπαιδευτικών Ιδρυμάτων, το ΝΑΤΟ εδώ και χρόνια έχει παρεισφρήσει στα πανεπιστήμια και στην ανώτατη εκπαίδευση των κρατών-μελών του με ολέθριες συνέπειες τόσο για τη νεολαία όσο και για την καταστροφική μεταστροφή της ακαδημαϊκής έρευνας από τη βελτίωση των συνθηκών της ζωής στην επεξεργασία καινοτομιών για τον όλεθρο. 
Το ΚΚΕ και με τη σημερινή ευκαιρία αναδεικνύει, αποκαλύπτει και αντιπαλεύει, φυσικά, με κάθε τρόπο τη διείσδυση και στα ελληνικά πανεπιστήμια του Ευρωπαϊκού Ταμείου Άμυνας μέσω χρηματοδότησης προγραμμάτων πολεμικής έρευνας. Το ΚΚΕ καταδικάζει και αντιπαλεύει τη μετατροπή της ακαδημαϊκής έρευνας σε μια πολεμική μηχανή. Είναι κατά της στρατιωτικοποίησης της επιστήμης για εκείνη τη μεγιστοποίηση της έννοιας της φονικότητας, γιατί μέσω του Ευρωπαϊκού Ταμείου Άμυνας η επιστημονική γνώση, η τεχνολογία αιχμής και το ανθρώπινο δυναμικό των πανεπιστημίων υποτάσσονται στους σχεδιασμούς της πολεμικής οικονομίας. Και αντί τα επενδυόμενα κονδύλια σε αυτούς τους τομείς να διοχετεύονται στην κάλυψη των λαϊκών αναγκών για την υγεία, την πολιτική προστασία, τις υποδομές, την παιδεία, πηγαίνουν στην παραγωγή νέων οπλικών συστημάτων και τεχνολογιών διπλής χρήσης που εξασφαλίζουν, βεβαίως, τεράστια κέρδη στους ευρωπαϊκούς εξοπλιστικούς ομίλους. 
Για άλλη μια φορά, λοιπόν, απαιτούμε την αποδέσμευση της ακαδημαϊκής έρευνας από τους στρατιωτικούς σχεδιασμούς, την πλήρη διακοπή κάθε συμμετοχής των ελληνικών πανεπιστημίων σε εξοπλιστικά και πολεμικά προγράμματα της Ευρωπαϊκής Ένωσης και του ΝΑΤΟ. Η ακαδημαϊκή εκπαίδευση και έρευνα από στρατιωτικά ή μη πανεπιστήμια πρέπει να είναι στην υπηρεσία του λαού, με προσανατολισμό αποκλειστικά στην ευημερία, την προστασία της ανθρώπινης ζωής, την κάλυψη των αναγκών του λαού. Το ΚΚΕ καταψηφίζει, εν τέλει, τη συζητούμενη συμφωνία.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Δελή. 
Τον λόγο έχει ο κ. Μιχάλης Κατρίνης, εισηγητής από το ΠΑΣΟΚ. 
ΜΙΧΑΗΛ ΚΑΤΡΙΝΗΣ: Κυρίες και κύριοι συνάδελφοι, η εμφανής απουσία εθνικής στρατηγικής έχει οδηγήσει στα σημερινά αδιέξοδα και τις αποτυχίες της εξωτερικής πολιτικής της Κυβέρνησης. 
Ο κύριος Μητσοτάκης πριν από λίγες μέρες κατήγγειλε το παράνομο τουρκολιβυκό μνημόνιο στο Συμβούλιο Ασφαλείας του ΟΗΕ. Μάλιστα, το κράδαινε με εντυπωσιακό τρόπο μόνο και μόνο για τις τηλεοπτικές εντυπώσεις μετά από μία σοβαρή διπλωματική αποτυχία της χώρας μας. Ουδέποτε, όμως, κατέθεσε αυτό το παράνομο μνημόνιο στον ΟΗΕ και ουδέποτε ζήτησε να υπάρχει ψήφισμα καταδίκης του. 
Γιατί δεν το έκανε; Τι φοβήθηκε; Γιατί δεν το κατήγγειλε έναν μήνα πριν, όταν μίλησε από το βήμα της Γενικής Συνέλευσης του Οργανισμού Ηνωμένων Εθνών; Μάλιστα, αυτό ήταν λίγες ημέρες μετά την θρυλούμενη, αλλά ουδέποτε διαψευδόμενη, συνάντησή του με τον κ. Καλίν. Γιατί δεν πήγε στον ΟΗΕ εφτά χρόνια πριν, όταν υπογράφηκε αυτό το παράνομο τουρκολιβυκό μνημόνιο και γιατί δεν έχει ζητήσει την επιβολή κυρώσεων από την Ευρωπαϊκή Ένωση τόσο στην Τουρκία όσο και στη Λιβύη για αυτό που συνέβη δύο εβδομάδες πριν ακριβώς; Στη σύνοδο του ΝΑΤΟ οι επικρίσεις του Πρωθυπουργού για τη στάση της Τουρκίας ακούστηκαν στα ελληνικά μέσα ενημέρωσης έξω από τη συνεδρίαση χωρίς όμως να έχουν διατυπωθεί ποτέ από τον Έλληνα Πρωθυπουργό ενώπιον των συμμάχων μέσα σε αυτήν. 
Κυρίες και κύριοι συνάδελφοι, η Ελλάδα χρειάζεται ισχυρές συμμαχίες, αλλά πρωτίστως χρειάζεται αποτελεσματική εξωτερική πολιτική. Η Ελλάδα δεν χρειάζεται ούτε διπλωματική ακινησία ούτε εξωτερική πολιτική για εσωτερική κατανάλωση. Και βέβαια η εξωτερική πολιτική μετριέται με το αποτέλεσμα για τη χώρα, με τις συμμαχίες που ενεργοποιούνται, με τα δικαιώματα που κατοχυρώνονται, με τις πρωτοβουλίες που παίρνεις για να αλλάξεις πραγματικά τους συσχετισμούς. 
Το ζητούμενο δεν είναι πόσες συναντήσεις πραγματοποιούνται, αλλά τι αποδίδουν για τη χώρα. Όταν ρωτάμε τι, πώς και πού έχει διεκδικήσει ο κ. Μητσοτάκης για την Ελλάδα, η Κυβέρνηση μας παρουσιάζει το παρουσιολόγιο του Πρωθυπουργού ως απολογισμό εξωτερικής πολιτικής. Από την άλλη ο Υπουργός Εξωτερικών της χώρας παρουσίαζε εδώ και χρόνια ως επιτυχία τα ήρεμα νερά, διαβεβαιώνοντας για επικείμενη οριοθέτηση θαλασσίων ζωνών με τη Λιβύη. Μάλιστα, τότε, μετά τη διακήρυξη των Αθηνών, η Ελλάδα είχε συνηγορήσει στην υποψηφιότητα του κ. Σινιρλίογλου για τον ΟΑΣΕ, ο οποίος, θυμίζω, έστελνε στον ΟΗΕ αυτές τις ανιστόρητες επιστολές. 
Η πραγματικότητα όμως διέψευσε οικτρά και τον κ. Μητσοτάκη και τον κ. Γεραπετρίτη. Διότι η απουσία έντασης δεν μπορεί να εκλαμβάνεται ως πρόοδος, όταν παραμένουν αμετάβλητες οι αναθεωρητικές λογικές και οι ανιστόρητες διεκδικήσεις της Τουρκίας, η οποία πετυχαίνει συμφωνίες και αξιώνει, μάλιστα, ελεγκτικό ρόλο εις βάρος των ελληνικών κυριαρχικών δικαιωμάτων. Και δεν αρκεί να διακηρύττουμε ότι μία παράνομη συμφωνία δεν παράγει έννοια αποτελέσματα. Χρειάζεται να αποτρέπουμε τη δημιουργία πολιτικών τετελεσμένων.
Η υποβάθμιση των συνεπειών, μάλιστα, φέρνει την Κυβέρνηση αντιμέτωπη με τις δικές της δηλώσεις. Ο Υπουργός Εξωτερικών διαβεβαίωνε τους πολίτες ότι το μνημόνιο δεν έχει απτά αποτελέσματα και την ίδια στιγμή από το βήμα του ΟΗΕ ο Πρωθυπουργός μίλησε για πραγματικές συνέπειες, προειδοποιώντας ότι μπορεί να παρεμποδιστούν στρατηγικά έργα διασύνδεσης. Και πώς γίνεται ταυτόχρονα να καθησυχάζετε την Ελληνική κοινωνία για όσα παρουσιάζετε ως απειλή ενώπιον της διεθνούς κοινότητας; 
Η πορεία του καλωδίου Ελλάδας-Κύπρου και των ερευνών των υδρογονανθράκων θα φανερώσει τελικά πόσο βάσιμες είναι οι κυβερνητικές διαβεβαιώσεις, αλλά και τα πραγματικά όρια -και αυτό το τονίζω- της ευρωπαϊκής αλληλεγγύης στο πεδίο και όχι μόνο στις ανακοινώσεις. 
Κυρίες και κύριοι συνάδελφοι, η Κυβέρνηση αρνείται να λογοδοτήσει ενώπιον της Βουλής και υπονομεύει τις θεμελιώδεις κοινοβουλευτικές διαδικασίες, όταν δεν απαντά στις γραπτές ερωτήσεις ή όταν οι Υπουργοί της θεωρούν ότι η λογοδοσία τους αρχίζει και τελειώνει με μία ομιλία τους. Αρκεί να δούμε τι συμβαίνει με το Ελληνικό Κέντρο Αμυντικής Καινοτομίας. Εδώ και έξι μήνες έχουμε καταθέσει συγκεκριμένα ερωτήματα, σειρά ερωτημάτων, τα οποία μένουν αναπάντητα εδώ και έξι μήνες. 
Το θέσαμε και χθες στην επιτροπή, τα ίδια ερωτήματα και δεν πήραμε καμία απάντηση. Δεν πήραμε καμία δέσμευση για τον χρόνο ενημέρωσης. Στις εκθέσεις και στα συνέδρια διαφημίζετε το έργο του ΕΛΚΑΚ. Στη Βουλή αρνείστε να απαντήσετε στα συγκεκριμένα ερωτήματα που σας θέτουμε και κανένας δεν κατανοεί τον λόγο. Θέματα όπως το ζήτημα της επιλογής διοίκησης, του ελέγχου των προσόντων της, για τη σχέση του «Πυρπολητή» με τα προγράμματα του ΕΛΚΑΚ και πώς αξιολογούνται οι ελληνικές λύσεις, για τη συνεργασία με το MIT, την αξιοποίηση της εγχώριας έρευνας και τα δικαιώματα στην τεχνογνωσία. Πρόκειται για ερωτήματα που αφορούν τη δυνατότητα της χώρας να αναπτύσσει και να αξιοποιεί τη δική της αμυντική τεχνολογία. Για την ευρωπαϊκή τεχνική υποστήριξη του ΕΛΚΑΚ ποια παραδοτέα εγκρίθηκαν; Το ρωτήσαμε και χθες. Ποιες προτάσεις εφαρμόστηκαν; Ποιες αποφάσεις εκκρεμούν στο Υπουργείο; Ποια δικαιολογία απομένει, λοιπόν, για να κρατάτε τη Βουλή στο σκοτάδι;
Η ίδια απαίτηση λογοδοσίας ισχύει στο ακέραιο και για τη συμφωνία της Σχολής Εθνικής Άμυνας με το γερμανικό πανεπιστήμιο. Η διαφορετική φύση των ιδρυμάτων που επικαλέστηκε ο Υφυπουργός αφήνει ανοικτό το ερώτημα ποιες ευκαιρίες τελικά κατοχυρώνονται στην πράξη για τα ελληνικά στελέχη. Παραμένουν, επίσης, τα ζητήματα του κόστους. Αναφέρθηκε και χθες στην επιτροπή, αναφέρθηκε και πριν λίγο στην Ολομέλεια. Καμία απάντηση για ποιον λόγο δεν προσδιορίζεται με σαφήνεια το κόστος σε μια σύμβαση που θα κληθούμε να κυρώσουμε σε λίγα λεπτά από τώρα, αλλά και της αξιοποίησης της κοινής έρευνας. Η Κυβέρνηση οφείλει να εξασφαλίσει ουσιαστική αμοιβαιότητα και να λογοδοτήσει για το πραγματικό όφελος που θα προκύψει για τις Ένοπλες Δυνάμεις της χώρας. 
Προφανώς εμείς στεκόμαστε με θετικό πρόσημο, πάνω απ’ όλα στηρίζοντας την εκπαίδευση των αξιωματικών μας. Περιμένουμε, όμως, να ακούσουμε και τις απαντήσεις στα ερωτήματα που θέσαμε χτες στην Επιτροπή και ετέθησαν σήμερα και στην Ολομέλεια, κύριε Υφυπουργέ, για την οριστικοποίηση της θέσης και της στάσης μας. 
Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Κατρίνη.
Θα ολοκληρώσουμε τον κύκλο των εισηγητών και ειδικών αγορητών με τον εισηγητή από τη Νέα Δημοκρατία, τον κ. Διαμαντή Γκολιδάκη.
ΔΙΑΜΑΝΤΗΣ ΓΚΟΛΙΔΑΚΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, και η δεύτερη κύρωση που συζητούμε σήμερα εκφράζει μια σαφή θεσμική επιλογή, την επένδυση της Ελλάδας στη γνώση, στη στρατηγική σκέψη και στη διεθνή συνεργασία των στελεχών της εθνικής μας άμυνας. Η τεχνική διευθέτηση που συζητούμε συνδέει τη Σχολή Εθνικής Άμυνας με το Πανεπιστήμιο των Ομοσπονδιακών Γερμανικών Ενόπλων Δυνάμεων στο Μόναχο, δημιουργώντας ένα οργανωμένο πλαίσιο ακαδημαϊκής και ερευνητικής συνεργασίας. Αυτό έχει ιδιαίτερη σημασία, διότι σε μια εποχή κατά την οποία οι διεθνείς εξελίξεις μεταβάλλονται -και όλοι βλέπουμε τι γίνεται γύρω μας, οι προκλήσεις για την ασφάλεια γίνονται όλο και πιο σύνθετες- η γνώση και η στρατηγική αντίληψη αποτελούν αναπόσπαστο μέρος της σύγχρονης αμυντικής πολιτικής. 
Οι Ένοπλες Δυνάμεις σίγουρα χρειάζονται σύγχρονο εξοπλισμό, για τον οποίο αυτή η Κυβέρνηση έχει προσπαθήσει και έχει καταφέρει πάρα πολλά, χρειάζονται όμως και στελέχη με υψηλή κατάρτιση, την οποία ήδη έχουν, αλλά αυτή η κατάρτιση πρέπει να ενδυναμώνεται, ικανότητα ανάλυσης και εξοικείωση με διαφορετικές επιστημονικές και στρατηγικές προσεγγίσεις. Και αυτήν ακριβώς τη διάσταση υπηρετεί η συγκεκριμένη διευθέτηση. 
Να δούμε τι σημαίνει αυτό στην πράξη. Η συμφωνία προβλέπει ότι η Σχολή Εθνικής Άμυνας θα διαθέσει ετησίως από μία ως τρεις θέσεις φοίτησης στο Διεθνές Σχολείο Σπουδών για τους ανώτερους αξιωματικούς του γερμανικού πανεπιστημίου -είναι ο βαθμός του αντισυνταγματάρχη και του συνταγματάρχη- χωρίς την καταβολή διδάκτρων. Οι Γερμανοί συμμετέχοντες θα έχουν τη δυνατότητα να γνωρίσουν καλύτερα το ελληνικό εκπαιδευτικό περιβάλλον και να εμβαθύνουν σε γεωπολιτικά ζητήματα ιδιαίτερης σημασίας και για τη χώρα μας, γιατί υπάρχουν ζητήματα που συνδέονται με τα Βαλκάνια, την Ανατολική Μεσόγειο, τη Μέση Ανατολή. Αντίστοιχα, οι Έλληνες θα μπορούν να έρχονται σε επαφή με διαφορετικές επιστημονικές προσεγγίσεις, ερευνητικές μεθόδους και στρατηγικές εμπειρίες. 
Εδώ βρίσκεται, κατά την άποψή μου, κυρίες και κύριοι συνάδελφοι, ένα ουσιαστικό πλεονέκτημα αυτής της συνεργασίας, διότι δεν πρόκειται για μία μονόπλευρη συνεργασία, μία μονόπλευρη εκπαιδευτική διαδικασία. Είναι αμφίδρομη. Δεν μεταδίδει μόνο η μία πλευρά γνώση και η άλλη την αποδέχεται. Κάθε πλευρά έχει τη δυνατότητα να συνεισφέρει τις δικές της επιστημονικές γνώσεις. Η συνεργασία δεν περιορίζεται σε αυτές τις συγκεκριμένες θέσεις φοίτησης. Προβλέπεται η συμμετοχή ακαδημαϊκών, ειδικών και προσκεκλημένων ομιλητών τόσο με φυσική παρουσία όσο -και όπου συμφωνείται- και μέσω τηλεδιάσκεψης. Αυτή η δυνατότητα λειτουργεί αμοιβαία τόσο από τη Σχολή Εθνικής Άμυνας προς το Πανεπιστήμιο του Μονάχου όσο και από το γερμανικό πανεπιστήμιο προς την Ελλάδα. Παράλληλα, η τεχνική διευθέτηση προβλέπει τη δυνατότητα ανάπτυξης κοινών ακαδημαϊκών και ερευνητικών προγραμμάτων διοργάνωσης εργαστηρίων και συνεδρίων, ανταλλαγής ερευνητών και εκπαιδευτών, καθώς και παροχής επιστημονικής υποστήριξης.
Όμως, η διεθνής ακαδημαϊκή συνεργασία αποκτά πραγματική αξία όταν στηρίζεται σε εμπιστοσύνη και σε σαφείς κανόνες. Η συμφωνία που εξετάζουμε προβλέπει αυτό το πλαίσιο ακριβώς. Περιλαμβάνει αυστηρές ρυθμίσεις για την προστασία εμπιστευτικών πληροφοριών και των κοινών ερευνητικών αποτελεσμάτων που καλύπτονται από τα δικαιώματα πνευματικής ιδιοκτησίας. Πρόκειται για προβλέψεις που υπηρετούν με ασφάλεια και την αξιοπιστία αυτής της συνεργασίας. 
Αντίστοιχα, στο οικονομικό πλαίσιο κάθε μέρος αναλαμβάνει το δικό του διοικητικό κόστος. Δεν προβλέπεται μεταφορά κεφαλαίων μεταξύ των δύο μερών. Προσδιορίζει η ειδική έκθεση στο σχέδιο νόμου συγκεκριμένες κατηγορίες δαπανών και το πραγματικό ύψος των δαπανών αυτών θα εξαρτηθεί από τον αριθμό των συμμετεχόντων στις μετακινήσεις που θα πραγματοποιηθούν και τη διάρκεια των αντίστοιχων δράσεων. Νομίζω ότι αυτό απαντά και σε κάποια ερωτήματα που τέθηκαν. Δηλαδή, κάποια πράγματα επικαιροποιούνται και επί του πεδίου, κυρίες και κύριοι συνάδελφοι. Δηλαδή, αν κάνουμε ένα συνέδριο, ας πούμε, άλλο θα είναι το κόστος αν είναι είκοσι άτομα και άλλο αν είναι τριάντα άτομα. Εν πάση περιπτώσει, θα προχωρήσω λίγο πιο γρήγορα, γιατί δεν έχουμε πολύ χρόνο. Οι δαπάνες καλύπτονται από τις πιστώσεις του προϋπολογισμού του Υπουργείου Εθνικής Άμυνας. 
Τώρα θα ήθελα να θίξω ένα σημείο στην ευρύτερη διάσταση της σημερινής κύρωσης. Η εθνική άμυνα δεν είναι στατική υπόθεση. Συνεχώς επικαιροποιείται, συνεχώς εξελίσσεται. Συνεχώς πρέπει να βελτιωνόμαστε για να μπορούμε να αντιμετωπίζουμε τις απειλές. Και εδώ τώρα αυτός ο ανασχεδιασμός δεν αναβαθμίζει μόνο την αξιοποίηση της τεχνολογίας την οποία εμείς αποκτούμε των νέων οπλικών συστημάτων, αλλά ουσιαστικά αναβαθμίζει τους πραγματικούς πολλαπλασιαστές ισχύος των Ενόπλων Δυνάμεων της χώρας, τις γυναίκες και τους άνδρες των Ενόπλων Δυνάμεων και σε αυτήν τη λογική εντάσσεται συνολικά η προσπάθεια εκσυγχρονισμού της αμυντικής πολιτική της χώρας, διότι πρέπει να ανταποκριθούμε σε ένα διαρκώς μεταβαλλόμενο περιβάλλον.
Το Υπουργείο Εθνικής Άμυνας έχει παρουσιάσει και την Ατζέντα 2030 και τη νέα δομή δυνάμεων, θέτοντας στο επίκεντρο του σχεδιασμού και την τεχνολογική καινοτομία και την τεχνολογική προσαρμογή και τον μακροπρόθεσμο προγραμματισμό. Αυτές οι πολιτικές είναι απτές, είναι πραγματικές. Βρίσκονται σε εξέλιξη και η αξία αποτιμάται μέσα από την εφαρμογή τους. Στο περιβάλλον αυτό, λοιπόν, η συνεργασία της Σχολής Εθνικής Άμυνας με το γερμανικό πανεπιστήμιο αναδεικνύει μία εξίσου σημαντική πλευρά της αμυντικής προετοιμασίας.
Η σύγχρονη άμυνα, λοιπόν, δεν εξαρτάται μόνο από τα μέσα που διαθέτει μια χώρα. Η τεχνολογική πρόοδος και η επιστημονική γνώση δεν αποτελούν δύο διαφορετικές κατευθύνσεις. Είναι δύο συμπληρωματικές προϋποθέσεις της αμυντικής πολιτικής και λειτουργίας της χώρας μας. Αυτός είναι και ο βασικός λόγος που μια συμφωνία ακαδημαϊκής συνεργασίας έχει θέση υψηλής αξίας στον ευρύτερο σχεδιασμό για την αναβάθμιση της εθνικής άμυνας. Ταυτόχρονα, η συνεργασία αυτή δημιουργεί δυνατότητες για την ενίσχυση της διεθνούς παρουσίας της Σχολής Εθνικής Άμυνας και δίνει στην Ελλάδα, στην πατρίδα μας τη δυνατότητα να συμμετέχει στον διεθνή επιστημονικό διάλογο για ζητήματα στρατηγικής και ασφάλειας, αξιοποιώντας παράλληλα την εμπειρία των άλλων χωρών. 
Ολοκληρώνοντας, θα ήθελα να υπογραμμίσω ότι η υπό κύρωση τεχνική διευθέτηση δεν περιορίζεται σε μια τυπική ανταλλαγή. Αναδεικνύει ένα συγκεκριμένο θεσμικό εργαλείο για την ανταλλαγή γνώσεων, την ανάπτυξη ακαδημαϊκών συνεργασιών και τη συνέχιση της εξωστρέφειας της Σχολής Εθνικής Άμυνας. Η ισχύς μιας χώρας σίγουρα δεν αποτυπώνεται μόνο στα εξοπλιστικά προγράμματα και στον εξοπλισμό. Αποτυπώνεται πρωτίστως στη γνώση των στελεχών της, στην ποιότητα της εκπαίδευσής τους και στην ικανότητά τους να αντιμετωπίζουν με επάρκεια τις προκλήσεις του αύριο για την υπεράσπιση της πατρίδας μας από κάθε πιθανή εξωτερική επιβολή. 
Προφανώς και υπερψηφίζουμε το νομοσχέδιο. Ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γκολιδάκη.
Θα συνεχίσουμε τώρα με τον κύκλο των Κοινοβουλευτικών Εκπροσώπων, όσες και όσοι επιθυμούν.
Η κ. Κεφαλά έχει τον λόγο. 
ΔΗΜΗΤΡΙΟΣ ΚΑΙΡΙΔΗΣ: Είναι απαραίτητο;
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Τι; Καλό κι αυτό, κύριε Καιρίδη! Αν είναι απαραίτητο να μιλήσουμε είπατε;
ΔΗΜΗΤΡΙΟΣ ΚΑΙΡΙΔΗΣ: Για εσάς το λέω. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Να μην κουραζόμαστε, ε; Εντάξει. Μπορεί να γίνει καμιά αύξηση, ρε παιδί μου, δεν ξέρεις. Να πάρουμε κανένα φράγκο παραπάνω, γιατί δεν βγαίνουμε. 
Θα περάσουμε στη δεύτερη συμφωνία του νομοσχεδίου. Έφυγε ο κ. Καιρίδης. Και εδώ θα σημειώσουμε για το χρονοδιάγραμμα, που επίσης προκαλεί ερωτήματα, γιατί η τεχνική διευθέτηση υπογράφτηκε στις 22 Μαρτίου του 2023 και κατατέθηκε προς κύρωση στις 30 Οκτωβρίου του 2026, περισσότερο από τρεισήμισι χρόνια αργότερα. 
Στη συγκεκριμένη περίπτωση εδώ το άρθρο 4α προβλέπει ότι η ΣΕΘΑ θα παρέχει κάθε χρόνο μία έως τρεις δωρεάν θέσεις, χωρίς δίδακτρα δηλαδή, στο Διεθνές Σχολείο Σπουδών για Γερμανούς αξιωματικούς βαθμού αντισυνταγματάρχη και συνταγματάρχη. 
Στη συγκεκριμένη περίπτωση η ελληνική παροχή είναι εντελώς συγκεκριμένη, είναι επαναλαμβανόμενη, είναι μετρήσιμη και προσφέρει τεχνογνωσία για τα Βαλκάνια, την Ανατολική Μεσόγειο και τη Μέση Ανατολή. 
Δεν βλέπουμε όμως ποιος είναι ο αντίστοιχος αριθμητικά καθορισμένος όρος δωρεάν θέσεων για τους Έλληνες αξιωματικούς στη Γερμανία. Η ανταπόδοση φυσικά δεν μπορεί να είναι αόριστες υποσχέσεις για ανταλλαγή εμπειρογνωμόνων. Θα θέλαμε να ξέρουμε με σαφήνεια πόσοι Έλληνες ωφελούνται και με ποιες ερευνητικές ευκαιρίες, αλλά δυστυχώς σε όλες αυτές τις κυρώσεις δεν υπάρχουν λεπτομέρειες τέτοιου τύπου. 
Φυσικά, υπάρχουν ανησυχίες για τη δημοσιονομική διαφάνεια. Το Γενικό Λογιστήριο του Κράτους αναγνωρίζει ρητά το κόστος της φοίτησης σε αποστολές προσωπικού, κοινές δράσεις και ανταλλαγές, που θα βαρύνουν τον προϋπολογισμό φυσικά του Υπουργείου Εθνικής Άμυνας. Ωστόσο, δεν προσδιορίζει ούτε ένα ευρώ ως εκτιμώμενο ύψος δαπάνης. 
ΑΛΕΞΑΝΔΡΟΣ ΚΑΖΑΜΙΑΣ: Όλα κοστολογημένα! 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Όλα, όλα! 
Στην ενότητα Δ2 της ανάλυσης συνεπειών παραπέμπεται στην έκθεση του Γενικού Λογιστηρίου του Κράτους για την εξειδίκευση του ύψους, αλλά εκεί δεν υπάρχει καμία αριθμητική εκτίμηση.
Μετά λοιπόν από τρεισήμισι χρόνια καθυστέρησης, η Κυβέρνηση, αν μη τι άλλο, όφειλε να καταθέσει ένα ενδεικτικό πρόγραμμα και κοστολόγηση για το πρώτο έτος εφαρμογής έστω. Παρ’ όλα αυτά, αυτό δεν υπάρχει. 
Φυσικά, θα πούμε και για την ανύπαρκτη αξιολόγηση κινδύνων, όπου η ανάλυση συνεπειών επαναλαμβάνει την ίδια στερεότυπη φράση, όπως και στην προηγούμενη κύρωση, το «δεν υφίστανται κίνδυνοι», παρότι το ίδιο το κείμενο της συμφωνίας προβλέπει ρήτρες αναστολής σε περιπτώσεις νομικών ή οικονομικών κινδύνων και ζητημάτων πνευματικής ιδιοκτησίας.
Στις κυρώσεις αυτές λοιπόν η Κυβέρνηση αναγνωρίζει δεσμεύσεις, περιγράφει δυνατότητες και εγκρίνει δημόσιες δαπάνες, αλλά αποτυγχάνει να παρουσιάσει ένα συνεκτικό σχέδιο μετρήσιμων αποτελεσμάτων. Δεν ξέρουμε για τι δεσμεύσεις είμαστε υποχρεωμένοι να υπογράψουμε, δεν ξέρουμε τι επιδιώκουμε να αποκτήσουμε ακριβώς, πόσο ακριβώς θα κοστίσει αυτό στον Έλληνα φορολογούμενο, με ποια ρητά κριτήρια θα ελεγχθεί το αποτέλεσμα. 
Πιστεύουμε ότι η Σχολή Εθνικής Άμυνας και η Πολεμική μας Αεροπορία διαθέτουν ανθρώπους με πολύ υψηλή γνώση και εμπειρία και αξίζουν μια σοβαρότερη αντιμετώπιση και μια διαφανή και ισχυρή διεθνή παρουσία. 
Σε αυτό το σημείο θα ήθελα να τελειώσω τη φράση που συζητάγαμε μόλις με τον κ. Καζαμία. Για κάθε τροποποίηση, λέει, θα τίθεται σε ισχύ, σύμφωνα με τη διαδικασία που προβλέπεται για τη θέση της σε ισχύ. Δεν κατάλαβε τίποτα ο άνθρωπος. Συζητάγαμε για την ταινία «Ελαφοκυνηγός» και λέγαμε για την περίφημη φράση «this is this», «αυτό είναι αυτό». Με τον ίδιο τρόπο κάνετε όσα κάνετε. 
Αυτό που πραγματικά θέλω εγώ να αναφέρω σε όσο χρόνο μού απομένει είναι κάτι σκανδαλώδες, επειδή με ενδιαφέρει πάρα πολύ και το Υπουργείο Πολιτισμού και το Παιδείας και το Υγείας. 
Πραγματικά θέλω να αναφέρω σε αυτό το σημείο κάτι, που έχει να κάνει με την Ενιαία Αρχή Δημόσιων Συμβάσεων, η οποία πολύ πρόσφατα ακύρωσε τους διαγωνισμούς του Υπουργείου Πολιτισμού και του ΟΔΑΠ για το χάρισμα ουσιαστικά της δημόσιας περιουσίας με αδιαφανείς διαδικασίες. Παρακάμφθηκε προκλητικά το νόμιμο πλαίσιο, προκειμένου να καταλήξουν οι αναθέσεις εκεί που ήθελαν. Και έχουμε μια σκανδαλώδη εδώ πέρα υπογραφή στις 30/10 από τον κ. Κικίλια, λίγες μόλις εβδομάδες μετά την έφοδο των Αδιάφθορων της ΕΛΑΣ και της «ΑΑΔΕ» -της ΑΑΔΕ σε εισαγωγικά. Τέλος πάντων, θα το δούμε αυτό-, όπου κατασχέθηκαν καύσιμα, αντλίες μετάγγισης και μετρητά από τον κ. Κέρρα. 
Ο Κέρρας, που περνάει ασθενείς και νεφροπαθείς από την Πάρο στη Νάξο, ξανά υπέγραψε σύμβαση με τον κ. Κικίλια, ενώ ξέρουμε ότι έχει μια υπόθεση που εκκρεμεί δικαστικά. 
Αναρωτιόμαστε, η πολιτική ευθύνη υπάρχει; Τίθεται το ερώτημα κατά πόσο το Υπουργείο όφειλε να ενεργοποιήσει τις ρήτρες δημοσίου συμφέροντος στη συγκεκριμένη διαδικασία έως ότου διαλευκανθεί η υπόθεση. Είναι δυνατόν μπροστά στα μάτια μας να κάνετε τέτοιου τύπου αναθέσεις ξανά; Δεν υπάρχει άλλος άνθρωπος να περνάει τρεις ασθενείς -τρεις ασθενείς είναι όλοι και όλοι, νεφροπαθείς- απέναντι στη Νάξο; Δηλαδή, τόσο απροκάλυπτη διαφθορά δεν έχει υπάρξει ξανά στα χρονικά. 
Αλλάξατε και τα δρομολόγια του Blue Star, ώστε όλοι υποχρεωτικά οι άνθρωποι οι οποίοι εξυπηρετούνταν με το Blue Star να πάνε στον κ. Κέρρα, για να δικαιολογήσει τη σύμβασή του. 
Πραγματικά, είναι ντροπή αυτό που συμβαίνει για τη νησιωτικότητα και τους ανθρώπους των Κυκλάδων οι οποίοι υποφέρουν. Και όχι μόνο δεν φτιάξατε το Ιατρικό Κέντρο, όχι μόνο δεν φτιάξατε την αιμοκάθαρση για τους νεφροπαθείς, αλλά τους ταλαιπωρείτε, προκειμένου κάποιοι να πάρουν τα χρήματα του Δημοσίου. Πραγματικά, ντροπή, όταν τους έχετε πιάσει επ’ αυτοφώρω αυτούς τους ανθρώπους να κάνουν παράνομο εμπόριο καυσίμων. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Κεφαλά. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκαέξι φοιτήτριες και φοιτητές από τη Νομική Σχολή Pforzheim Γερμανίας . 
Η Βουλή σάς καλωσορίζει. We would like to welcome you in the Greek Parliament. 
(Χειροκροτήματα από όλες τις πτέρυγες της Βουλής)
Τον λόγο έχει ο κ. Καραθανασόπουλος Κοινοβουλευτικός Εκπρόσωπος από το Κομμουνιστικό Κόμμα Ελλάδας. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Αναφέρθηκε αναλυτικά και με επάρκεια ο ειδικός αγορητής μας, ο Γιάννης Δελής, στις δύο συμβάσεις που συζητάμε σήμερα. 
Η Κυβέρνηση -και το Υπουργείο Εθνικής Άμυνας- και με αυτές τις συμβάσεις τονίζει με κάθε τρόπο ότι όλα αυτά τα κάνει για να αναβαθμίσει το στράτευμα, να ισχυροποιήσει το αξιόμαχο των Ενόπλων Δυνάμεων στις διάφορες προκλήσεις, στις ιμπεριαλιστικές εμπλοκές. 
Ας δούμε την τεράστια αντίφαση. Ενώ τα λέτε όλα αυτά, παίρνετε πανάκριβα εξοπλιστικά προγράμματα που δεν σχετίζονται ούτε με την άμυνα ούτε με τα κυριαρχικά δικαιώματα, αλλά μας εμπλέκουν όλο και πιο βαθιά σε αυτούς τους ιμπεριαλιστικούς ανταγωνισμούς και στους πολέμους. Την ίδια στιγμή, τι είχαμε χθες το βράδυ στη Σύρο; Από τη βροχόπτωση κατέρρευσαν τμήματα της οροφής στο στρατόπεδο της Σύρου, στα μαγειρεία, στο ΚΨΜ και σε γραφεία, σε τρεις διαφορετικούς χώρους δηλαδή. Βεβαίως, δεν υπήρξαν ευτυχώς τραυματίες. Εκκενώθηκαν οι χώροι, για να γίνει η τεχνική, λέει, αυτοψία, ο τεχνικός έλεγχος.
Πώς συμβιβάζεται τώρα όλο αυτό, οι Belharra, τα F-35, τα Viper και όλα αυτά τα νέα εξοπλιστικά, η Ασπίδα του Αχιλλέα, με αυτή την κατάσταση στο στρατόπεδο, που μια βροχόπτωση μπορούσε να θέσει σε κίνδυνο τις ζωές και των φαντάρων και των στρατιωτικών; Σοβαρά μιλάτε τώρα, όταν πολλαπλασιάζονται κυριολεκτικά τα προβλήματα τα οποία αντιμετωπίζουν οι ένστολοι, και τα στελέχη των Ενόπλων Δυνάμεων και οι φαντάροι;
Κάναμε επισκέψεις και συναντήσεις και μας ανέδειξαν τα τεράστια προβλήματα τα οποία έχουν και οι ένστολοι, λόγω ακριβώς της εμπλοκής της ακρίβειας, των ζητημάτων μετακίνησης, της στέγασης. Και ταυτόχρονα υπάρχει αυτή η εικόνα, η οποία είναι, κατά τη γνώμη μας, απαράδεκτη. 
Θα έπρεπε να θωρακίσετε τα στρατόπεδα. Θα έπρεπε να διασφαλίσετε ανθρώπινες συνθήκες διαβίωσης και όχι με μία βροχόπτωση να κινδυνεύει η ακεραιότητα των στρατευσίμων. 
Ερχόμαστε στο δεύτερο ζήτημα που θα θέλαμε να θίξουμε και το οποίο αφορά πάλι το Υπουργείο σας. Αναφερθήκαμε και χθες στη συνεδρίαση στην επιτροπή για την υπόθεση στο Μεγάλο Πεύκο με τον ΕΠΟΠ και αυτά τα φριχτά τα οποία έκανε σε δύο φαντάρους. Αλλά δεν ήταν μόνο η πράξη αυτή καθ’ εαυτή. Είχαμε και δεύτερο σημείο στο οποίο δεν αναφερθήκατε καθόλου στην απάντησή σας. Ποια ήταν; Ότι τιμωρήθηκε ο φαντάρος ο οποίος δημοσιοποίησε επώνυμα και βγήκε στην αναφορά για το συγκεκριμένο κατάπτυστο περιστατικό με οκτώ μέρες φυλάκιση. Γι’ αυτό δεν λέτε κουβέντα; Δεν είναι απαράδεκτο; Δηλαδή, κρατάμε ίσες αποστάσεις από αυτόν που έκανε αυτά τα προκλητικά καψώνια και ο οποίος λέτε ότι τιμωρήθηκε αλλά η διοίκηση του στρατοπέδου που ανέχεται τέτοιου είδους ζητήματα, ποιον τιμωρεί; Τον φαντάρο που διαμαρτυρήθηκε. Αυτόν πρώτα. Αντί, λοιπόν, να επαινεθεί η στάση του, γιατί ακριβώς βγήκε και στην αναφορά και ανέφερε το συγκεκριμένο περιστατικό, αντί να επαινεθεί αυτή η ανθρώπινη στάση και τη συμπεριφορά του, τον τιμωρήσατε γιατί θέλετε να έχετε βουβούς στρατιώτες. Να μην ενδιαφέρονται για τα δικαιώματά τους μέσα στο στρατόπεδο και να παλεύουν γι’ αυτά. 
Έρχομαι τώρα στο τρίτο ζήτημα -γιατί δεν με φτάνει ο χρόνος- το οποίο δεν αφορά αποκλειστικά το Υπουργείο σας. Αφορά την Κυβέρνηση. Θα θέλαμε σήμερα μέσω της δικής σας παρέμβασης να παρέμβει άμεσα η Κυβέρνηση. Τι είναι αυτό; Είναι τα περιστατικά τα οποία καταγράφονται στην περιοχή της Κάτω Τούμπας. Τα τελευταία εικοσιτετράωρα γίνεται μια προσπάθεια να βγει από το σπίτι του -επειδή εκποιήθηκε- ένα ζευγάρι ηλικιωμένων 77 και 75 χρόνων. Ο άντρας είναι 77 και η γυναίκα 75. Ο άντρας είναι καρκινοπαθής με άνοια και με πρόσφατο εγκεφαλικό. Θα πείτε «είναι η πρώτη περίπτωση;». Όχι. Αλλά εδώ έχουμε μία σκανδαλώδη στην κυριολεξία απάτη. Δεν είναι απλά και μόνο η ασυδοσία των διαφόρων funds τα οποία ως κοράκια επιτίθενται στη λαϊκή κατοικία. Εδώ έχουμε μία πρόκληση στην κυριολεξία και πρέπει τώρα να σταματήσει αυτή η διαδικασία, κύριε Υπουργέ, με άμεση παρέμβαση της Κυβέρνησης. Ποια είναι αυτή; 
Ο γονιός ήταν ο εγγυητής. Τα παιδιά που είχαν πάρει το δάνειο πήγαν το 2019 να ενταχθούν στον νόμο Κατσέλη για να μην γίνει εκποίηση της πρώτης τους κατοικίας λόγω του δανείου. Και τι απάντησε το δικαστήριο εφαρμόζοντας αυτό τον νόμο για τον οποίον κάποιοι υπερηφανεύονται; Να εκποιηθούν και τα δύο ακίνητα στην εμπορική τους αξία. Αυτό απάντησε το δικαστήριο. Και του πρωτοφειλέτη και του εγγυητή. Ποιος προσδιόρισε την εμπορική του αξία; Πραγματογνώμονας που διόρισαν τα ίδια τα funds. Και τι λέει; Για το ακίνητο 90 τετραγωνικών στην Κάτω Τούμπα, 4ος όροφος, 85.000. Σοβαρά μιλάτε; Υπάρχουν τέτοιες τιμές; Πού είναι, με αυτή τη στεγαστική κρίση και την άνοδο των τιμών των ακινήτων και των ενοικίων; Και αντί να βγει πρώτα στην εκποίηση -γιατί δεν έγινε πλειστηριασμός- το σπίτι του πρωτοφειλέτη, του παιδιού δηλαδή, που η αξία του ακινήτου του ξεπερνούσε το δάνειο, έβγαλαν πρώτα του εγγυητή -αντίστροφα!- που δεν καλύπτει το δάνειο, οπότε θα βγάλουν και του παιδιού στην εκποίηση. Σοβαρά μιλάτε; Αυτό δεν είναι απάτη τεραστίων διαστάσεων; Και γι’ αυτό ακριβώς έχουν βγει και προσπαθούν να προστατέψουν αυτό το ηλικιωμένο ζευγάρι με τον βαριά άρρωστο γονέα να μην βγει στον δρόμο. Τώρα πρέπει να παρέμβετε, κύριε Υπουργέ, απέναντι σε αυτή τη θρασύτατη επίθεση την οποία κάνουν τα κοράκια, απέναντι στη λαϊκή στέγη. Για ένα δάνειο, δύο εκποιήσεις ακινήτων, αντίστροφα μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καραθανασόπουλο. 
Τον λόγο έχει ο κ. Μάντζος, Κοινοβουλευτικός Εκπρόσωπος του ΠΑΣΟΚ. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, για τις προς κύρωση εισαγόμενες διεθνείς συμβάσεις του Υπουργείου Άμυνας τοποθετήθηκε ήδη από την επιτροπή και σήμερα στην Ολομέλεια, ειδικώς και τεκμηριωμένως, ο τομεάρχης άμυνας, εξαίρετος συνάδελφος, ο Μιχάλης Κατρίνης. Θα σταθώ με αφορμή τη συζήτηση αυτή στην ευρύτερη διεθνοπολιτική εικόνα η οποία διαμορφώνεται εν αναμονή προφανώς και των αποτελεσμάτων των κρίσιμων ενδιάμεσων εκλογών στις Ηνωμένες Πολιτείες της Αμερικής. Είναι μια ακόμα εκλογική αναμέτρηση σε σειρά κρίσιμων αναμετρήσεων. Προηγήθηκε στη Βραζιλία, τώρα οι Ηνωμένες Πολιτείες, η Γαλλία, η Ισπανία, η Ιταλία, η Ελλάδα. Μια χορεία κρίσιμων εκλογικών αναμετρήσεων. Ιδίως όμως οι ενδιάμεσες εκλογές μπορούν και πρέπει να λειτουργήσουν ως μια απάντηση των Αμερικανών πολιτών στα πεπραγμένα της διοίκησης Τραμπ αλλά και των ολέθριων γεωπολιτικών επιλογών της διοίκησης. 
Αφού προφανώς δούμε το αποτέλεσμα, θα αξιολογήσουμε και το πώς αυτά τα αποτελέσματα θα επιδράσουν στην εξωτερική πολιτική των Ηνωμένων Πολιτειών της Αμερικής. Αν, δηλαδή, θα επηρεάσουν, θα εντείνουν ή θα υποβαθμίσουν τη συναλλακτική διπλωματία που ακολουθείται ως δόγμα από τις Ηνωμένες Πολιτείες. Κι αν θα συνεχιστεί, θα ενταθεί η υπονόμευση των διεθνών οργανισμών, της διεθνούς δικαιοσύνης όπως είδαμε με τις αποφάσεις για την επιβολή κυρώσεων στο Διεθνές Ποινικό Δικαστήριο πολύ πρόσφατα.
Μιλώντας για διεθνείς οργανισμούς η συζήτηση πρέπει να κατευθυνθεί και στη Νέα Υόρκη, στο Συμβούλιο Ασφαλείας των Ηνωμένων Εθνών όπου εδώ και δύο χρόνια πια είμαστε μη μόνιμο μέλος. Τον Οκτώβριο είχαμε και την προεδρία αυτού του κορυφαίου οργάνου. Είμαι βέβαιος ότι οι περισσότεροι συμπολίτες μας δεν έχουν ακόμα καταλάβει πρώτον ότι είχαμε αυτή την ιδιότητα και δεύτερον πως την αξιοποιήσαμε. Θα έρθω να πω ότι αλίμονο εάν ο Πρωθυπουργός της χώρας προεδρεύοντας του Συμβουλίου Ασφαλείας του Οργανισμού Ηνωμένων Εθνών δεν έκανε, έστω με καθυστέρηση πολλών ετών, την παράθεση των εθνικών θέσεων της χώρας μας. Αλίμονο εάν δεν παρέθετε τις θέσεις όχι της Κυβέρνησής του αλλά της χώρας μας απέναντι στην τουρκολιβυκή πρόκληση του παράνομου και άκυρου μνημονίου του 2019. 
Το ερώτημα είναι γιατί τώρα. Γιατί έπρεπε να περάσουν επτά χρόνια αμφισημίας, αντιφάσεων, παλινδρομήσεων; Επτά χρόνια από την υπογραφή από τη δυτική Λιβύη έως και την κύρωσή του από την ανατολική Λιβύη ενός παράνομου και άκυρου κειμένου. Τι έκανε στη Γενική Συνέλευση των Ηνωμένων Εθνών όλα τα προηγούμενα χρόνια; Τι έκανε στο Συμβούλιο Ασφαλείας του ΟΗΕ ο Πρωθυπουργός και η χώρα στα δύο χρόνια που είμαστε μη μόνιμο μέλος αυτού του κορυφαίου οργάνου; Προφανώς δεν υπήρξε ψήφισμα, προφανώς δεν υπήρξε καμία απόφαση. Πώς να τολμήσει να το ζητήσει αυτό ο Έλληνας Πρωθυπουργός όταν ακόμα και για την αποστολή της υποστήριξης των Ηνωμένων Εθνών στη Λιβύη η χώρα μας αναγκάστηκε να απόσχει διότι δεν κατάφερε καν να διατηρηθούν οι αυστηρές διατυπώσεις για το διεθνές δίκαιο της θάλασσας και την ευθεία παραβίαση του διεθνούς δικαίου της θάλασσας από το τουρκολιβυκό μνημόνιο; Προφανώς, λοιπόν, αρκέστηκε στην παράθεση των γεγονότων χωρίς κανένα ψήφισμα η απόφαση, χωρίς καμία χειροπιαστή αντίδραση. Όπως καμία χειροπιαστή αντίδραση δεν είχαμε ούτε από την Ευρωπαϊκή Ένωση παρά τις θετικές, καλοδεχούμενες και αυτονόητα αναγκαίες δηλώσεις υποστήριξης της χώρας μας από τα ευρωπαϊκά όργανα. Καμία συνέπεια, καμία κύρωση παρά τα αιτήματα της ευρωομάδας του ΠΑΣΟΚ στο Ευρωπαϊκό Κοινοβούλιο.
Έρχομαι στα γεωπολιτικής σημασίας ενεργειακά έργα τα οποία η χώρα οφείλει να υλοποιήσει παρά το τουρκολιβυκό μνημόνιο και ιδίως τώρα μετά την κύρωσή του. Ιδίως το σύστημα και το καθεστώς υπό το οποίο θα υλοποιηθούν αυτά τα μέτρα, το νομικό καθεστώς υλοποίησης των έργων αυτών. Τα έργα αυτά, ιδίως το έργο της πόντισης του καλωδίου ηλεκτρικής διασύνδεσης Ελλάδας-Κύπρου το οποίο είναι ένα έργο ευρωπαϊκού κοινού ενδιαφέροντος και ευρωπαϊκής χρηματοδότησης, οφείλει να προχωρήσει αποκλειστικά εντός του πλαισίου του διεθνούς δικαίου της θάλασσας και μόνο με τις διαδικασίες που αυτό και μόνο περιγράφει: το διεθνές δίκαιο της θάλασσας, το ευρωπαϊκό κεκτημένο και οι διαδικασίες της UNCLOS, της διεθνούς συμβάσεως για το δίκαιο της θάλασσας. Εκεί περιγράφεται με νομική καθαρότητα και σαφήνεια ότι δεν απαιτείται καμία άδεια αλλά ούτε και καμία γνωστοποίηση και καμία ειδοποίηση ιδίως γραπτή, με συντεταγμένες και με χάρτες όπως ζητήθηκε παρανόμως από το τουρκικό Υπουργείο των Εξωτερικών. 
Και η απάντηση του Έλληνα Υπουργού Εξωτερικών την ίδια ημέρα -θα τον έχουμε σε μια ώρα, προφανώς, εδώ στη Βουλή και θα κληθεί να απαντήσει στην αρμόδια Επιτροπή Εξωτερικών Υποθέσεων και Άμυνας- ότι μπορεί να υπάρξει μια ειδοποίηση της Τουρκίας με την επιφύλαξη ότι αυτό δεν πρόκειται για παροχή άδειας, δεν είναι πειστική απάντηση. Όπως η απάντηση του Έλληνα Πρωθυπουργού, πριν από λίγη ώρα σε ραδιοφωνικό σταθμό, ότι «την άδεια θα την εκδώσει η Ελλάδα». Αλίμονο! «Και τα υπόλοιπα θα τα δούμε εν ευθέτω χρόνω», επίσης δεν είναι μια πειστική και ικανοποιητική απάντηση. Τι θα δούμε; Ποια είναι τα υπόλοιπα που θα δούμε; Και ποιος είναι αυτός ο εύθετος χρόνος που θα τα δούμε; 
Εμείς λέμε ότι αυτά πρέπει να γίνουν μόνο στη βάση του Διεθνούς Δικαίου της Θάλασσας και αποκλειστικά επ' αυτής. 
Εμείς πιστεύουμε σε μια εξωτερική πολιτική αρχών, η οποία θα στηρίζεται σε σχεδιασμό, προνοητικότητα και διορατικότητα και συνέχεια και με την προσήλωσή μας στο διεθνές δίκαιο. Ξέρω ότι ενοχλεί αυτή η επίκληση πολλές φορές, αλλά -ξέρετε- ο μόνος ασφαλής δρόμος, είναι ο δρόμος της διεθνούς νομιμότητας. Όλες οι άλλες επιλογές της επιφανειακής, καιροσκοπικής προσέγγισης των διεθνών σχέσεων, της ένταξης σε άξονες, σε συμμαχίες, οι οποίες δεν στηρίζονται σε αρχές και αξίες, αλλά μόνο σε εφήμερα συμφέροντα, είναι επιλογές υψηλού γεωπολιτικού κινδύνου. 
Πιστεύουμε, λοιπόν, ότι οι κανόνες πρέπει να ισχύουν το ίδιο για όλους και πιστεύουμε ότι η Ελλάδα, μια χώρα status quo, μια χώρα που στηρίζει την ειρήνη και τη σταθερότητα, την πολυμέρεια και τη συνεργασία, οφείλει να οικοδομεί τη δική της εθνική στρατηγική, με τη δική της εθνική ιδιοκτησία των επιλογών της, όχι εντασσόμενη σε άξονες και ακολουθώντας πολιτικές επιλογές τρίτων. Αυτή είναι μια πολιτική, όχι αρχών, αλλά εφήμερων υπολογισμών. Άρα, όχι μακροπρόθεσμα ωφέλιμη για την πατρίδα μας. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Μάντζο.
Και θα κλείσουμε τον κύκλο των Κοινοβουλευτικών Εκπροσώπων με τον κ. Δημήτρη Καιρίδη από τη Νέα Δημοκρατία. 
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι συνάδελφοι, για άλλη μια φορά φοβάμαι ότι ο Εκπρόσωπος της Αξιωματικής Αντιπολίτευσης απογοήτευσε. Απογοήτευσε με τη μεμψιμοιρία…
ΔΗΜΗΤΡΙΟΣ ΜΑΝΤΖΟΣ: Το πρόβλημά μου θα ήταν να σας γοήτευα!
ΔΗΜΗΤΡΙΟΣ ΚΑΙΡΙΔΗΣ: Ε, είσαστε πολύ μακριά από κάτι τέτοιο και είσαστε και πολύ μακριά ακόμα και από έναν άνθρωπο της παράταξής σας, πρώην Υπουργό Εξωτερικών και Αρχηγό του κόμματός σας, τον κ. Βενιζέλο, ο οποίος έκανε μια βαρυσήμαντη δήλωση χθες για την εμφάνιση του... 
ΔΗΜΗΤΡΙΟΣ ΜΑΝΤΖΟΣ: Τη διαβάσατε ολόκληρη;
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, όχι διακοπές!
ΔΗΜΗΤΡΙΟΣ ΚΑΙΡΙΔΗΣ: Επιτρέψτε μου, κύριε Μάντζο. Εσείς είστε ευπρεπής, τουλάχιστον αυτό -νομίζω- μπορώ να σας δώσω. Αλλά, τώρα είναι η σειρά σας να με ακούσετε και να σας πω τούτο: Ο κ. Βενιζέλος, ο οποίος έχει υπάρξει πολύ αυστηρός με επιλογές της Κυβέρνησης Μητσοτάκη, χθες έκανε μια βαρυσήμαντη δήλωση λέγοντας ότι εκεί ο Μητσοτάκης, στην Προεδρία του Συμβουλίου Ασφαλείας, ήταν εκπρόσωπος όλης της χώρας και ότι δεν αξίζουν αυτού του τύπου οι μικροκομματικές αντιπαραθέσεις και αντιζηλίες όταν έχουμε αυτού του επιπέδου την εκπροσώπηση.
ΔΗΜΗΤΡΙΟΣ ΜΑΝΤΖΟΣ: Ποιος το είπε αυτό; Δεν είπε κάτι τέτοιο!
ΔΗΜΗΤΡΙΟΣ ΚΑΙΡΙΔΗΣ: Αντί να χαιρετήσετε, λοιπόν, όπως έκανε ο κ. Βενιζέλος την εμφάνιση του Πρωθυπουργού, την ομιλία, τη στιβαρή ομιλία του Πρωθυπουργού στο Συμβούλιο Ασφαλείας όπου έθεσε όλα τα ζητήματα με τον πιο κατηγορηματικό τρόπο και -τολμώ να πω- έπεισε τη συντριπτική πλειοψηφία των παρευρισκομένων από τον τρόπο με τον οποίο έγινε αποδεκτή η ομιλία του...
ΜΙΧΑΗΛ ΚΑΤΡΙΝΗΣ: Εσάς σας έπεισε;
ΔΗΜΗΤΡΙΟΣ ΚΑΙΡΙΔΗΣ:  …έρχεστε εδώ να μας κατηγορήσετε για μια ακόμη φορά ότι δεν μιλάμε, δεν κάνουμε τίποτα, είμαστε απόντες, είμαστε αδρανείς και όλα τα υπόλοιπα. Λοιπόν, περισσότερο ακούτε, τουλάχιστον, κάποιον που από την παράταξή σας έχει μεγάλη εμπειρία με τα εξωτερικά και σίγουρα πολύ περισσότερη από εσάς τους νυν Βουλευτές του κόμματος. 
Τώρα, μιλήσατε για τις αμερικανικές εκλογές οι οποίες διεξάγονται σήμερα, βεβαίως, στην Αμερική. Εγώ είμαι αισιόδοξος για το αποτέλεσμα. Χωρίς να μπαίνω στα εσωτερικά της Αμερικής -και οφείλουμε να παραμένουμε εκτός από τους οξύτατους ανταγωνισμούς στο εσωτερικό της αμερικανικής υπερδύναμης- η Ελλάδα είναι και με τους δημοκρατικούς και με τους ρεπουμπλικάνους, έχει σχέσεις, προκειμένου να προωθήσει τα δικά της εθνικά συμφέροντα. 
Είμαι αισιόδοξος, πρώτον, για την εκλογή των Ελληνοαμερικανών Βουλευτών μας -έχουμε έξι τον αριθμό- στη Βουλή των Αντιπροσώπων, αλλά ακόμα πιο σημαντικά, για πρώτη φορά από το 2013 έχουμε την εκλογή ενός Ελληνοαμερικάνου Γερουσιαστή, να έχουμε φωνή -καθαρόαιμη ελληνική- και στη Γερουσία, του Chris Pappas, ο οποίος έχει μπροστά του μια λαμπρή καριέρα, ένα λαμπρό μέλλον. 
Τολμώ να πω ότι το επόμενο Κογκρέσο, όποιο και αν είναι το ακριβές αποτέλεσμα, θα είναι πιο επιφυλακτικό, για να μην πω πιο εχθρικό, απέναντι στην Τουρκία και σίγουρα στην πώληση των F-35 στη γείτονα, που είναι και ένας μείζον εθνικός στόχος προκειμένου να διατηρεί η χώρα μας αυτό το κεκτημένο της Διακυβέρνησης Μητσοτάκη, που είναι η υπεροπλία στον αέρα -υπεροπλία στον αέρα, το υπογραμμίζω, για πρώτη φορά- προκειμένου να μην μπαίνουν πονηρές σκέψεις σε κάποιους τυχοδιώκτες στην απέναντι μεριά στην Άγκυρα. Έτσι δεν είναι; Λοιπόν, υπεροπλία που έχουμε εξασφαλίσει με τα Rafale, τα αναβαθμισμένα F-16 και σύντομα, προφανώς, με τα F-35, η πώληση των οποίων προχωράει με γοργό ρυθμό. Για να μη μιλήσω για τα υπόλοιπα στο ναυτικό και τα λοιπά, αλλά ο αέρας, ο οποίος είναι -ίσως- και το πιο κρίσιμο μέτωπο, αν θέλετε. 
Λοιπόν, το επόμενο Κογκρέσο και αν κρίνω και από τις δηλώσεις της επόμενης δημοκρατικής ηγεσίας, τουλάχιστον στη Βουλή των Αντιπροσώπων, αν αναλάβουν ο Πρόεδρος της Βουλής και ο Πρόεδρος της Επιτροπής Εξωτερικών της Βουλής, τα πράγματα, χωρίς κανέναν εφησυχασμό και καμία διάθεση θριαμβολογίας, θα είναι, μάλλον, καλύτερα σε αυτό το πολύ κρίσιμο μέτωπο που είναι η νομοθετική εξουσία και το αντίβαρο -το όποιο αντίβαρο- στον όποιον πρόεδρο που παρουσιάζει το Κογκρέσο. 
Και κλείνω με τούτο: Σας το έχω πει και σας το έχω ξαναπεί, ίσως θα πρέπει να έρθετε εκτός από τη Νομική και στο Πάντειο να παρακολουθήσετε εκεί τα τμήματα Διεθνών Σπουδών. Δεν μπορεί η συζήτηση για την ελληνική εξωτερική πολιτική να αρχίζει και να τελειώνει με την επίκληση των διεθνών αρχών και μόνον. Δεν ξέρω γιατί το κάνετε. Μπορεί να υποκρύπτει και μια είδους πνευματική οκνηρία και τεμπελιά. Επειδή αδυνατείτε να προχωρήσουμε σε βάθος τη συζήτηση, παραμένετε στο εύκολο και σε αυτό που όλοι συμφωνούμε. Προφανώς το Διεθνές Δίκαιο είναι η κορωνίς και η βάση της ελληνικής εξωτερικής πολιτικής. Αλλά, ιδίως σήμερα, η πραγματικότητα είναι -ποτέ και στο παρελθόν- δεν εφαρμόζονταν αυτόματα, αλλά η εφαρμογή του περνάει μέσα από ισορροπίες δυνάμεων. Αυτές τις ισορροπίες δυνάμεων διεκδικούμε να έχουμε -και να έχουμε το πάνω χέρι- σ’ αυτόν τον πολύ έντονο διεθνή ανταγωνισμό. 
Λοιπόν, καλές είναι οι αρχές, προφανώς, όμως δεν αρκούν. Και αν θέλουμε να πάμε την κουβέντα ένα βήμα παραπέρα και να την κάνουμε πραγματικά ουσιαστική, όπως απαιτούν οι καιροί και όπως το επιζητά ο ελληνικός λαός που μας παρακολουθεί και ο οποίος αγωνιά για την ασφάλειά του, αγωνιά για την προστασία του, για την κυριαρχία του και τα κυριαρχικά του δικαιώματα, δεν μπορεί να αρχίζουμε και να τελειώνουμε μόνο με αυτά. 
Λοιπόν, είναι πολύ σημαντικά αυτά. Διαρρηγνύετε ανοικτές θύρες. Δεν διαφωνούμε. Δεν νομίζω ότι διαφωνεί καμία πτέρυγα της Βουλής. Η Ελλάδα είναι χώρα του διεθνούς δικαίου. Έχουμε συμμετάσχει σε όλα τα πολυμερή σχήματα, έχουμε υποστηρίξει όλους τους διεθνείς θεσμούς και το Διεθνές Δικαστήριο, στο οποίο θέλουμε να φέρουμε τη διαφορά μας με την Τουρκία. Από κει και πέρα, όμως, σ’ αυτόν τον δύσκολο κόσμο που ζούμε, με μια Τουρκία υπερκινητική -που είναι και στον Καύκασο και στη Λιβύη και στη Σομαλία και στο Σουδάν- δεν αρκεί. Γι’ αυτό χρειάζεται να είμαστε και στη Σαουδική Αραβία, για αυτό χρειάζεται και η συμφωνία με τη Γαλλία, με το Ισραήλ και ούτω καθεξής. Αλλά τα υπόλοιπα θα τα πούμε και με τον κ. Γεραπετρίτη σε λίγο στην Επιτροπή.
ΠΡΟΕΔΡΕΥΩΝ (Ιωάννης Πλακιωτάκης):  Ευχαριστούμε τον κ. Καιρίδη. 
Θα κλείσουμε τη σημερινή συνεδρίαση με την παρέμβαση του Υφυπουργού Εθνικής Άμυνας, του κ. Αθανασίου Δαβάκη. 
Παρακαλώ, κύριε Υπουργέ, έχετε τον λόγο.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρίες και κύριοι συνάδελφοι, πριν ξεκινήσω για ορισμένα θέματα τα οποία έχουν τεθεί για την υπό συζήτηση κύρωση, ήθελα να αναφερθώ σε αυτό το οποίο κατήγγειλε ο συνάδελφος από το Κομμουνιστικό Κόμμα και να πω ότι με βάση την ενημέρωση που έχουμε από το Γενικό Επιτελείο Στρατού, δεν υπήρξε καμία τιμωρία του καταγγέλλοντος και διαμαρτυρομένου στρατιώτη που υπέστη αυτή την αχαρακτήριστη συμπεριφορά. Αυτά δεν έχουν σχέση με τις Ένοπλες Δυνάμεις. Αυτά δεν έχουν να κάνουν με οτιδήποτε αφορά τα στελέχη των Ενόπλων Δυνάμεων που βρίσκονται δίπλα στα στρατεύσιμα Ελληνόπουλα. Οποτεδήποτε συμβαίνει κάτι τέτοιο, είμαστε έτοιμοι να το καυτηριάσουμε, να το τιμωρήσουμε και αυτό θα γίνει, όπως είπα και χθες στην Επιτροπή -νομίζω ήσασταν- εξαντλώντας όλα τα επίπεδα της πειθαρχικής κύρωσης. 
Επίσης, γι’ αυτό που είπε η κ. Κεφαλά σχετικά με τους νεφροπαθείς στο Αιγαίο, θα με ενδιέφερε πολύ να είχαμε μια επικοινωνία και να δούμε κι εμείς, με βάση το μεγάλο κοινωνικό έργο των Ενόπλων Δυνάμεων, αν θα μπορούσαμε να συμβάλλουμε στη μεταφορά αυτών των ανθρώπων. 
Θέλω να ξεκινήσω με μια παρατήρηση που έκανε ο κ. Φωτόπουλος, ο οποίος είπε ότι εδώ και τριάμισι χρόνια, από τότε που υπεγράφη συμφωνία, δεν έχει συμμετάσχει ούτε ένας Γερμανός σπουδαστής στο Διεθνές Σχολείο της ΣΕΘΑ. Υπάρχει μια αντιπολιτευτική ασυνέπεια. Αυτό το λέω σε πολλούς συναδέλφους οι οποίοι το χρησιμοποιούν σαν μόνιμη επωδό. Όταν εφαρμόζεται μια συμφωνία που δεν έχει κυρωθεί, λέμε την κυρώνουμε ενώ ήδη παράγει αποτελέσματα, την έχετε εφαρμόσει. Τώρα που δεν εφαρμόζεται, δηλαδή δεν έχει συμμετάσχει κανένας εκ των Γερμανών σπουδαστών, κύριε Φωτόπουλε, λέμε δεν έχει. Τι θέλετε να κάνουμε; Υπάρχουν ορισμένα ζητήματα τα οποία πολλές φορές η ζωή τα έχει υπερκεράσει. Εμείς, συνεπείς προς αυτά τα οποία έχουμε πει, ερχόμαστε να εξαντλήσουμε τον κατάλογο των εκκρεμουσών συνθηκών και με τις δικές σας παρεμβάσεις, που βοηθούν κατά βάσιν, το κάνουμε. 
Η σύμβαση δεν είναι ανισομερής. Είναι απλά μια σύμβαση που προσφέρει διαφορετικά πράγματα σε κάθε πλευρά. Οι Γερμανοί συμμετέχουν στο Διεθνές Σχολείο της ΣΕΘΑ. Αυτό είναι απόλυτα επιθυμητό για εμάς, γιατί επιθυμούμε οι Γερμανοί αξιωματικοί να καταλάβουν τη δική μας οπτική. Τα σύνδρομα των Γερμανών Ναζί, που άκουσα και πάλι, δεν έχουν καμία σχέση με τη σημερινή Γερμανία. Είπατε, αγαπητέ συνάδελφε, για τους Γερμανούς της Θεσσαλονίκης και τους Έλληνες συνεργάτες τους, οι οποίοι ήταν ελληνικής προέλευσης είπατε…
ΧΡΗΣΤΟΣ ΓΙΑΝΝΟΥΛΗΣ: Δεν αφορούσε την κύρωση.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Αυτοί δεν ήταν Έλληνες. Αυτοί ήταν προδότες. Οι προδότες δεν έχουν καμία σχέση με τους Έλληνες. 
ΧΡΗΣΤΟΣ ΓΙΑΝΝΟΥΛΗΣ: Χαίρομαι που το λέτε, αλλά ήταν Έλληνες.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ακόμα χειρότερο. Ήταν προδότες και προσπαθώ να απαλείψω την έννοια του Έλληνα. 
ΧΡΗΣΤΟΣ ΓΙΑΝΝΟΥΛΗΣ: Διαδραμάτισαν σημαντικό ρόλο στη συνέχεια.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Το γνωρίζω, ειδικά για εβραϊκό στοιχείο και τις διώξεις. Βέβαια, έχουν γραφτεί πάρα πολλά βιβλία σχετικά με τις αιτίες των διώξεων του εβραϊκού στοιχείου στη Θεσσαλονίκη.
 Επίσης, μας δίνει την ευκαιρία να ακούσουμε τους σπουδαστές και να κατανοήσουμε τον δικό τους τρόπο σκέψης και αναδεικνύει τον ρόλο της ΣΕΘΑ ως ένα διεθνές κέντρο εκπαίδευσης. Είναι πάρα πολύ σημαντική η εξωστρέφεια διά της ακαδημαϊκής γνώσης των Ενόπλων Δυνάμεών μας. 
Ανέφερε προηγουμένως ο κ. Καραθανασόπουλος σχετικά με τον τοίχο που έπεσε στη Σύρο. Γι’ αυτό προσπαθούμε με την αναδιοργάνωση των Ενόπλων Δυνάμεων, με τα μη επιχειρησιακά στρατόπεδα τα οποία προσπαθούμε να περιστείλουμε, να αλλάξουμε τις δομές, να δημιουργήσουμε μια καλύτερη προοπτική για τη διαβίωση και των στελεχών, αλλά και των στρατευσίμων και γι’ αυτό συμβαίνουν φαινόμενα τα οποία προσπαθούμε να περιστείλουμε. 
Τα δικά μας επιτελικά στελέχη της ΣΕΘΑ θα συμμετάσχουν σε προγράμματα ακαδημαϊκής έρευνας, διεθνή συνέδρια και εργαστήρια και άλλες δραστηριότητες, που θα μας δώσουν πρόσβαση στις αναλύσεις και τον τρόπο σκέψης του Γερμανικού Στρατιωτικού Ακαδημαϊκού Ιδρύματος. 
Όσον αφορά το κόστος, η σύμβαση δεν έχει κόστος, καθώς το Διεθνές Σχολείο δεν έχει δίδακτρα. Το σχολείο λειτουργεί ούτως ή άλλως. Θα δέχεται απλά και Γερμανούς σπουδαστές και οποιαδήποτε άλλα έξοδα υπάρχουν θα βαρύνουν τους ιδίους. 
Επίσης, πριν λίγες μέρες είχα συναντηθεί με τον Υφυπουργό Άμυνας της Γερμανίας. Είχαμε μία εποικοδομητική, συγκεκριμένη συζήτηση για το πώς μπορούμε να εμβαθύνουμε τη συνεργασία. Διότι, όπως ξέρετε, έχουμε μια βαθιά ιστορική συνεργασία με τους Γερμανούς όσον αφορά τα υποβρύχια, όσον αφορά τα άρματα τα Leopard τριάντα χρόνια πριν και διάφορα άλλα.
 Με τη σημερινή σύμβαση επεκτείνουμε αυτή τη σχέση και στον στρατιωτικό ακαδημαϊκό τομέα και νομίζω ότι η σύμφωνη γνώμη των συναδέλφων θα είναι μια θετική στάση απέναντι στην αναγκαιότητα την οποία σας περιέγραψα. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Υπουργό. 
Ο Βουλευτής κ. Κωνσταντίνος Καραμανλής ζητεί άδεια ολιγοήμερης απουσίας στο εξωτερικό από 5 Νοεμβρίου 2026 έως 10 Νοεμβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Ο Βουλευτής κ. Χρήστος Στυλιανίδης ζητεί άδεια ολιγοήμερης απουσίας στο εξωτερικό από 26 Νοεμβρίου 2026 έως 27 Νοεμβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
[bookmark: _Hlk244604475]ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας εκπροσωπούμενου από τη Σχολή Εθνικής Άμυνας και του Υπουργείου Άμυνας της Ομοσπονδιακής Δημοκρατίας της Γερμανίας εκπροσωπούμενου από το Πανεπιστήμιο των Ομοσπονδιακών Γερμανικών Ενόπλων Δυνάμεων στο Μόναχο» και η ψήφισή τους θα γίνει χωριστά. 
Η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
















(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Ιωάννης Πλακιωτάκης):  Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:



















ΠΡΟΕΔΡΕΥΩΝ (Ιωάννης Πλακιωτάκης): Συνεπώς, το σχέδιο νόμου του Υπουργείου Εθνικής Άμυνας: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας εκπροσωπούμενου από τη Σχολή Εθνικής Άμυνας και του Υπουργείου Άμυνας της Ομοσπονδιακής Δημοκρατίας της Γερμανίας εκπροσωπούμενου από το Πανεπιστήμιο των Ομοσπονδιακών Γερμανικών Ενόπλων Δυνάμεων στο Μόναχο» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)











ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης):  Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Με τη συναίνεση του Σώματος και ώρα 12.35΄ λύεται η συνεδρίαση για αύριο, ημέρα Τετάρτη 4 Νοεμβρίου 2026 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών  «Ενίσχυση εποπτείας των υπό διαχείριση απαιτήσεων από δάνεια και πιστώσεις - Προστασία συνεπών οφειλετών - Φορολογική μεταχείριση και εποπτεία κρυπτοστοιχείων - Λογιστική μεταρρύθμιση της Γενικής Κυβέρνησης - Ενίσχυση των συλλογικών επενδύσεων και της κεφαλαιαγοράς, καθώς και της διαχείρισης κινδύνων και της εποπτείας του χρηματοπιστωτικού συστήματος - Ενσωμάτωση των Οδηγιών (ΕΕ) 2024/1619, (ΕΕ) 2024/2994, (ΕΕ) 2024/927, (ΕΕ) 2023/2864, (ΕΕ) 2024/2811 και (ΕΕ) 2024/1640 - Διατάξεις αρμοδιότητας της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους - Συνταξιοδοτική ρύθμιση και λοιπές διατάξεις», σύμφωνα με τη συμπληρωματική ημερήσια διάταξη που θα σας διανεμηθεί.  

